Palestine ge Imam ge maraa gulhumeh nei kamah Israel in bunefi | Mihaaru\nފަލަސްތީނުގެ އިމާމް މެލޭޝިއާގައި އުޅޭތާ 10 އަހަރު ވެއްޖެ. --ފޮޓޯ:އީޕީއޭ\nފަލަސްތީނުގެ އިމާމުގެ މަރާ ގުޅުމެއް ނެތް ކަމަށް އިޒްރޭލުން ބުނެފި\n22 އެޕްރީލް 2018 - 19:064comments\nއޭނާ ވިދާޅުވީ ދީނީ އިލްމުވެރިއެއް ކަމަށްވާ ފާދީ އަލް ބަތަޝް، 35، މަރާލީ ފަލަސްތީނުގެ އެތެރޭގެ ހަމަނުޖެހުމެއްގައި ކަމަށް ބެލެވޭ ކަމަށެވެ. ބަތަޝް މަރާލީ ސައިކަލެއްގައި މިދިޔަ ދެ މީހުން ބަޑިން ހަމަލާ ދީގެންނެވެ. ބަތަޝްގެ ގަޔަށް ވަނީ 10 ވަޒަން ޖަހައިފަ އެވެ.\nބަތަޝްގެ އާއިލާ އިން ބުނެފައި ވަނީ މަރުގެ ފަހަތުގައި ވަނީ މޮސާދު ކަމަށެވެ. ނަމަވެސް ލީބަމަން ވިދާޅުވީ ބަތަޝް މަރާލުމުގެ ފަހަތުގައި ވަނީ ހަމާސް ކަމަށް އޭނާ އަށް މައުލޫމާތު ލިބިފައިވާ ކަމަށެވެ. އަދި އޭނާ މަރާލި ވާހަކަ އެހީ ޚަބަރުން ކަމަށާއި މި ބާވަތުގެ ކޮންމެ މަރެއްގެ ތުހުމަތު އިޒްރޭލުގެ ބޮލުގައި އެޅުވުމަކީ އާއްމު ކަމެއް ކަމަށް ވެސް އޭނާ ވިދާޅުވި އެވެ.\nހަމާސް އިން ވެސް ބުނެފައި ވަނީ އެ ޖަމާއަތުގެ ތަޖްރިބާ ހުރި މީހުން އިޒްރޭލުން މަރަމުންދާ ކަމަށެވެ. އަދި ދާދި ފަހުން ވަނީ ހަމާސްގެ ޑްރޯން އެކްސްޕާޓެއް ކަމަށްވާ ޓިއުނީޝިއާ މީހަކު ވެސް މަރާލައިފަ އެވެ.\nމެލޭޝިއާ އިން މިހާރު ދަނީ އެ ހާދިސާ ތަހުގީގު ކުރަމުންނެވެ. ބަތަޝް މެލޭޝިއާގައި އުޅޭތާ 10 އަހަރު ވެއްޖެ އެވެ. އޭނާ އަކީ މިސްކިތުގެ އިމާމެއްގެ އިތުރުން އިލެކްޓިކަލް އިންޖިނޭރިންގެ ލެކްޗަރާއެކެވެ.\nމޮސާދުން 1997 ވަނަ އަހަރު ވަނީ ހަމާސްގެ ލީޑަރު ޚާލިދު މިޝާލް ޖޯޑަންގައި މަރާލަން މަސައްކަތް ކޮށްފަ އެވެ. ހަމާސްގެ ލީޑަރެއް ކަމަށްވާ މަހްމޫދު އަލް މަބޫހް ދުބާއީގެ ހޮޓަލެއްގައި 2010 ވަނަ އަހަރު މަރާލުމުގެ ތުހުމަތު ކޮށްފައި ވަނީ ވެސް މޮސާދަށެވެ.\nއިތުރު ލިޔުންތައް އިޒްރޭލް ފަލަސްތީން މެލޭޝިއާ


Raajjeygai onnan jehenee preferential voting system eh: Ibra\nއިބުރާ- ފޮޓޯ: ސީއެންއެމް\nރާއްޖޭގައި އޮންނަން ޖެހެނީ ޕްރެފަރެންޝަލް ވޯޓިން ސިސްޓަމެއް: އިބްރާ\n10 އޯގަސްޓް 2021 - 22:58:19\nދިވެހި ރާއްޖޭގައި އޮންނަން ޖެހެނީ ޕްރެފަރެންޝަލް ވޯޓިން ސިސްޓަމެއް ކަމަށް، ދެކެވަޑައިގަންނަވާކަމަށް އާ ގާނޫނު އަސާސީ އެކުލަވާލި ކޮމިޓީގެ މުގައްރިރު އިބްރާހީމް އިސްމާއީލް ވިދާޅުވެއްޖެއެވެ.\nކުރީގެ ރައްޔިތުންގެ މަޖިލީހުގެ މެންބަރުކަން ވެސް ކުރެއްވި އިބްރާ ސީއެންއެމް އަށް ވިދާޅުވީ އާ ގާނޫނު އަސާސީގެ ދަށުން ދިވެހީން ހޭދަކުރި ދުވަސްތަކުގެތެރޭގައި ކުރެވުނު ތަޖުރިބާތަކަށް ބަލާއިރު މިހާރު ރާއްޖެއަށް އެންމެ ރަނގަޅު ވޯޓިން ސިސްޓަމަކީ ޕްރެފަރެންޝަލް ވޯޓިން (އިސްކަންދޭ ތަރުތީބުން ވޯޓުދޭ) ސިސްޓަމް ކަމަށެވެ.\nޕްރެފަރެންޝަލް ވޯޓިން ސިސްޓަމަކީ އެމްޑީޕީގެ ފުރަތަމަ ރައީސް އިންތިޚާބު ކުރުމަށްޓަކައި ޕާޓީގެ އެތެރޭގައިވެސް ބޭނުން ކުރިސިސްޓަމެވެ.\nޕްރެފަރެންޝަލް ވޯޓިން ސިސްޓަމުގައި ވޯޓުދޭ މީހާ ވޯޓު ދޭނީ، ވޯޓު ކަރުދާހުގައިވާ، ނަން ލިސްޓުން ފެންނަ ނަންތަކުގެ ތެރެއިން އެމީހަކު އިސްކަން ދޭތަރުތީބުންނެވެ. އެއީ އެމީހަކު ފުރަތަމަ އިހުތިޔާރު ކުރާ ނަމަކީ ކޮބައި ކަމާއި، ދެވަނަ އަށް އިހުތިޔާރު ކުރާ ނަމަކީ ކޮބައިކަމާއި އަދި ދެންވެސް ވޯޓުކަރުދާހުގައި ހުންނަ ނަންތައް އިސްކަންދޭ ތަރުތީބުން އެނގޭގޮތް ހެދުމެވެ.\nއިބްރާ ވިދާޅުވީ އަދިވެސް ވޯޓުދިނުމުގައި ސިޔާސަތުތައް ބަލައި އެދިރާސާކޮށް ވޯޓުދިނުމުގެ އާދައެއް ނެތްކަމަށެވެ. އޭގެ ބަދަލުގައި ދަންނަ މީހާ ނުވަތަ މިހާރު ނަމަ، ތިމާގެ ޕާޓީ މީހާ ނުވަތަ ގާތްތިމާގެ މީހާއަށް ވޯޓު ދިނުން އަދިވެސް ފިލައި ނުދާކަމަށެވެ. ނުވަތަ ދެން އޮތީ ތިމާގެ މުހުތާދުތައް ފުއްދައިދޭ މީހާއަށް ވޯޓު ދިނުމެވެ.\nއިބްރާ ވިދާޅުވީ މިހެން ވުމުގެ ސަބަބުން ވަކި ފަރުދުން ތަކެއްގެ އަތްމައްޗަށް ސިޔާސީ ބާރުތަކެއް ޖަމާވެފައިވާކަމަށެވެ. އެހެންކަމުން އެކަކަށް ސާފު އަގުލަބިއްޔަތެއް ހޯދަން ވަރަށް އުނދަގޫވާކަމަށް އޭނާ ވިދާޅުވި އެވެ. ކަންއެހެން އޮތުމުން ސިޔާސީ މީހުން އޭގެ ބޭނުން ކުރަނީ ވޯޓު ބައިބައިކޮށް އެއްވެސް މީހަކު ފުރަތަމަ ބުރުން ހޮވުނަ ނުދިނުމަށް ކަމަށެވެ. ވޯޓުދޭ ނިޒާމު ބަދަލު ކުރަންޖެހެނީ އެހެންވެގެން ކަމަށް އިބްރާ ވިދާޅުވިއެވެ.\nއިބްރާ ވިދާޅުވީ ވޯޓުލާ މީހުންގެ ތެރެއިން، އެންމެ ގިނަ ވޯޓުލިބޭ މީހާ ހޮވޭގޮތަށް ބަދަލުކުރާ ވާހަކަ ބައެއްމީހުން ދައްކާ ކަމަށާއި، އެހެން ހަދައިފިނަމަ ވޯޓަށް މަކަރު ހަދައި އޮޅުވާލުމުގެ ފުރުސަތު ވަރަށް ކުޑަވާނެކަމަށެވެ. އެގޮތުން ނުފޫޒު ގަދަ ފަރާތްތަކުން ވޯޓު ބްލޮކް ކުުރުމާ، ވޯޓު ނުލިބޭހެން ހީވާ ހިސާބުތަކަށް، އެސަރަހައްދުން ވޯޓު ގިނައިން ލިބޭނެ މީހަކު ނެރުން ފަދަ ކަންކަން ހިނގާނެކަމަށެވެ.\nއިބްރާހިމް އިސްމާއީލް (އިބްރާ)ގާނޫނުއަސާސީ ދިފާއުކުރުންގާނޫނުގާނޫނު އަސާސީލާމަރުކަޒީ_ގާނޫނުއެންވެރިކަންވެރިކަން


Thulusdhoo bandharu hulhuvai dhehvaifi\nތުލުސްދޫ ބަނދަރު ހުޅުވައި ދެއްވައިފި\nރައީސް އަބްދުﷲ ޔާމީން މިއަދު ތުލުސްދޫގައި\nމާލެ އަތޮޅު ތުލުސްދޫ ބަނދަރު ރައީސުލްޖުމްހޫރިއްޔާ އަބްދުﷲ ޔާމީން އަބްދުލް ގައްޔޫމް މިއަދު ރަސްމީކޮށް އިފްތިތާހުކޮށް ދެއްވައިފި އެވެ.\nދެހާސް ސޯޅަ ވަނަ އަހަރު ފެށި ބަނދަރުގެ މި ސައްކަތް ނިންމާލާފައި ވަނީ މިދިއަ އަހަރުގެ މާޗް މަހުގަ އެވެ.\nގާތްގަނޑަކަށް 40 މިލިއަން ރުފިޔާ ހަރަދު ކޮށްގެން ހަދާފައިވާ މި ބަނދަރަކީ 800 ފޫޓް ދިގު އަދި 300 އަކަފޫޓް ފުޅާ ބަނދަރެކެވެ. އަދި 110 މީޓަރުގެ ރިވެޓްމަންޓެއް ގާއިމްކޮށްފައިވާއިރު 290 މީޓަރުގެ ބޭރު ތޮއްޓެއް ވެސް ވަނީ ގާއިމް ކޮށްފަ އެވެ.\nމި ބަނދަރުގައި 200 މީޓަރުގެ ބޮޑު ހިލަ ތޮއްޓެއްލައި ބަނދަރާ ގުޅޭ އެހެން ތަރައްގީ ގެނެސްދީފައި ވެއެވެ. އޭގެ ތެރޭގައި ހިއްކި 33 ހެކްޓަރުގެ ބިން ވެސް ހިމެނެ އެވެ. މި ބަނދަރު ތަރައްގީ ކުރީ އައިޑީބީގެ ލޯނު އެހީ އާއި ދައުލަތުން ހަރަދު ކޮށްގެނެވެ. މަސައްކަތް ކުރީ ލަންކާގެ ސެނޮކް ޓްރޭޑް ކޮމްބައިން ޕްރައިވެޓް ލިމިޓެޑާ ހަވާލު ކޮށްގެނެވެ.\nމި ބަނދަރު މިއަދު އިފްތިތާހުކޮށް ދެއްވުމަށް ރައީސް އެ ރަށަށް ވަޑައިގެންނެވީ މިއަދު ހެނދުނު އެވެ. އެ މަނިކުފާނު އެރަށަށް ވަޑައިގެންނެވުމުން އެރަށުން ވަނީ އެ މަނިކުފާނަށް ހޫނު މަރުހަބާއެއް ދަންނަވާ އެވެ.\nހެނދުނު އޮތް ރަސްމިއްޔާތަށް ފަހު ރައީސް އަބްދުﷲ ޔާމީން ވަނީ އެ ރަށުގެ ރައްޔިތުންނާ މުހާތަބު ކުރައްވާ ވާހަކަފުޅު ދައްކަވާފަ އެވެ.


Firihen kujjeh nama Anitage dharifulhah Bafaabege nan | Mihaaru\nއަނީތާ އާއި ރޯހިތު.\nއަނީތާއަށް ފިރިހެން ކުއްޖެއް ލިބިއްޖެ ނަމަ ކިޔާނީ ބަފާބެގެ ނަން\n13 އޮކްޓޯބަރ 2020 - 09:32\nއަލަތު ދަރިފުޅަކީ ފިރިހެން ކުއްޖެއް ނަމަ ނަމަކަށް ކިޔާނީ ރަވީ ކަމަށް ބަތަލާ އަނީތާ ހަސަނަންދާނީ ބުނެފި އެވެ.\nކައިވެނިކުރިތާ ހަތް އަހަރު ފަހުން ބަލިވެއިންކަން އާދީއްތަ ދުވަހު އިއުލާންކުރި ބަތަލާ ބުނި ގޮތުގައި ވަކި ޖިންސެއްގެ ކުއްޖަކަށް އުންމީދެއް ނުކުރެ އެވެ. އެކަމަކު އެ ފިރިހެން ކުއްޖެއް ލިބިއްޖެ ނަމަ ނަމަކަށް ކިޔާނީ ފިރިމީހާ ރޯހިތު ރެޑީގެ ބައްޕަ ރަވީގެ ނަން ކަމަށް ބުންޏެވެ. ރޯހިތުގެ ބައްޕަ ވަނީ މީގެ މަސްތަކެއް ކުރިން ވަރަށް ބޮޑަށް ބަލިވެގެން ހޮސްޕިޓަލުގައި އެޑްމިޓްކޮށް، ފަރުވާ ދެމުން ދަނިކޮށް މަރުވެފަ އެވެ.\nއެހެންވެ އޭނާގެ ހަނދާނުގައި ދަރިފުޅަށް ނަން ދިނުމަކީ ބަފާބެގެ ހަނދާންތައް އާއިލާގެ ތެރޭގައި ދިރުވިގެންދާނެ ކަމެއް ކަމަށް އަނީތާ ބުންޏެވެ. އިންޑިއާގެ ޓީވީގެ އިންޑަސްޓްރީގެ އެންމެ މަޝްހޫރު ބަތަލާއިންގެ ތެރޭގައި ހިމެނޭ އަނީތާ މުމްބާއީ މިރާ އަށް ދިން އިންޓަވިއުއެއްގައި ބުނީ އޭނާ މި ވަގުތު ހުރީ ވަރަށް އުފަލުން ކަމަށެވެ. އަދި މިއީ 2013 ގައި ކައިވެނިކުރި ފަހުން ހަޔާތަށް އައި އެންމެ އުފާވެރި ދުވަސްކޮޅު ކަމަށް ބުންޏެވެ.\n"ކުރިން މަސައްކަތުގައި ބިޒީކަމުން ފެމިލީ ޕްލޭންކުރަން ވަގުތު ނުލިބުމާއި ފިރިމީހާ އާއި އާއިލާއާ އެކު ވެސް އެންމެ ބޭނުންވާ ވަރަށް ވަގުތު ހޭދަކުރަން ނުލިބި އޮއްވައި ލޮކްޑައުންވެގެން ދިޔައީ މުޅި އާއިލާ އަށް ވަގުތު ދޭން ލިބުނު ފުރުސަތަކަށް،" އެތައް ސިލްސިލާއެއްގެ އިތުރުން ފިލްމު ވެސް ކުޅެފައިވާ އަނީތާ ބުންޏެވެ.\nއޭނާ ބުނިގޮތުގައި ބަލިވެއިނީ ދަރިއަކު ހޯދަން ފިރިމީހާ އާއި ދެ މީހުން މަޝްވަރާ ވެސް ކުރާތާ ދުވަސްތަކެއް ފަހުންނެވެ. އަދި ބަލިވެއިންކަން އެނގުނީ ލޮކްޑައުން އަށް ދެމުން އައި ލުއިތަކާ އެކު ޖޫން މަހުގެ ފަހުކޮޅު ޝޫޓިންތައް އަލުން ފެށުމުގެ ހުއްދަ ލިބުމުން ކަލާޒްގެ ސިލްސިލާ "ނާގިން" ސީޒަން ހަތަރެއްގެ ފަހު ޝޫޓިން ޝެޑިއުލް ޖުލައި މަހުގެ ތެރޭގައި ކުރިއަށް ދަނިކޮށެވެ.\n"މިހާރު އަހަރެން ބޭނުން ވަނީ ލައިފްގެ މި ވަގުތުކޮޅުގެ ބޭނުން ވަރަށް ރަނގަޅަށް ހިފަން. މަޔަކަށްވުމަކީ ވަރަށް ބޮޑު އުފަލެއް. އެ އިހުސާސްކުރެވެން ފެށީމަ ލިބޭ ހިތްހަމަޖެހުން ބުނެދޭކަށް ވެސް ނޭނގޭ،" އަނީތާ، 39، ބުންޏެވެ. "މަޔަކަށްވުމަކީ ހަމަ ޔަގީނުން ވެސް ވަރަށް ތަފާތު ތަޖުރިބާއަކަށް ވާނެ."\nއޭނާ ބުނި ގޮތުގައި ފިރިމީހާ އާއި މުޅި އާއިލާގެ ފޯކަސް މިހާރު ހުރީ އާއިލާ އަށް އިތުރުވާން އުޅޭ އާ މެމްބަރަށް މަރުހަބާ ކިޔުމުގެ ތައްޔާރީތަކަށެވެ.\n"ރޯހިތާ އަހަރެން މިހާރު އެންމެ ގަޔާވެގެން ކުރާ ކަމަކީ ދަރިފުޅަށް ބޭނުންވާ ސާމާނު ހޯދުން. އަދި އެންމެ ބޮޑު އިސްކަމެއް ދެނީ ވީހާ ވެސް ރައްކާތެރި، އިތުބާރު ކުރެވޭ ކަހަލަ ޕްރޮޑަކްޓްތައް ހޯދުން." އަނީތާ ބުންޏެވެ.\nBathalaa Anita ah dhariyaku libenee


Joe biden raees mahmoud abbas ah sity eh fonuvaifi\nއެމެރިކާގެ ރައީސް ޖޯ ބައިޑެން، ފަލަސްތީނުގެ ރައީސް މަހްމޫދް އައްބާސްއާއެކު--\nއެމެރިކާގެ ރައީސް ޖޯ ބައިޑެން، ފަލަސްތީނުގެ ރައީސް މަހްމޫދް އައްބާސްއަށް ސިޓީއެއް ފޮނުއްވައިފި\nއެމެރިކާގެ ރައީސް ޖޯ ބައިޑެން ފަލަސްތީނުގެ ރައީސް މަހްމޫދް އައްބާސްއަށް ސިޓީއެއް ފޮނުއްވައިފި އެވެ. މި ސިޓީއަކީ ސަރަހައްދީ މަސްލަހަތާއި، މިހާރު ހިނގަމުންދާ ހަނގުރާމައާ ގުޅޭ ސިޓީއެއް ކަމަށް ނޭޝަނަލް ސެކިއުރިޓީ ކައުންސިލްގެ ތަރުޖަމާނު ވަނީ ވިދާޅުވެފައެވެ.\nބައިޑެން ސަރުކާރާ ހަވާލުވެ އެޕްރީލް މަހު ވަނީ ޑޮނަލްޑް ޓްރަމްޕުގެ ވެރިކަމުގައި ހިފަހައްޓާފައި ހުރި ފައިސާގެ އެހީވެސް ދޫކޮށްލައިފައެވެ. ޓްރަމްޕުގެ ވެރިކަމުގައި ފަލަސްތީނަށް އެމެރިކާ އިން އެއްވެސް އެހީއެއް ނުދިނުމަށް ނިންމާފައިވާ ނިންމުން ވެސް ބައިޑެން ވަނީ ބަދަލުކޮށްފައެވެ.\nބައިޑެން މިއަދު ހެނދުނު ރައީސް އައްބާސްއަށް ފޮނުއްވި ސިޓީ މީޑިއާތަަކަށް ހާމަ ކޮށްފައެއް ނުވެއެވެ.\nއިސްރާއިލުން ވަނީ މިއަދު ހެނދުނު ވެސް ފަލަސްތީނަށް ހަމަލާތަކެއް ދީފައެވެ. ބައިޑެންގެ ސިޓީ ރައީސް އައްބާސްއަށް ލިބިވަޑައިގަތީ އިސްރާއިލުގެ ހަމަލާތަކުން ގައުމުގައި ހުޅުރޯވެގެން އުޅެނިކޮށް ކަމަށް މީޑިއާތަކުން ރިޕޯޓު ކޮށްފައިވެއެވެ. އިސްރާއިލުން ޣައްޒާއަށް ބޮން އެޅުމުގެ ސަބަބުން ޣައްޒާގެ 28 މީހުން ޝަހީދުވެ، 152 މީހުންނަށް އަނިޔާވެފައިވާކަމަށް ރިޕޯޓުތައް ބުނެއެވެ.\nހަމާސް ޖަމާއަތުން އިސްރާއިލަށް މިހާރު ރޮކެޓް ހަމަލާތައް ދެމުން ގެންދާތީ އިސްރާއިލުގެ ބޮޑުވަޒީރު ބެންޖަމިން ނަތަންޔާހު ބުނެފައިވަނީ ހަމާސް ޖަމާއަތާއި ދެކޮޅަށް ވަރުގަދަ ހަމަލާއެއް ދޭނެ ކަމަށާއި މި ހަނގުރާމަ އަކަށް ނިމުމެއް ނުގެންނާނެކަމަށެވެ.\nއިސްރާއިލު ސިފައިންގެ ހަމަލާތައް ފަލަސްތީނަށާއި ޣައްޒާއަށް އަމާޒުވަމުން ދަނީ ނަތަންޔާހުގެ ނުބައި ނުލަފާ ރޭވުމުގެ ދަށުންނެވެ.\nއެހީވުމަށް ޕެކިން ކުރަނިކޮށް ކައިރިޔަށް ބޮމެއް\nއިސްރޭލުން އަލްޖަޒީރާގެ އޮފީސް ބިމާ ހަމަކޮށްލައިފި


Beyrun genna doctorun ge fenvaru belumugai evves zimmaa eh noannaane: Agency thah | Mihaaru\nއައިޖީއެމްއެޗުގައި ނަރުހުންތަކެއް މަސައްކަތްކުރަނީ.-- ފޮޓޯ: ނިޝާން އަލީ/ މިހާރު\nބޭރުން ގެންނަ ޑޮކްޓަރުންގެ ފެންވަރު ބެލުމުގައި އެއްވެސް ޒިންމާއެއް ނޯންނާނެ: އޭޖެންސީތައް\n28 މެއި 2019 - 16:19 21 comments\nރާއްޖެ ގެންނަ ޑޮކްޓަރުންނާއި ނަރުހުންގެ ފެންވަރު ދަށްވުމަކީ އެ މީހުން ގެންނަ ރެކްރޫޓިން އެޖެންސީތަކުގެ މައްސަލައެއް ނޫން ކަމަށާއި އެކަމަކު ހެލްތު މިނިސްޓްރީން އެޖެންސީތައް ބަދުނާމުވާ ގޮތަށް ވާހަކަ ދައްކާފައިވާ ކަމަށް ބައެއް ރެކްރޫޓް އޭޖެންސީތަކުން ބުނެފި އެވެ.\nރާއްޖެ ގެންނަ ޑޮކްޓަރުންނާއި ނަރުހުންގެ ފެންވަރު ދަށްވުމުގެ ޝަކުވާ ބޮޑުވެ، ސިއްހީ ދާއިރާއަށް ބޭނުންވާ މުވައްޒަފުން ހޯދުމުގެ މަސައްކަތް ހެލްތު މިނިސްޓްރީން އަމިއްލައަށް ކުރަން މިހާރު ވަނީ ނިންމައިފަ އެވެ.\n"މިހާރު" އާ ވާހަކަދެއްކެވި އެކްސެސް ރެކްރޫޓްމަންޓް މޯލްޑިވްސް އޭޖެންސީގެ ވެރިޔާ ސައްދާމް އަލީ ވިދާޅުވީ އެ އޭޖެންސީން ރާއްޖެ ގެންނަ މީހުންގެ ފެންވަރާ މެދު މިނިސްޓްރީން މީގެ ކުރިން ޝަކުވާކޮށްފައި ނުވާ ކަމަށެވެ. އެހެންވެ އެޖެންސީތައް ބަދުނާމުވާ ގޮތަށް ވާހަކަ ދެއްކުމުން ކަންބޮޑުވާ ކަމަށް ވިދާޅުވި އެވެ.\nއޭނާ ވިދާޅުވިގޮތުގައި، ރާއްޖެއަށް ޑޮކްޓަރުންނާއި ނަރުހުން ހޯދަނީ ބޭރު ގައުމުތަކުގެ އޭޖެންސީތަކާ ގުޅިގެންނެވެ. އެ އޭޖެންސީތަކުން، އެ ގައުމުތަކުގައި ރާއްޖޭގައި ވަޒީފާގެ ފުރުސަތާ ގުޅޭގޮތުން އިސްތިހާރުކުރެ އެވެ. ރާއްޖޭގެ އޭޖެންސީތަކަށް، ބޭރު ނަރުހުންނާއި ޑޮކްޓަރުންގެ ލިޔުން ހަވާލުކުރަނީ އެ ގައުމުތަކުގެ އެޖެންސީތަކުންނެވެ.\n"ހެލްތު މިނިސްޓްރީން މަގާމެއް ހުސްވާއިރަަށް އެ މީހުން އަޅުގަނޑުމެންނަށް ގުޅާފައި ބުނާނެ މިވެނި މަގާމަކަށް މިވެނި ވަރަކަށް މީހުން އެބަ ބޭނުންވެއޭ. ބުނީމަ، ބޭރު ގައުމުތަކުގައި އިސްތިހާރުކޮށްގެން މީހުން މި ހޯދަނީ. އަޅުގަނޑުމެން ނަގަނީ ޑޮކިއުމަންޓްސް. ޑޮކިއުމަންޓްސް ނަގާފައި މި ހަވާލުކުރަނީ ހެލްތު މިނިސްޓްރީއާ،" ސިއްހީ ދާއިރާގެ އެކި ވަޒީފާތަކަށް 300 އަށް ވުރެ ގިނަ މުވައްޒަފުން ރާއްޖެ ގެނެސްފައިވާ އެޖެންސީގެ ވެރިޔާ ވިދާޅުވި އެވެ.\nBeyru naruhunnai doctorun hoadhumuge masakaiy health ah ekani\nރާއްޖެ ގެންނަ ޑޮކްޓަރުންގެ ލިޔެކިޔުންތައް ބެލުމަށް ފަހު، ހެލްތު މިނިސްޓްރީގެ ޕެނަލަކުން ޝޯޓުލިސްޓުކުރާނެ އެވެ. އޭގެ ތެރެއިން އެންމެ ރަނގަޅު މީހާ ހޮވުމަށް ފަހު ސްކައިޕް މެދުވެރިކޮށް މިނިސްޓްރީން އިންޓަވިއު ކުރެ އެވެ. އެ އިންޓަވިއު ނިންމުމަށް ފަހު މެޑިކަލް ކައުންސިލަށް ދިއުމުން، އެ ޑޮކްޓަރުންނަށް ހުއްދަ ދޭނީ މެޑިކަލް ކައުންސިލުންނެވެ.\nސައްދާމް ވިދާޅުވިގޮތުގައި ޑޮކްޓަރުންނާއި ނަރުހުންގެ ފެންވަރު ކަށަވަރުކުރުމުގައި އޭޖެންސީތަކުގެ ދައުރު އޮންނަ ނަމަ، މެޑިކަލް ކައުންސިލަށް ވުރެ ހަރުދަނާކޮށް އެކަން ކުރާނެ އެވެ. އަދި އެ މަސައްކަތަކީ، ހެލްތު މިނިސްޓްރީއަށް ކުރެވޭނެ ކަމެއް ނޫން ކަމަށާއި އެ ފެންވަރު މިނިސްޓްރީގައި ނެތް ކަމަށް ވެސް ވިދާޅުވި އެވެ.\n"އޭޖެންސީތަކުގެ މަސައްކަތަކީ ހަމައެކަނި ހެލްތު މިނިސްޓްރީއާ ހަމަަ އަށް ޑޮކްޓަރުންނާއި ނަރުހުން ގެންގޮސްދިނުން. އެމީހުންގެ ފެންވަރު ކަށަވަރުކޮށް ހުއްދަ ދެނީ މެޑިކަލް ކައުންސިލުން. އެކަމުގައި އޭޖެންސީތަކުގެ އެއްވެސް ދައުރެއް ނޯންނާނެ،" ސައްދާމް ވިދާޅުވި އެވެ.\n"އަޅުގަނޑުމެންގެ ޒިންމާއަކީ ބޭރުގައި ހުރި މީހެއްގެ ޑޮކިއުމަންޓްސް މިކޮޅަށް ހުށަހެޅުން،" އެހެން އޭޖެންސީއަކުން ވާހަކަދެއްކެވި އޮފިޝަލަކު ވިދާޅުވީ އެމީހުން ރާއްޖެ ގެންނަ ޑޮކްޓަރުންގެ ފެންވަރު ދަށްވެގެން ކަމަށް ބުނެ އެއްވެސް މީހަކު ވަޒީފާއިން ވަކިކޮށްފައިނުވާ ކަމަށެވެ. އޭގެ ބަދަލުގައި އެމީހުން އަމިއްލައަށް ވަކިވެގެން ދަނީ ކަމަށް ވިދާޅުވި އެވެ. "އޭޖެންސީތައް ބަދުނާމުކޮށް، އޭޖެންސީތަކާ އެކު ދެން މަސައްކަތް ނުކުރާނަމޭ ބުނަން ރަނގަޅު ބަދުނާމު ނުކޮށް،" އޮފިޝަލް ވިދާޅުވި އެވެ.\nއޭނާ ވިދާޅުވީ މީގެ ކުރިން ހުށަހެޅި ބައެއް ފޯމުތައް ވެސް ރިޖެކްޓުކޮށްފައި އެބަހުރި ކަމަށެވެ. ސައްދާމް ވިދާޅުވި ގޮތުގައި ރާއްޖޭގެ ސިއްހީ ދާއިރާގައި އުޅޭ ބިދޭސީ ޑޮކްޓަރުންނާއި ނަރުހުންގެ 90 ޕަސެންޓަކީ އޭޖެންސީތަކުން ގެނެސްފައި ތިބި މީހުންނެވެ. މުޅި ސިއްހީ ދާއިރާ ހިނގަމުން އަންނަނީ އޭޖެންސީތަކުގެ މަސައްކަތުން ކަން އޭނާ ފާހަގަކުރެއްވި އެވެ.\nސިއްހީ ދާއިރާގެ އެކި މަގާމުތަކަށް މީހުން ގެނައުމަށް ގާތްގަނޑަކަށް 11 ރެކްރޫޓް އޭޖެންސީއެއް ހަރަކާތްތެރިވެ އެވެ. އެމީހުން އާއްމުގޮތެއްގައި ގެންނަނީ ނޭޕާލާއި ޕާކިސްތާނާއި އިންޑިއާ އާއި ބޫޓާނާއި ސޫދާން ފަދަ ގައުމުތަކުންނެވެ.\nއިތުރު ލިޔުންތައް ސިއްހަތު ޑޮކްޓަރުން ބިދޭސީން ގެންނަ އޭޖެންސީތައް ނަރުހުން ހެލްތު މިނިސްޓްރީ


BREAKING: Maradhoo Fihaaraeh Falhaalai Gina Adhadhegge Faisaa Vagah Nagaifi - Vaguthu\nކޮވިޑް ކޮންޓްރޯލް ކުރުން އަދިވެސް ބުރަ! - 1 ގަޑިއިރު ކުރިން\nމަރަދޫ ފިހާރައެއް ފަޅާލައި ގިނަ އަދަދެއްގެ ފައިސާ ވަގަށް ނަގައިފި\n5 މަސް ކުރިން ( ޖެނުއަރީ 2, 2021 )\nމަރަދޫ - ވަގުތު އިމޭޖެސް: އިބްރާހިމް ޝާބިލް\nއައްޑޫ ސިޓީ މަރަދޫގައި ހުންނަ ރޫޓް ފިހާރަ ފަޅާލައި، ގިނަ އަދަދެއްގެ ފައިސާ އާއި ސިގިރެޓް ވަގަށް ނަގައިފިއެވެ.\nފުލުހުންގެ މީޑިއާ އޮފިޝަލް ވިދާޅުވީ، އެ ފިހާރަ ފަޅާލައި ގިނަ އަދަދެއްގެ ފައިސާ އާއި ތަކެތި ވަގަށް ނަގާފައިވާ ކަމަށް ރޭ ފަތިހު ފުލުހުންނަށް ހުށަހަޅާފައިވާ ކަމަށެވެ.\nއަދި މި މައްސަލަ ފުލުހުން ތަހުގީގު ކުރަމުންދާ ކަމަށް އޮފިޝަލް ވިދާޅުވިއެވެ.\n"ވަގުތު" އާއި ވާހަކަ ދައްކަވަމުން މަރަދޫ މީހަކު ބުނީ، އެމީހުން އެ ފިހާރައަށް ވަދެފައިވަނީ ޓިނު ނައްޓައިގެން ކަމަށާއި، ވަނުމުގެ ކުރިން އެތަނުގައި ހުރި އެލާމްތަކުގެ ނަރުތައް ކަނޑާފައިވާ ކަމަށެވެ.\nއަދި އެމީހުން ފައިސާ އާއި ސިނގިރޭޓު ހިފައިން ދިޔަ މަގުތަކުގައި ކޮންމެވެސް ވަރަކަށް ފައިސާ ހުރި ކަމަށްވެސް އެމީހާ ވަނީ ބުނެފައެވެ.\nމަރަދޫ ރޫޓް ފިހާރައިން ވައްކަން ކޮށްފައިވާއިރު، ދާދި ފަހުން މާލޭގައި ހުންނަ ރޫޓް ފިހާރައިގެ ފައިސާތަކެއް ފޭރިގަންނަ މަސައްކަތް ކޮށްފައި ވެއެވެ. އޮކްޓޯބަރު މަހުގެ 28 ވަނަ ދުވަހު ބޭންކް އޮފް ސިލޯން (ބީއޯސީ)އަށް ޖަމާ ކުރަންގެންދިޔަ، އެ ފިހާރައިގެ 4.2 މިލިއަން ރުފިޔާ ފޭރެން މަސައްކަތް ކުރި މައްސަލާގައި ހަތް މީހަކު ހައްޔަރު ކުރިއެވެ.\nއަދި އެ މައްސަލާގައި ފަސްމީހަކަށް ދައުވާވެސް ކޮށްފައި ވެއެވެ.\nއެ މީހުން ފައިސާތައް ފޭރެން އުޅޭ މަންޒަރު ފެންނަ ވީޑިއޯއެއް ވަނީ އާއްމުވެފައެވެ.\nކުޑަކުދިންގެ ބަގީޗާ އިން ދޫންޏެއް ވަގަށް ނެގި މީހަކު ހޯދަން ފަށައިފި\nއައްޑޫން އިތުރު 20 މީހަކު ކޮވިޑަށް ފައްސިވެއްޖެ\nޖެނުއަރީ 2, 2021 19:14\nތީ މަކަުރިންވެސް ބުނިވާހަކަ ސިނގަރެޓް އަގުބޮޑު ކުރުމުގެ ނަތީޖާ ތިފެންނަނީ. ސަރުކާރު ހިންގަންވެގެން އާނމު ނިކަމެތި ރައްޔިތުމީހާފެލާލަނީ. ކަލޭމެންނަށް ކެރެންޏާ ސިނގަރެޓް އެތެރެ ކުރުން މަނާކުރީމަ ނިމުނީއެއްނޫން.\nޖެނުއަރީ 2, 2021 19:20\nމަގޭ މުސްކުޅި މަންމަޔާއި ބައްޕަ ފެލާލައިގެން އަހަރުން ގޭގަ އުޅޭ 2ޕާޓޭން ސިގިރެޓި ބޮނީ. އަގުބޮޑު ކުރަމުން ކުރަމުން ގޮސް އިންތިހާޔަށް އަގުބޮޑު. މިފަހަރު ތިލަފަތަށް ވޯޓް ދޭނީ ޝަރުތެއްގެ މަތިން. އެއީ ސިގިރެޓް އަގު ހެޔޮކުރުން ނޫނީ ސިގިރެޓް އެތެރެ ނުކޮށް ހުއްޓުވުން.


Apple Event, April 20 gai\nއެޕަލް ހަފުލާ މި މަހު 20 ގައި އޮންލައިންކޮށް: އާ ޑިވައިސްތަކަށް އުންމީދު ކުރެވޭ\nއެޕަލްއިން އެޕްރީލް 20 ގައި ހަފުލާއެއް ބާއްވަނީ އެވެ. މި ހަފުލާގައި ދައްކާލާނެ ކަމަށް އިންތިޒާރު ކުރެވޭ އުފެއްދުންތަކުގެ ތެރޭގައި އައިޕެޑް ޕްރޮ އާއި އެއާޓެގްސް ހިމެނެ އެވެ.\nއެޕަލްއިން އައިޕެޑް ޕްރޮ މާކެޓް ކުރަނީ އަހަރީ އުފެއްދުމެއް ގޮތުގަ އެވެ. އުންމީދަކީ ކޮންމެ އަހަރަކު ވެސް އެޕަލްގެ އަތުގައި ހުރި ހުރިހާ މޮޅުކަމެއް އައިޕެޑް ޕްރޮގައި ހިމެނުމެވެ. މިއަހަރު ވެސް ހަމަ މިފަދައިން އައިޕެޑް ޕޮރޮއާ މެދު ކަންތައް ހިނގައިދާނެ އެވެ. ޕްރޮސެސާއިން ފެށިގެން ސްކްރީނާއި ބެޓެރީ އައި ސޮޕްޓްވެއާގައި ހުރި ހުރިހާ މޮޅުކަމެއް އައިޕެޑް ޕްރޮއަށް ވާރުތަ ކޮށްދެވޭނެ އެވެ.\nއެއާޓެގްސް އަކީ އެޕަލްއަށް އަދި ދައްކައި ނުލެވިގެން އުޅޭ ޑިވައިސްއެކެވެ. މިއީ ސެމްސަންގް ގެލަކްސީ ސްމާޓްޓެގް ކަހަލަ ކުޑަކުޑަ ޑިވައިސްއެކެވެ. އެންމެ ބޮޑަށް ވައްތަރު ކުރެވެނީ އާރުއެފްއައިޑީ ޓެގަކާ އެވެ. އިމާރާތްތަކުގެ ދޮރުހުޅުވަން ބޭނުން ކުރެވޭ ކީޓެގަކާ އެވެ. އެކަމަކު ވެސް އެޕަލުން މިޑިވައިސް ޑިޒައިންކުރާނެ ގޮތް ކަށަވަރެއް ނޫނެވެ.\nއެޕަލް – ސްޕްރިންގް ލޯޑެޑް ހަފުލާ އޮންނާނީ އެޕްރީލް 20 ގައި އެޕަލް ޕާކުގަ އެވެ. ބަލަން ޖެހޭނީ އޮންލައިންކޮށެވެ. ބޭނުން ކޮންމެ މީހަކަށް އިންޓަނެޓް މެދުވެރިކޮށް މި ހަފުލާ ބަލައި ލެވޭނެ އެވެ. ޓިކެޓް ގަންނާކަށް ނުޖެހޭނެ އެވެ. އިށީންނަށް ފަސޭހަ ގޮނޑިއެއް ގޭތެރެއިން ހޯދާލީމަ ރަނގަޅުވާނެ އެވެ.


Idhikolhu ge visnun ves nizaam badhalu kurumuge vote aa dhimaa ah\nމަޑުއްވަރީ ދާއިރާގެ މެންބަރު އާދަމް ޝަރީފް އުމަރު: ނިޒާމް ބަދަލު ކުރުމުގެ ވޯޓަށް ދިޔުމަށް ގޮވާލެއްވި -- ފޮޓޯ | މަޖިލިސް\nސިޔާސީ މަޝްރަހު މިވަގުތު އެނބުރެމުންދާ މިސްރާބުގެ އިޝާރާތެއް އިދިކޮޅުގެ މެންބަރަކު ދެއްވައިފި އެވެ. މި އިޝާރާތް ދެއްވާފައިވަނީ މަޑުއްވަރީ ދާއިރާގެ މެންބަރު އާދަމް ޝަރީފެވެ.\nއިދިކޮޅަށް ނިސްވަތްވާ މަޖިލީހުގެ މަދު މެންބަރުންގެ ތެރޭގައި ހިމެނިވަޑައިގަންނަވާ އާދަމް ޝަރީފް ކުރެއްވި ޓްވީޓެއްގައި ވިދާޅުވީ މި ސަރުކާރު ބަލިކަށިވެ އަދި އެންމެ ފަހުން ސަރުކާރު ބައިބައިވެއްޖެ ކަމަށެވެ. ރައްޔިތުންގެ އިތުބާރެއް މިހާރަކު ސަރުކާރަށް ނެތް ކަމަށެވެ.\n"ދެން އޮތީ ދެ ގޮތެއް، މިޓް ޓާމް އިލެކްޝަނަށް ދިޔުން ނުވަތަ ޕާޓީ ބަދަލު ނުކުރެވޭ ގޮތަށް ގާނޫނު ބަދަލުކޮށް ބަރުލަމާނީ ނިޒާމަކަށް ރިފަރެންޑަމްއަކަށް ދިޔުން،" އާދަމް ޝަރީފް ވިދާޅުވި އެވެ.\nއާދަމް ޝަރީފް މިފަދައިން ޓްވީޓް ކުރައްވާފައިވަނީ މަޖިލީހުގެ ޖަލްސާ ތަޅުމުގައި ބޭއްވުމަށް ރައީސް މުހައްމަދު ނަޝީދު ނިންމެވުމާ ގުޅިގެން މެންބަރުންގެ މެދުގައި ވެސް ވަރަށް ބޮޑަށް ހިޔާލު ތަފާތުވެފައިވަނިކޮށެވެ. ބޮޑަށް ހިޔާލު ތަފާތުވެ ބަހުގެ ރައްދުތައް ދެއްވާފައިވަނީ އެމްޑީޕީގެ މެންބަރުންނެވެ.\nއެމްޑީޕީ ބައެއް މެންބަރުން ވަނީ ހުއްދައާ ނުލާ މަޖިލީހުގެ ޖަލްސާއަށް ވަޑައިނުގަންނަވާނެ ކަމަށް ވިދާޅުވެފަ އެވެ. އަނެއް މެންބަރުން ވިދާޅުވަމުން ގެންދެވީ ހުރަހެއް ނެތް ކަމަށާއި މަޖިލީހަށް ވަޑައިގަންނަވާނެ ކަމަށެވެ. މިހާރު ފުލުހުން ގެންދަނީ މެންބަރުންނަށް ހުއްދަތައް ދެމުންނެވެ.\nއާދަމް ޝަރީފް، ނިޒާމް ބަދަލު ކުރުމުގެ ވާހަކަ ދައްކަވާފައިވާއިރު މަޖިލިސް ތަޅުމުގައި ބޭއްވުމަށް ރައީސް ނަޝީދު ނިންމެވި ނިންމެވުމަށް ވެސް ތާއިދު ކުރައްވާ އިދިކޮޅު މެންބަރުން ވާހަކަ ދައްކަވާފައިވެ އެވެ. ރައީސް ނަޝީދު ވެސް މިފަހުން ވަނީ އިދިކޮޅު މެންބަރުން، ރައީސް އަބްދުﷲ ޔާމީނަށް ތައުރީފް ކުރައްވައި، އެމަނިކުފާނު މިނިވަން ކުރުމަށް ގޮވާލާފައިވާ ބައެއް ޓްވީޓްތައް ރީޓްވީޓް ކުރައްވާފަ އެވެ.\nރާއްޖެ ބަރުލަމާނީ ނިޒާމަކަށް ބަދަލު ކުރުމަކީ ރައީސް ނަޝީދު ބޭނުންފުޅުވާ ގޮތެވެ. އެންމެ ފުރަތަމަ ނިޒާމް ކަނޑައެޅުމަށް ބޭއްވި އިންތިހާބުގައި ވެސް އެމްޑީޕީއިން ތާއިދުކުރީ ބަރުލަމާނީ ނިޒާމަށެވެ. މިހާރުގެ އިދިކޮޅުން ތާއިދު ކުރީ ރިޔާސީ ނިޒާމަށެވެ. އިދިކޮޅު ލީޑަރު، ރައީސް އަބްދުﷲ ޔާމީން ވެސް ތާއިދު ރިޔާސީ ނިޒާމަށެވެ.\nނަމަވެސް މިހާރު ސަރުކާރުގެ އިސް ސަފުގައި ތިއްބެވި ބޭފުޅުން، ރައީސް ނަޝީދު ބޭނުންފުޅުވާ ގޮތަށް މިވަގުތު ނިޒާމް ބަދަލު ކުރުމަށް ބޭނުން ނުވާ ކަމަށްވެ އެވެ. އެކަމާ ގުޅިގެން ސަރުކާރު އިސް ބޭފުޅުންގެ މެދުގައި ހިޔާލު ތަފާތުވެފައިވެ އެވެ. މިފަހުން ބައެއް ބޭފުޅުން ފާޅުގައި ވެސް މިއީ ވަގުތީ ސަރުކާރެއް ކަމެއްގެ ބަހުސް ކުރެއްވި އެވެ.\nރައީސް އަބްދުﷲ ޔާމީން އެމްޑީޕީ ރައީސް މުހައްމަދު ނަޝީދު + ޕީޕީއެމް ރައްޔިތުންގެ މަޖިލިސް އާދަމް ޝަރީފު އުމަރު ބަރުލަމާނީ ނިޒާމް\n"ފަނޑިޔާރުގެތައް ކޮރަޕްޝަންގެ އައްޑާތަކަށް ހެއްދެވީ ޔާމީން"


ސަރަހައްދީ މުބާރާތްތަކުގެ ޗެމްޕިއަނުންނާއެކު ފީފާ ރޭންކިން އަށް ބަދަލުތަކެއް! | Jazeera\tސަރަހައްދީ މުބާރާތްތަކުގެ ޗެމްޕިއަނުންނާއެކު ފީފާ ރޭންކިން އަށް ބަދަލުތަކެއް! - Jazeera\nސަރަހައްދީ މުބާރާތްތަކުގެ ޗެމްޕިއަނުންނާއެކު ފީފާ ރޭންކިން އަށް ބަދަލުތަކެއް!\nއެންމެފަހުން ކުޅެވުނު އެފްރިކާ އާއި ދެކުނު އެމެރިކާގެ އިތުރުން އުތުރު އަދި މެދުތެރޭ އެމެރިކާގެ ސަރަހައްދީ ފުޓްބޯޅަ މުބާރާތްތަކަށްފަހު ފީފާ އިން މަހަކު އެއް ފަހަރު ނެރޭ ދުނިޔޭގެ ފުޓްބޯޅަ ރޭންކިން އަށް ބަދަލުތަކެއް އައިސްފިއެވެ.\nއެގޮތުން، ކޮޕާ އެމެރިކާ ފުޓްބޯޅަ މުބާރާތް ކާމިޔާބުކުރި ބްރެޒިލް ވަނީ ރޭންކިންގެ ތިންވަނައިގައި އޮތުމަށްފަހު އެއް ދަރަޖަ ކުރިއަށް ޖެހިލާފައެވެ. ކުރީން ދެވަނައިގައި އޮތް ފްރާންސް ވަނީ ތިންވަނަ އަށް ވެއްޓިފައެވެ. ބްރެޒިލް އަތުން ކޮޕާ އެމެރިކާ ފުޓްބޯޅަ މުބާރާތުގެ ފައިނަލްގައި ބަލިވި ޕެރޫ އުޅެނީ 19 ވަނައިގައެވެ.\nދުނިޔޭގެ ރޭންކިންގެ އެއްވަނައިގައި އަދިވެސް ބެލްޖިއަމް އުޅޭއިރު، ހަތަރުވަނައިގައި އުޅެނީ އިންގްލެންޑެވެ. ގަދަ 10 ގައި ދެން ހިމެނެނީ، އުރުގުއޭ އާއި ޕޯޗުގަލް އަދި ކޮލަމްބިއާގެ އިތުރުން ކްރޮއޭޝިއާ އާއި ސްޕެއިން އަދި އާޖެންޓީނާ އެވެ. ވަރުގަދަ ޖަރުމަން 15 ވަނައިގައި އުޅޭއިރު، އޭގެ އެއް ދަރަޖަ ފަހަތުން 16 ވަނައިގައި އޮތީ ޔުއެފާ ނޭޝަންސް ލީގުގެ ފައިނަލްގައި ބަލިވި ނެދަލޭންޑްސް އެވެ.\nމި ފަހަރުގެ ރޭންކިންގައި އެންމެ ބޮޑު ކުރިއެރުމެއް ހޯދީ އެފްރިކާ ކަޕް އޮފް ނޭޝަންސްގެ ޗެމްޕިއަންކަން ހޯދި އަލްޖީރިއާ އެވެ. އެ ޓީމުން ވަނީ 28 ދަރަޖައިގެ ކުރިއެރުމަކާއެކު ދުނިޔޭގެ 40 ވަނަ އަށް ޖެހިލާފައެވެ. މީގެއިތުރުން، މަޑަގަސްކާ އާއި ނައިޖީރިއާ ވަނީ 12 ދަރަޖައިގެ ކުރިއެރުން ހޯދާފައެވެ. ނައިޖީރިއާ މި ވަގުތު 33 ވަނައިގައި އޮތްއިރު، މަޑަގަސްކާ ވަނީ 96 ވަނައިގައެވެ. އެފްރިކާގެ ސަރަހައްދީ މުބާރާތުގެ ފައިނަލްގައި ބަލިވި ސެނެގޯލް ވަނީ ދެ ދަރަޖައިގެ ކުރިއެރުމަކާއެކު ދުނިޔޭގެ ގަދަ 20 ޓީމުގެ ތެރޭގައި ހިމެނިފައެވެ.\nއެންމެފަހުގެ ކޮންކާކަފް ގޯލްޑްކަޕްގެ ޗެމްޕިއަން މެކްސިކޯ ހަ ދަރަޖައިގެ ކުރިއެރުމަކާއެކު 12 ވަނައަށް ޖެހިލިއިރު، އެމެރިކާ ވަނީ 22 ވަނައަށް ޖެހިލާފައެވެ. އުތުރު އަދި މެދުތެރޭ އެމެރިކާ އަށް ނިސްބަތްވާ ހެއިޓީ ވެސް ވަނީ 18 ދަރަޖައިގެ ކުރިއެރުމެއް ހޯދާފައެވެ. އެ ޓީމު އުޅެނީ 83 ވަނައިގައެވެ.\nއޭޝިއާގެ ޓީމުތަކަށް މި ފަހަރު މާބޮޑު ކުރިއެރުމެއް ލިބިފައިނުވާއިރު، އެއްވަނައިގައި އަދިވެސް އުޅެނީ އީރާނެވެ. ދުނިޔޭގެ ރޭންކިންގެ 23 ވަނައިގައި އެ ޓީމު އޮތްއިރު، ޖަޕާނު އޮތީ 33 ވަނައިގައެވެ. މި ސަރަހައްދުގެ ޓީމުތަކުގެތެރެއިން، ދުނިޔޭގެ ގަދަ 50 ގައި ދެން ހިމެނެނީ ކޮރެއާ ރިޕަބްލިކްގެ އިތުރުން އޮސްޓްރޭލިއާ އެވެ.\nމީގެއިތުރުން، ދިވެހިރާއްޖެ ހިމެނޭ ދެކުނު އޭޝިއާ ސަރަހައްދުގެ އެންމެ ކުރީގައި އުޅެނީ އަދިވެސް އިންޑިއާ އެވެ. އެކަމަކު، ދެ ދަރަޖައިގެ ވެއްޓުމަކާއެކު އިންޑިއާ 103 ވަނައިގައި އޮތްއިރު، އަފްގާނިސްތާނު އޮތީ 149 ވަނައިގައެވެ. ރާއްޖެ އޮތީ އެއް ދަރަޖައިގެ ވެއްޓުމަކާއެކު، 152 ވަނައިގައެވެ. މުޅި އޭޝިއާ ސަރަހައްދުގެވެސް އެންމެ ފުލުގައި އުޅެނީ 204 ވަނައިގައި އޮތް ޕާކިސްތާނެވެ.


ރަނިންގްމޭޓް ޑރ. މުސްތަފާ ލުތުފީއަށް ގައުމީ ހިންގާ ކޮމިޓީއިން މަރުހަބާ ދަންނަވައިފި – Maldivian Democratic Party\nރަނިންގްމޭޓް ޑރ. މުސްތަފާ ލުތުފީއަށް ގައުމީ ހިންގާ ކޮމިޓީއިން މަރުހަބާ ދަންނަވައިފި\nއެމްޑީޕީގެ ރިޔާސީ ކެންޑިޑޭޓް ރައީސް މުހަންމަދު ނަޝީދު ގެ ރަނިންގްމޭޓް އެމަނިކުފާނު ހާމަކުރެއްވުމާއި ގުޅިގެން އެމަގާމަށް ކަނޑައެޅުއްވި ޑރ.މުސްތަފާ ލުތުފީ އަށް އެމްޑީޕީ ގައުމީ ހިންގާ ކޮމިޓީގެ މެމްބަރުން މަރުހަބާ ދަންނަވައިފިއެވެ. މިއަދު މެންދުރުފަހު އެމްޑީޕީގެ ސެކެޓޭރިއަޓް ގައި ބޭއްވުނު އެމްޑީޕީގެ ގައުމީ ހިންގާ ކޮމިޓީގެ ޖަލްސާ ގައި ރައީސް މުހަންމަދު ނަޝީދު ވަނީ ޑރ. މުސްތަފާ ލުތުފީ ގެ ގާބިލް ކަން ފާހަގަކުރައްވައި އެމަނިކުފާނަކީ އެމްޑީޕީގެ ވަފާތެރިއެއްކަމުގައި ވިދާޅުވެ ތަޢުރީފް ކުރައްވާފައެވެ.\nރަނިން މޭޓަކު ހަމަޖެއްސެވުމުގެ ކުރިން ރައީސް މުހަންމަދު ނަޝީދު ވަނީ އެމްޑީޕީން މިދިޔަ މަހު ބޭއްވި ގައުމީ މަޖިލީހުގެ ޖަލްސާގައި އަދި އަމިއްލަފުޅުގޮތުން ގައުމީ މަޖިލީހުގެ މެމްބަރުންނާ ބައްދަލުކުރައްވައި އެ މަގާމަށް އައްޔަންކުރައްވަން ބޭނުންވާ ބޭފުޅެއްގައި ހުންނަން ޖެހޭނެ ސިފަތަކާމެދު މަޝްވަރާ ބަދަލުކުރައްވާފައެވެ.\nތަޢުލީމް ކުރިއެރުވުމުގެ ދާއިރާ އިން ޕީއެޗް.ޑީ ހާސިލްކުރައްވާފައިވާ ޑރ. މުސްތަފާ ލުތުފީ އަކީ 07 ފެބްރުއަރީ 2012 ވަނަ ދުވަހުގެ ބަޣާވާތާ ގުޅިގެން އެމްޑީޕީން އުފެއްދި7މެމްބަރުންގެ ކުއްލި ހާލަތު ކޮމިޓީގެ މެމްބަރެކެވެ. ހަމައެއާއިއެކު އެމަނިކުފާނަކީ އެމްޑީޕީ ރިޔާސީ ކެމްޕެއިން ޓީމްގެ އައްޑޫ ސިޓީގެ ކޯޑިނޭޓަރުވެސް މެއެވެ. އެމްޑީޕީ ސަރުކާރުގެ ދައުރުގައި އެންމެފަހުން ޑރ. މުސްތަފާ ހުންނެވީ ގައުމީ ޔުނިވަސިޓީގެ ޗާންސެލަރުގެ މަގާމުގަ އެވެ. ރައީސް މުހަންމަދު ނަޝީދުގެ ކެބިނެޓްގެ ތައުލީމީ ވަޒީރުކަންވެސް ކުރައްވާފައިވާ ޑރ. މުސްތަފާ ވަނީ ރައީސް އަލްއުސްތާޛު މައުމޫން ޢަބްދުލްޤައްޔޫމުގެ ދައުރުގައި ޓޫރިޒަމް މިނިސްޓަރުކަމުގެ މަގާމުވެސް ފުރުއްވާފައެވެ. ހަމައެއާއިއެކު އެމަނިކުފާނަކީ މިރާއްޖޭގެ ތަޢުލީމީ ދާއިރާއަށް ހީވާގި މަސައްކަތްޕުޅުތަކެއް ކުރެއްވުމުގައި ދިގު މުއްދަތެއް ވޭތިކުރައްވާފައިވާ ބޭފެކެވެ.\nޑރ. މުސްތަފާ ލުތުފީ އަށް ތަޢުރީފްކުރައްވައި ވާހަކަފުޅުދައްކަވަމުން ރައީސް މުހަންމަދު ނަޝީދު ވިދާޅުވީ “ޑރ. މުސްތަފާ ލުތުފީ އަކީ މަޑުމައިތިރ،ި ސާދާ މިޒާޖެއްގެ ޙުލްގު ހެޔޮ، އޯގާތެރި އަދި އެމްޑީޕީ އަށް ވަފާތެރި ގާބިލް ބޭފުޅެކެވެ.”


ޅަފަތުގައި ދަރިންނަށް ރަގަޅު ތަރުބިޔަތު ދިނުމުގެ މުހިއްމުކަން – heyobas\nފުރަތަމަ ސަފްހާ ޅަފަތުގައި ދަރިންނަށް ރަގަޅު ތަރުބިޔަތު ދިނުމުގެ މުހިއްމުކަން\nޅަފަތުގައި ދަރިންނަށް ރަގަޅު ތަރުބިޔަތު ދިނުމުގެ މުހިއްމުކަން\nبسم الله الرحمن الرحيم ، الحمد لله رب العالمين ، والصلاة والسلام على قدوتنا وحبيبنا ونبينا محمد وعلى آله وأصحابه أجمعين ، أما بعد! السلام عليكم ورحمة الله وبركاته!\nއާދެ! މިހާރަކަށް އައިސް ބޮޑުވަމުން އަންނަ ކުދިންނާއި ޒުވާނުންގެ އަޚްލާޤީ ފެންވަރު ދަށްވަމުންދާކަމީ، އަޅުގަނޑުމެންކުރެ ހަމަ ކޮންމެ މީހަކަށްވެސް އިޙްސާސްކުރެވޭ ކަމެއް. ޝައްކެއްނެތްގޮތުގައި މިއީ އަޅުގަނޑުމެން އެންމެންވެސް ކަންބޮޑުވާ ކަމެއް. އާދެ! ހަމަ ކޮންމެ މީހައްގެވެސް ޝަކުވައަކީ މިހާރަކަށް އައިސް ބޮޑެތި ވަމުންއަންނަ ގިނަކުދިން މުޖްތަމަޢުގެ އަދަބުތަކުގައި ނުހިފަހަށްޓާ ވާހަކަ. މައިންބަފައިންނަށް ކަމޭ ނުހިތާވާހަކަ، މުދައްރިސުންނަށް އިޙްތިރާމް ނުކުރާވާހަކަ، އަމުރުވެރިންނަށް ކިޔަމަން ނުވާވާހަކަ، ބޮޑެތި މީހުންނަށް އިޙްތިރާމް ނުކުރާވާހަކަ، އަވަށްޓެރިންނަށް އިޙްތިރާމް ނުކުރާވާހަކަ. ކުޑަކުދިންނަށް އޯގާތެރިނުވާ ވާހަކަ، މަގުމަތީގެ އަދަބުތަކުގައި ނުހިފެހެއްޓާ ވާހަކަ . އާދެ! މިހީ އެންމެންގެ ވެސް ޝަކުވާ.\nމީގެއިތުރުން، މަސްތުވާތަކެތި ބޭނުންކުރުމާއި، ވައްކަންކުރުމާއި، މީހުންނަށް އަނިކުރުމާއި، މާރާމާރީ ހިންގުމާއި، ބަދުއަޚްލާޤީ ޢަމަލުތައް ހިންގުންފަދަ ކަންތައްތައް ދަނީ، ދުވަހުން ދުވަހަށް އިތުރުވަމުން ޢާއްމުވަމުން. މިފަދަކަންތައް މިވަނީ އަތްނުފޯރާ ފަށަށް ގޮސްފައި.\nއެންމެންގެވެސް ސުވާލަކީ މިކަންތައް ހުއްޓުވޭނީ ކިހިނެއްތޯ ؟ މިކަމުގެ ފަރުވާއަކީ ކޮބައިތޯ؟\nމިސުވާލުގެ ޖަވާބަކަށް ދިއުމުގެ ކުރިން އަޅުގަނޑު ކޮށްލަން ބޭނުން ސުވާލަކީ، މިކަންތައްތައް މިހިސާބަށް ދިޔައީ ކޮންކޮން ސަބަބުތަކާ ހުރެތޯ، ހޯދާ ބަލަން އަޅުގަނޑުމެން މަސައްކަތެއް ކޮށްފީމުތޯ؟ އާދެ! ކަމެއްގެ ޙައްލު ހޯދޭނީ އެކަމެއް މެދުވެރިވާން ދިމާވި ސަބަބު އެގިގެންކަން ކަށަވަރު.\nބޭސްފަރުވާގެ ވެސް އެންމެބޮޑު ބަޔަކީ ތަފާތު ތަޙްލީލުތައް ކޮށްގެން، ބައްޔާއި ބަލިޖެހެން މެދުވެރިވި ސަބަބު ހޯދުން. ފަރުވާދެނީ އެއަށްފަހު. ހަމައެފަދައިން ބަލީގެ މަސްދަރު ހޯދުމަކީވެސް ވަރަށް މުހިއްމުކަމެއް. އެއީ، އެހެންމީހުންނަށް އެބަލި ޖެހިޔަނުދިނުމަށްޓަކައި އަޅަންޖެހޭ ފިޔަވަޅުތައް އެޅުމަށްޓަކައި. އާދެ! މިއަށް ވެކްސިން ދިނުމޭ ކިޔައިއުޅޭ.\nޝައްކެއްނެތް ގޮތުގައި، ކޮންމެ ކުއްޖަކުވެސް ދުނިޔެއަށް އުފަންވަނީ ކުށެއްނެތް މަޢުސޫމު ކުއްޖެއްގެ ގޮތުގައި. އެއަށްފަހު، އެކުއްޖަކު އެކިގޮތްގޮތަށް ބައްޓަންވެގެންދަނީ އެކުއްޖަކު ގެންގުޅެވޭ ގޮތަކުން. އެކުއްޖަކަށް ދެވޭ ތަރުބިޔަތަކުން. އެކުއްޖަކަށް ފޯރުކޮށްދެވޭ މަޢުލޫމާތަކުން. އެކުއްޖަކު ދިރިއުޅޭ މާޙައުލެއްގެ ސަބަބުން. މިއީ ހައްތާވެސް ކުދިންގެ އުޅުމާއި އަޚްލާޤާއި ސުލޫކަށް ބަދަލުތައް އަންނަ ވަސީލަތްތަކުގެތެރޭގައި ހިމަނޭ ކަންތައްތައް.\nކީރިތި ރަސޫލާ صلى الله عليه وسلم ޙަދީޘުކުރައްވާފައިވޭ ”كُلُّ مَوْلُودٍ يُولَدُ عَلَى الْفِطْرَةِ فَأَبَوَاهُ يُهَوِّدَانِهِ أَوْ يُنَصِّرَانِهِ أَوْ يُمَجِّسَانِهِ“ [اَلْبُخَارِيْ وَمُسْلِمٌ] މާނައީ ”ކޮންމެ ކުއްޔަކުވެސް ދުނިޔެއަށް އުފަންވަނީ ފިޠުރަތުގެ ސާފުކަންމަތީގައެވެ. އެއަށްފަހު އެކުއްޖާ ޔަހޫދީއަކަށް ނުވަތަ ނަޞްރާނީއަކަށް ނުވަތަ މަޖޫސީއަކަށް ހަދަނީ އެކުއްޔާގެ މައިންބަފައިންނެވެ.\nއާދެ! މިޙަދީޘުން ދޭހަވާ ގޮތުގައި ކުދިންގެ އުޅުމަށާއި އަޚްލާޤަށް ބަދަލުތައް އަންނަ ކަންތައްތަކުގެ ތެރޭގައި އެކުއްޖަކު ގެންގުޅޭ ގޮތަކީ ވަރަށް މުހިއްމު ދައުރެއް އަދާކުރާ ކަމެއް. މީގެ އިތުރުންވެސް ކުދިންގެ އުޅުމަށް ބަދަލުތައް އަންނަކަންތައްތަކުގެ ތެރޭގައި، ކުދިން ގެންގުޅެވޭ މާހައުލާއި އުނގަންނައި ދެވޭ ދިނުމާއި މިބާވަތު އެތައްކަމެއް ހިމެނިގެންވޭ.\nމީގެ ތެރެއިން މިތާގައި އަޅުގަނޑު ފާހަގަކޮށްލަން ޤަސްދުކުރަނީ ތަޢުލީމުދިނުމާއި ތަރުބިޔަތު ކުރުމުން ކުދިންގެ އުޅުމަށާއި އަޚްލާޤަށް އަންނަ ބަދަލު.\nއާދެ! މިހާރަކަށް އައިސް ބޮޑުވަމުން އަންނަ ކުދިންނާއި ޒުވާނުންގެ އަޚްލާޤީ ފެންވަރު ދަށް ވަމުންދާކަމީ ހަމަކޮންމެ މީހަކަށްވެސް އިޙްސާސްކުރެވޭނޭ ކަމެއް. އަދި މިއީ މިހާރު އަޅުގަނޑުމެން އެންމެންވެސް ކަންބޮޑުވާ ކަމެއް.\nދަރިންގެ އަޚްލާޤު ފާސިދުވާން މެދުވެރިވާ ބައެއް ސަބަބު :\n– ދިރިއުޅުމުގެ ދަތިކަމާއި، ޢާމްދަނީ ލިބޭ ވަސީލަތްތައް މަދުކަން. ނަތީޖާއަކަށްވަނީ މައިންބަފައިން އާދެ! ގިނަފަހަރަށް މަންމައާއި ބައްޕައާއި ދެމީހުން އެއްފަހަރާ ޢާމްދަނީ ހޯދުމަށް ގިނަވަގުތު ގެއިން ބޭރުގައި އުޅެން މެދުވެރިވުން. އެހެންކަމުން ދަރިންނާ އަޅާލެވޭވަރު ކުޑަވުން.\n– ޢާއިލާތައް ރޫޅެން ދިމާވުން، އާދެ! ވަރިގިނަވުމަކީވެސް އޭގެ ސަބުން ދަރިންނަށް ބޮޑެތި އަސަރުތަކެއް ކުރާކަމެއް. ޢާއިލާ ރޫޅެން ދިމާވާ ސަބަބުތަކަކީވެސް ވަކިން ބަޙުޘުކުރަން ޖެހޭ ކަމެއް، ދެމަފަރިންކުރެ އެކަކަށްވެސް ތިމާގެ ބައިވެރިޔާގެ ފަރާތުން ލިބެންޖެހޭ ޙައްޤާއި ހިތްހަމަޖެހުން ނުލިބޭ ކަމީ މީގެ ތެރޭގައި ހިމެނޭ ކަމެއް. އާދެ! ދީނުގައި ކަނޑައެޅިފައިވާ އިމުން ބޭރުވުން. ކޮންމެއަކަސް މިއީވެސް ވަކި މައުޟޫއެއް އެހެންކަމުން މިވަގުތު އެމައުޟޫޢަށް ދާކަށް އަޅުގަނޑު ނެތިން.\n– މަސްތުވާތަކެތި ބޭނުން ކުރުން. އާދެ! މަސްތުވާ ތަކެއްޗަކީވެސް އަޅުގަނޑުމެންގެ ރާއްޖޭގައި އިންދައިގެން އުފައްދާ އެއްޗެއް ނޫން. އެހެންކަމުގައިވާނަމަ އަޅުގަނޑުމެންގެ ތެރެއަށް މިއެއްޗެހި އެތެރެވަނީ ކިހިނެއްތޯ؟ އެކަންތައްތައް ބަލައި އިޚްލާޞްތެރިކަމާއެކު އެކަމަށް ފިޔަވަޅުތަކެއް ނޭޅޭހާ ހިދަކު މަސްތުވާތަކެތި ބޭނުންކުރާމީހުންނަށް ފަރުވާ ދިނުމުގެ މާނައެއްނެތް. އޭގެ މިސާލަކީ ފޫނެތް ފަޔަކަށް ފެން ފުރުމުގެ މިސާލު.\n* ދަރިން ތަރުބިޔަތު ކުރުމުގައި ޅަފަތުގައި ކުރަން ޖެހޭ ބައެއް ކަންތައްތައް\n– ނަމާދު ކުރަން ދަސްކޮށް ދިނުމާއި ނަމާދު ކުރުން އާދަކުރުވުން.\n– އަންހެން ކުދިން ޚާއްޞަގޮތެއްގައި، ގޭތެރޭގެ ކަންކަމުގައި އެހީތެރިވެ އުޅުމަށާއި ގެވެހިކަމަށް ތަމްރީނު ކުރުވުން\n– ދީނީ ވާޖިބުތަކަށް ޙުރުމަތްތެރިކޮށް ހިތުން.\n– ދީނުގައި އައިސްފައިވާ ރިވެތި އަދަބުތަކުގައި ހިފެހެއްޓުމަށް ބާރު އެޅުން. މިސާލަކަށް: ކެއުން ބުއިމުގެ އަދަބުތަކާއި، ކާން ފެށުމުގެ ކުރިން އަތް ދޮވުމަށާއި ބިސްމި ކިޔުމަށާއި ކަނާއަތުން ކެއުމަށާއި ކައިނިމިގެން ﷲ އަށް ޙަމްދު ކުރުމަށް އާދަކޮށް ދިނުން.\n– ފުރާވަރަށް އަރަމުންދާ އަންހެން ކުދިންނަށް ބާލިޣުވުމާއި އެކަމާއި، ގުޅިގެން ކުރަން ޖެހޭ ކަންތައްތައް ދަސްކޮށް ދިނުން.\n– ކުޑަ އިރުއްސުރެ ޢައުރ ނިވާކުރަން އާދަކުރުވުން. ކުދިން ބޮޑުވުމުން މިކަން ކުރުވަން އުޅުނަސް އޭރުން ވަރަށް އުނދަގޫ ކަމަކަށް މިކަން ވާނެ.\n– ބައެއްގެ ތެރޭގައި ކަމެއް އާދަ ވެއްޖެނަމަ، އެއީ ހުތުރު ކަމެއްކަމުގައި މުޖްތަމަޢަކުން ނުދެކޭނެ. އަދި ދުވަސްކޮޅަކުން މުޖްތަމަޢުން އެކަން ބަލައިގަންނާނެ ވެސްމެ.\nމިސާލު: ޢައުރަ ނިވާނުކޮށް އުޅުން. ދެޖިންސުގެ ޒުވާނުން އެކުގައި ނެށުން. ހިތާވެގެން އުޅޭ ކުދިން އެކުގައި ޕިކްނިކް ދިއުމާއި، ޕާޓީތަކަށް ދިއުމާއި ފުރަފުރައިގެން ތަންތަނަށް ދިއުން ފަދަ ކަންކަން.\n– ދިވެހި ރާއްޖޭއަކީ ސައްތައިން ސައްތަ މުސްލިމު ޤައުމެއް. ރާއްޖޭގައިވާ ހުރިހާ ސްކޫލް މަދުރަސާތަކަކީވެސް ވާންވާނީ ދިވެހިންގެ ދީން ކަމުގައިވާ އިސްލާމް ދީނާމެދު ލޯބިޖެއްސުމަށް ބާރުއަޅާ ސްކޫލްތައް.\nބުރުޤާ އަޅަން ޖެހެނީ ހަމައެކަނި ޢަރަބިއްޔާގައި ކިޔަވާކުދިންނެއް ނޫން. މުސްލިމުން ކަމުގައިވާނަމަ ކޮންމެ އެއްޗެއް ކިޔެވިއަސް، އިސްލާމް ދީނުގެ ޙުކުމްތަކަށް ތަބާވާން ޖެހޭ. ޢައުރަ ނިވާކުރުމީ ހަމަކޮންމެ މުސްލިމެއްގެ މައްޗަށްމެ ވާޖިބުވެގެންވާ ކަމެއް.\nދުނިޔޭގެ ބައެއް ޤައަމުތަކުގައި ކުރެވިފައިވާ ދިރާސާތަކަށް ބަލާއިރު، އަންހެންކުދިން ކުރު ހެދުން ލައިގެން ކިޔަވަންދާ ސްކޫލްތަކާއި ހަރުވާޅު ލައިގެންދާ ސްކޫލް ތަކުގައި ޙާޞިލު ކުރެވޭ ނަތީޖާ ތަފާތުކަން ފާހަގަ ކުރެވިފައިވޭ. ސަބަބަކީ، ކުރު ހެދުން ލައިގެން ތިބޭއިރު، ހަށިގަނޑުން ބައެއް ކަޝްފުވެދާނެ ކަމަށް އެކުދިންގެ ވިސްނުން އަބަދު އެދިމާލަށް ހުއްޓިފައި ހުރުމުން ކިޔެވުމަށް ދޭންވާ ސަމާލުކަން ފުރިހަމަ ގޮތުގައި ނުދެވޭކަން. ވަކިން ޚާއްޞަކޮށް ދެޖިންސުގެ ކުދިން އެކުގައި ކިޔަވާ ތަންތަނާއި، އަންހެން ކުދިންނަށް ފިރިހެން ޓީޗަރުން ކިޔަވައިދޭން ދާ ތަންތާގައި މިކަން އިތުރަށް ފާހަގަ ކުރެވިފައިވޭ. އެހެންކަމުން، އިނގިރޭސި ވިލާތުގެ ބައެއް ސްކޫލް ތަކުގައިވެސް ކުރު ސްކާޓް ލުން މަނާކޮށް ހަރުވާޅު ލާން އަންގާފައިވޭ.\nމާތް ﷲ ވަޙީކުރައްވާފައިވޭ. â يَا أَيُّهَا النَّبِيُّ قُلْ لأزْوَاجِكَ وَبَنَاتِكَ وَنِسَاءِ الْمُؤْمِنِينَ يُدْنِينَ عَلَيْهِنَّ مِنْ جَلابِيبِهِنَّ ذَلِكَ أَدْنَى أَنْ يُعْرَفْنَ فَلا يُؤْذَيْنَ وَكَانَ اللَّهُ غَفُورًا رَحِيمًاá [الأحزاب 59]މާނައީ“އޭނަބިއްޔާއެވެ! ކަލޭގެފާނުގެ އަނބިއަނބި ކަނބަލުންނާއި ކަލޭގެފާނުގެ ދަރިދަރި ކަނބަލުންނާއި އެންމެހައި މުއުމިނު އަންހެންތަކުން، އެކަނބަލުންގެ ފޭރާންތަކުން ނިވާވެތިބުމަށް އަންގަވާށެވެ! އެއީ، އެކަނބަލުންނީ ޢިއްފަތްތެރި އަބުރުވެރި ބަޔަކުކަން އެނގިގެން ވުމަށާއި، މީސްތަކުންގެ އުނދަގުލުން އެކަނބަލުން ސަލާމަތްވެ ތިބުމަށެވެ. ﷲ އީ، ގިނަގިނައިން ފާފަ ފުއްސަވާ، އޯގާވަންތަވެ ވޮޑިގެންވާ އިލާހެވެ.“\n– ދަރިން ސީދާމަގުން ކަސިޔާރުވެގެންދާ ސަބަބުތައް\n– މައިންބަފައިންގެ މެދުގައި ޒުވާބު ކުރުމާއި އަރައިރުން ވުން\n– ޢާއިލާ ރޫޅުން\n– ފުރާވަރަށް އަރަމުންދާ ކުދިންނަށް ހުސްވަގުތު މާގިނައިން ދެވިފައިވުން، ވަގުތުގެ ބޭނުން ރަގަޅު ގޮތުގައި ހިފުމަށް، ކުދިންނަށް މަގު ދައްކުވައި ދެވިފައި ނުވުން.\n– ނުބައި ރަޙްމަތްތެރިންނާއި އެކީގައި އުޅެން ދިމާވުން\n– މައިންބަފައިން ދަރިންނާ މެދު ހަރުކަށިކޮށް ނުވަތަ ނުރަގަޅު ގޮތްތަކަށް މުޢާމަލާތު ކުރުން.\n– ބޭއަދިބީ ފިލްމުތައް ބަލުމާއި އެބާވަތުގެ ލަވަ އަޑު އަހައި ހެދުމާއި، އަޚްލާޤީގޮތުން ދައްފެންވަރުގެ މަޖައްލާފަދަ އެއްޗެހި ބަލައި ހެދުން، ވަކިން ޚާއްޞަކޮށް އިންޓަނެޓް ފަދަ ވަސީލަތްތަކުން ލިބެން ހުންނަ، އަޚްލާޤީގޮތުން ދައްފެންވަރުގެ ސައިޓްތަކެއް ވަދެ އުޅުން.\nމައިންބަފައިން ދަރިން ތަރުބިޔަތު ކުރުމުގައި އިހްމާލުވުން. މަންމަ އާއި ބައްޕަ ބޭރުތެރޭގައި އަވަދިނެތި އެޅެން މެދުވެރިވުން. ތިމާގެ ދަރިން އުޅޭނޫޅޭ ގޮތް ބަލައިލާނެ ފުރުސަތެއް ދެމީހުން ކުރެ އެކަކަށްވެސް ނުލިބުން.


Deepika ge ithubaaru ethah faharaku gehlunu\nދީޕިކާ އަދި ރަންވީރް\nދީޕިކާގެ އިތުބާރު އެތައް ފަހަރަކު ގެއްލުނު\n13 ޖެނުއަރީ 2021 - 15:45:45\nދީޕިކާ އާއި ރަންވީރްގެ ލޯބީގެ ވާހަކައަކީ އެތައް ބަޔަކު ދައްކާ ވާހަކައެކެވެ. އެ ފަލްސަފާ ހަނދާން ކުރަމުން ދީޕިކާ ބުނެފައިވަނީ އޭނާގެ އިތުބާރު އެތައް ފަހަރަކު ގެއްލުނު ކަމަށެވެ.\nފިލްމު ފެޔާ އެވޯޑްސްގައި ވާހަކަދައްކަމުން ދީޕިކާ ބުނެފައިވަނީ ރަންވީރް އާއި ލޯބީގެ ގޮތުން ގުޅުނު އިރުގައި ރަންވީރު ވަރަށް ޝައްކު ކުރާ ކަމަށެވެ. އެއީ ރަންވީރުގެ މައްސަލައެއް ވެސް ނޫން ކަމަށް އޭނާ ބުންޏެ ވެ. އެއީ ދީޕިކާ ރަންވީރު އާއި ރައްޓެހިވިއި ރުގައި އޭނާ ވަނީ ވަރަށް ގިނަ މީހުންނާ ލޯބީގެ ގޮތުން ގުޅިފައި ކަމަށާއި އަދި އެމީހުން އޭނާގެ އިތުބާރު ވަނީ ގެއްލުވާލާފައި ކަަމަށް ބުންޏެވެ. އެހެންކަމުން އޭނާ ހުރީ ވަރު ބަލިވެފައި ކަމަށާއި އެ ސަބަބާ ހުރެ ރަންވީރު ބިރުން ހުރީ ދީޕިކާ އޭނާ ދޫކޮއްލާފައި ގޮސްދާނެތީ ކަމަށް ދީޕިކާ ބުންޏެވެ.\nއެ ވާހަކަ އިތުރަށް ކިޔައިދެމުން ދީޕިކާ ބުނީ 2012 ވަނަ އަހަރުގައި އޭނާ ރައްޓެހިވެގެން އުޅުނު މީހާ އޭނާ ދޫކޮށްލާފައި ދިޔުމުން އޭނާއަށް އިހްސާސްވީ މުޅި ދުނިޔެ ނިމުނީ ކަމަށެވެ. އެހެންކަމުން ދެވަނަ ފަހަރަށް އެ ހިތި ތަޖްރިބާ ކުރަން އޭނާ ބޭނުން ނުވި ކަމަށާއި އޭނާ ބޭނުންވީ ސީރިއަސް ކަމެއް ނެތި އުޅެން ކަމަށް ބުންޏެވެ.\nއެހެންކަމުން އޭނާ ރަންވީރު އާއި ދިމާވުމުން އެހާ ސީރިޔަސް ރިލޭޝަންޝިޕެއް ބޭނުން ނުވ ކަމަށާއި ދެ މީހުން އެކަކު އަނެކަކަށް ކަމު ދިޔަ ނަމަވެސް ކޮމިޓްމަންޓް ދޭން ބޭނުން ނުވި ކަމަށް ބުންޏެވެ.\nދީޕިކާގެ އެ ވާހަކައަށް ބާރުދެމުން ރަންވީރު ވެސް ފިލްމު ފެޔާ އެވޯޑްސްގައި ބުނެފައިވަނީ އޭނާގެ ހަޔާތުގައި އެއްވެސް ސީ ރިއަސް ގުޅުމެއް ބާއްވަން އޭނާ ބޭނުންނުވި ކަމަށެވެ. ނަމަވެސް ދީޕިކާ ލިބުނު ފަހުން އެ ވިސްނުން ބަދަލުވެގެން ދިޔަ ކަމަށެވެ. އަދި މިހާރު އޭނާ ބޭނުންވަނީ އާއިލީ މީހަކަށް ވުމަށެވެ. އަދި ދަރިން ހޯދާ ދީޕިކާ އާއެކު އުފަލުގައި އުޅުމަށެވެ.\nދީޕިކާ އާއި ރަންވީރުގެ ލޯބީގެ ފަލްސަފާއަކީ ގިނަ ބަޔަކު މިސާލު ނަގާ ވާހަކައެކެވެ.\nރަންވީރްގެ އައިނު ކަލެކްޝަންސް ދައްކާލައިފި\nސޯޝަލް މީޑިއާ ބުލީއަކަށް ދީޕިކާ ދިން ޖަވާބު!\nދީޕިކާގެ އުފަންދުވަހުގެ ސެލްފީ ފެނުނުތަ؟\nބިޒީކޮށް އުޅެވޭތީ ދީޕިކާ ވަރަށް ހިތްހަމަޖެހޭ


Story: Vakivaan jehumun EP13 - One Online\nވަކިވާން ޖެހުމުން - 13\nޝާމިނާ ކަރާ ކަރު ޖައްސައި ސަލާމް ކޮށްލި ވަގުތު ޝައުފާގެ އެސްފިޔަތައް ތެމުނެވެ. އުފަލުން ގޮސް ހިތްފުރިގެން އައީއެވެ. ހަމަ އެހެންމެ ޝާމިންގެ ހާލަކީވެސް އެއީއެވެ. ޝާމިންގެ އެސްފިޔަތަކުގައިވެސް ތެތްކަމެއް ހުއްޓެވެ. އެއީ އުފަލުގެ ކަރުނައިގެ ތެތްކަމެވެ.\n"އަސްލު… ހިތަކަށް ނާރާ މިހެން މިކަން ކުރެވިދާނެއެކޭ… ދުވަހަކުވެސް މިގޮތަށް ހުއްޓައެއް ނުލަން… ބޭސްވެސް ލިބުނީ ހަމަ އެންމެ ތިން ދުވަހު… ދެން ނުލިބުނު… ފުރަތަމަ ރޭ ވަރަށް ވޭނުގައި ހާލެއްގައި ތެޅުނީ… ބޭސް ލިބޭތޯވެސް އެތަކެއް ކަމެއް ކުރިން… އެކަމަކު ހިތަށް އެރީ މަށަށް ވާނެއޭ... ކީއްވެހޭ ނުވާންވީ… އެހެން މީހުނަށްވެސް ކުރެވެއޭ… ހެވޭ ކިތަންމެ ވޭނެއްގައި އޮންނަން ޖެހުނަސް ކިތަންމެ ތަދެއްވިޔަސް މިފަހަރު ކެތްކުރާނީއޭ…"\nޝާމިން އިނީ ޝައުފާގެ އެނދުގެ އެއްފަރާތުގައި އިށީނދެ ސައިޑްކަބަޑުގައި ބުރަކަށި ޖައްސާލައިގެންނެވެ. ހަމަ ދެންމެއަކު ޝައުފާ ގެނެސްދިން ހޫނު ކަޅުކޮފީތަށިން އަރަމުންދާ އާތްވާއި އޭގެ ވަހުން ޝާމިންގެ ހަށިގަނޑަށް ތާޒާ ކަމެއް ވެރިވަމުންދިޔައެވެ.\n"ކައުންސެލަރުސްވެސް ހައިރާންވެގެން އެވާހަކަ ކޮންމެ ދުވަހަކު ދައްކާނެ… މިއީ ހަތަރު ވަނަ ފަހަރުވިއްޔަ… މިފަހަރު ނޫނީ ކޮންމެ ފަހަރަކުވެސް އެކޮޅަށް ގޮސް ހަމަ ނުޖެހި އެތަނުން ނުކުންނަން ތެޅިގަންނަނީ… ދެން ބެންގަލޯރުގައި ތެޅިތެޅި ޗުއްޓީ ހަމަކޮށްލަނީ…"\nކޮފީތަށިން އެތިފޮދެއް ބޯލަމުން ޝާމިން ކިޔައިދިނެވެ. ބެންގަލޯރުގެ ދަތުރުގެ ވާހަކައެވެ. ޝައުފާ ވަރަށް ފަރުވާތެރިކަމާ އެކު އެވާހަކަތައް އަޑުއަހަމުން ދިޔައެވެ.\n"ތެދަށް ބުނަންޏާ ކިރިޔާވެސް ހަމަނިންޖެއް ނިދުނީ ތޭރަ ވަނަ ދުވަހުގެރޭ… އެވެސް ދެތިން ގަޑިއިރު... އަދިވެސް ނިދުމުގެ ކަންތައް މުޅިން އޯކޭ ނުވޭ… އެކަމަކު އެއްވެސް ބޭހެއްގެ އެހީއެއް ބޭނުމެއް ނޫން… ބުރަކޮށް އުޅެން ފެށީމަ ރަނގަޅުވާނެ…"\nޝާމިންގެ ބަދަލުވެފައިވާ ސިފައާ މެދު އަދިވެސް ހައިރާންވެފައި އިން ޝައުފާ އޭނާގެ އަތުގައި ހުރި ޖިންޖާ ލެމަން ސައިތަށިން ކޯވަރެއް ބުއިމަށްފަހު ޝާމިންއާ ސުވާލުކޮށްލިއެވެ.\n"އަޅެ… ތިހާ ރީތި ވީ ކިހިނެއްތަ…؟ ހަމަ އަސްލުވެސް ޝާމިން ވަރަށް ވަރަށް ރީތި… ހީވަނީ ކޮންމެވެސް ފިނި ގައުމެއްގެ މޮޑެލްއެއްހެން…"\nޝައުފާގެ މިތައުރީފަށް ޝާމިނަށް ބާރަށް ހީނގަނެވުނެވެ. އަދި އެއްފައި މައްޗަށް އަނެއްފައި އެއްލައިގެން ސީދާ ޝައުފާއާ މޫނާއި މޫނު ދިމާވާ ގޮތަށް އިށީނދެ ހަމަޖެހިލިއެވެ.\n"ފޭކް ތައުރީފު ކުރާނެ ކަމެއް ނެތް…"\nޝާމިން އުފާވެރި ރާގެއް ތުބުން ފުމެލަމުން މަޖާ ވައްތަރެއް އަނގައަށް ހަދާލިއެވެ.\n"މަށެއް ނޫނޭ ރީތީ… ތިމާގެ ރީތިކަން ޝައުއަށް އެނގޭބާ…؟ އަސްލުވެސް މިއަދު ކޮންމެވެސް ތަފާތު ގޮތެއް…" ޝާމިންގެ މިވާހަކައަށް ޝައުފާ ދެލޯ އަޅާލިއެވެ.\n"ބޯއިފްރެންޑާ ބެހޭގޮތުން ކިޔައިދޭންވީ… މިހާރު މަގޭ ނޭނގޭ އެއްވެސް އެއްޗެއް ނެތެއްނު… ދެން ކިޔައިދޭންވީ ޝައު…"\nޝައުފާ ރަކި ފާޑަކަށް ހިނިތުންވެލިއެވެ. އަދި އެއްފަރާތަކަށް މޫނު އަނބުރާލަމުން ބުނެލިއެވެ.\n"ނަސީބު ވަރަށް ދެރަ… ސްކޫލްގައި އުޅުނު ދުވަސްވަރުވެސް ތިކަހަލަ ބިރަކާ ދިމާނުވޭ… މިހާރުދެން ހިތަށް އަރާ ތިވެސް ކުރަން ވެއްޖެ ކަމެކޭ… އެކަމަކު ޝައު އަކަށް ތިމީހުން ތިވާ ލޯބިވާކަށް ނޭނގެއޭ… ދެން ކިހިނެއް އެކަހަލަ ކަމެއް ކުރާނީވެސް…"\nޝައުފާގެ ވާހަކަ އިވިފައި ޝާމިން ހަމަ ރަނގަޅަށްވެސް ދެލޯބޮޑުކޮށްލިއެވެ.\n"ދޮގެއް… ހަމަ އެއްވެސް ބޯއިފްރެންޑެއްވެސް ނެތޭ ތިބުނަނީ… ގަބޫލުކުރަން ހާދަ ފަސޭހަ ނޫން ވާހަކައެކޭ…"\nޝާމިން ޝައުފާގެ ހިނިތުންވެފައިވާ މޫނަށް ބަލައިލިއެވެ. މިއަދު އެމޫނުން އޭނާއަށް ތަފާތު ރީތި ކަމެއް ފާހަގަ ކުރެވެނީ ކީއްވެގެން ބާވައެވެ.\n"ހަމަ އަސްލުވެސް ތެދެއް... ޒިމޫ ގާތު އަހާބަލަ… ޒިމޫ މެރީ ކުރިއިރުވެސް އޭގެ ފަހުންވެސް ވަރަށް ވިސްނައިދޭނެ… ކަމުދާ މީހަކު ހޯދަން ޓްރައި ކުރާށޭވެސް ކިޔާނެ…" ޝައުފާ ހެމުންހެމުން ވާހަކަ ދެއްކިއެވެ.\n"ދެން ޝައުގެ ވަރަށް ބޯއި ރައްޓެހިން ގިނަވާނެ… އޭގެ ތެރެއިންވެސް މީހަކު ސެޓް ކުރަން އުޅެބަލާށޭ ޒިމޫ ކިޔާނެ…"\n"ޖޮބް ލިބުނު ފަހުން ޒިޔާދުބޮސްއާ ބެހޭގޮތުންވެސް ބޮޑު ދިރާސާއެއް ޒިމޫ ކުރި… އަބަދު ކިޔާނެ ޒިޔާދު ޝައުއަށް ބަލަނީ އެހެން ލޮލަކުންނޭ… ޝައު ބުނަން ޒިޔާދުގެ ސިއްރު ވަގު ލޮލެއް ހުންނަނީހޭ ޝައުއަށް ބަލަން އެލޯ ބޭނުން ކުރާތީހޭ އެހެން ކިޔަނީ… މާފަހުން އެނގުނީ ޒިމޫ އެކިޔަނީ ލޮލުގެ ވާހަކައެއް ނޫންކަން..." ޝައުފާ ހެމުން ހެމުން ކިޔައިދިނެވެ.\n"އަސްލު ރަށުގައި އުޅުނުއިރު ވަރަށް ކުދިން ދިމާކޮށް ހެދި… އެކަމަކު އެކަހަލަ ކަމެއް ކޮށްފިއްޔާ ބައްޕަ ކޮށްލާނެވަރު ހިތަށް އަރާފައި އޭރު ނުކެރުނީ…"\nޝައުފާގެ އަޑު މަޑުވެފައި ރާގަށް ފިނިކަމެއް އައިކަން ޝާމިނަށް ފާހަގަ ކުރެވުނެވެ.\n"އެހެންނޫނަސް އޭރުވެސް ލޯބި ނުވެވޭކަން އެނގޭ… ދެން ލައިކް ވާ ކަހަލަ ކުއްޖަކާވެސް ދިމާނުވޭ ވިއްޔަ… ދެން އައީ މާލެ…"\nޝައުފާ ވާހަކަ މެދުކަޑާލުމަށްފަހު، ފުން ނޭވާއެއް ލިއެވެ. އަދި އަނެއްކާވެސް ވާހަކަ ކުރިއަށް ގެންދިޔައެވެ.\n"ފުރަތަމަ ހުރީ ކުދިން ބަހައްޓައިދޭ ކަހަލަ ގޭގޭގަ... ހުރެގެން ޖޮބް ކުރަމުން ކުލި ދައްކަމުން ކިޔަވަމުން ސޭވްވެސް ކުރަމުން ދިޔައީ… މިތަން ކުއްޔަށް ނެގިތާ ދެއަހަރުވެދާނެ… އެކަނި އުޅެން ފެށި ފަހުން ވަރަށް ހިތްހަމަ ޖެހޭ ލައިފެއްގައި ޝައު އުޅެނީ… ލައިފްގައި ހުސްޖާގައެއް ހުރި ހެނެއް ހިއެއް ނުވޭ…އެކަމަކު…"\nއެހިސާބަށް ބުނެފައި، ޝައުފާ ވާހަކަ ހުއްޓާލައި ފުންނޭވައެއް ލިއެވެ. އަދި އިސްޖަހާލައިގެން އެއްއިގިލި އަނެއް އިގިއްޔަށް ލައްވައި އަނބުރަން ފެށިއެވެ. ކޮންމެވެސް ކަމަކާ ހާސްވި ކަހަލައެވެ.\n"ޝައު ކޮންމެވެސް ކަމަކާ ވަރަށް ކަންބޮޑުވެ ހާސްވާހެން ހީވަނީ ކީއްވެ…؟ ކޮންމެވެސް ބޮޑު ކަމަކާ ބިރުގަންނަ ފާޑު ޖަހަނީ ކީއްވެ…؟ ޝައުގެ ތި އުފާވެރި ހިނިތުންވެފައި ހުންނަ މޫނުގެ ފަހަތުގައި ވަރަށް ބޮޑު ބިރުގެންފައިވާ ސިހިފައި ހުންނަ ތުރުތުރެއް އަޅާ މޫނެއް ފޮރުވިފައި ހުންނަހެން ހީވަނީ ކީއްވެ… މީ އަސްލު ހިއެއް ނޫން… އާނީ އަށް ވަރަށް ޔަގީން…"\nޝާމިން މައްސަލައެއް ތަހުގީގު ކުރާ ފުލުހެއް ފަދައިން ވަރަށް ސާބިތުކަމާ އެކު ވާހަކަ ދެއްކިއެވެ. ދެންވެސް ޝައުފާ އަނގައިން ނުބުނެ އެއިން ގޮތަށް އިނީއެވެ.\n"ޝައުގެ މަންމަމެން ކޮބާ…؟ އެއްވެސް ވަރަކަށް ގުޅައި ވާހަކަ ދައްކައި ހަދާ ތަނެއް ނުފެނޭ… އަނެއްކާ ކޮންމެވެސް ކަމެއް ވެގެން ރުޅީތަ…؟"\n"އޭތް… ކިހިނެއްވީ… އަނެއްކާ މަށަށް އަހަން ނުޖެހޭ ވަރުގެ ސުވާލެއް ކުރެވުނީތަ…؟ ހަޝްހަޝް ވެފައި ތިއިނީޔޯ…؟"\nޝާމިން ޝައުފާގެ އަތުގައި ހިފައި ދަމާލަމުން ބުނެލިއެވެ. އެވަގުތު މީގެ ކުރިން ޝާމިނަށް ދުވަހަކުވެސް ޝައުފާގެ ކިބައިން ނުފެންނަ މަންޒަރެއް ސިފަވެގެން ދިޔައެވެ. ފުރިބާރުވެގެންގޮސް ބަޑި ފަޅައިގެން ދިޔަ ފަދަ ގޮތަކަށް ޝައުފާ ގިސްލަ ގިސްލާފައި ރޯންފެށުމުން ޝާމިންގެ ސިކުޑި ހާސްވެ ގޮތްހުސްވެއްޖެއެވެ.\nއަނެއްކާ މިދިމާވީ ކިހާދެރަ ކަމަކާ ހެއްޔެވެ. މިއީ އޭނާ ހީކުރި ވަރަށް ވުރެ މާ މައުސޫމު ޟައީފު އަންހެނެކެވެ. ނިކަން ހަރުދަނާ ގަދަފަދަ މީހަކަށް ވެގެން އުޅޭ އިރު ޝައުފާގެ މިސިފަ އޮތީ ފަރުދާއެއްގެ ފަހަތުގައި ފޮރުވައިފައެވެ.\n"އޭތް… ޔާރައްބި… އަޅޭ… ކަނބުލޯ..."\n"އަޅެ ހެޔޮނުވާނެ… ވީކަމެއް ބުނެބަލަ… މަށަކީ ވަރަށް ގަމާރު މީހެއް… ވީގޮތް ނުބުނަންޏާ ވިސްނައިގަންނާކަށް ނޭނގޭނެ… ހަމަ ތެދެއް މިބުނީ… ޔުއާނާ ރޮއިގެންވެސް މަގޭ ހިތަށް މިހާ ތަދެއް ނުވޭ... ޝައު އަކާ ފާޑެއްވެސް ނޫން… އޯމައި... ހިތުގައި ޖެހިޖެހިފައި ރޮވެނީ... ޕްލީޒް… މަށަށްވެސް ރޮވިދާނެ…"\nޝައުފާގެ ބުރަކަށީގައި ފިރުމަމުން ޝާމިން ސުވާލު ކުރަމުން ގެންދިޔައެވެ. މަޑުމަޑުން ރުއިމުގެ އަޑު މަޑުވަމުން ގޮސް ހިދެމުންދާ ގިސްލުމަކަށް ޝައުފާގެ އަޑު ބަދަލު ވެއްޖެއެވެ.\nއަދިވެސް ޝައުފާ އިނީ ޝާމިންގެ މޭގައި ބޯޖައްސާލައިގެންނެވެ. ޝާމިންގެ އަތުގެ ތެރޭގައި އޮތް ޝައުފާގެ އަތްތިލައަށް މަޑުމަޑުން ފިތާލަމުން ވައިއަޑަކުން އޭނާ ޝައުފާއަށް ގޮވާލިއެވެ.


Mi eid falhufiluvaalaanee mi boduberu group | Mihaaru\nވ. ފުލިދޫ ނަޔާރޭ ބޮޑުބެރު ގްރޫޕް: މިއީ މީހެ ހަތަރު މަސް ކުރިން އުފެދުނު ގްރޫޕެއް.\nނަޔާރޭ ބޮޑުބެރު ގްރޫޕްގެ މެމްބަރުންތަކެއް.\nނަޔާރޭ ބޮޑުބެރު ގްރޫޕްގެ ލަވައެއްގެ މަސަައްކަތުގައި.\nމި އީދު ފަޅުފިލުވާލާނީ މި ބޮޑުބެރު ގުރޫޕު\n01 ސެޕްޓެމްބަރ 2017 - 05:382comments\nއަށް ލަވަ ހިމެނޭ "ނަޔާރޭ" އަލްބަމް މި އީދުގައި ނެރޭނެ\nމިއީ މީގެ ހަތަރު މަސް ދުވަސް ކުރިން ވުޖޫދަށް އައި ވ. ފުލިދޫ ނަޔާރޭ ބޮޑުބެރު ގްރޫޕްގެ ވާހަކަ އެވެ. ގްރޫޕްގެ އުމުރު އަދި ކިތަންމެ ޅަޔަސް، އެ މީހުންގެ ހުނަރު ޅައެއް ނޫނެވެ. ޖޯޝާއި ފޯރި ވެސް ހުރީ އަތް ޖެހޭ ހިސާބަށް ވުރެ މާ މަތީގަ އެވެ. ހަރަކާތްތައް ހުރީ މެކުހުގަ އެވެ. ހާއްސަކޮށް ވ. އަތޮޅާއި އެ ހިސާބުގެ އެހެން އަތޮޅުތަކުގެ ރިސޯޓްތަކާއި އެ ސަރަހައްދަށް ބަނދަރު ކުރާ ސަފާރީތަކުގައި މިއީ ވަރުގަދަ ގުރޫޕެކެވެ.\nނަޔާރޭ ބޮޑުބެރު ގްރޫޕްގެ މެމްބަރުންގެ ގޮތުގައި 30 ޒުވާނުން އެބަ ތިއްބެވެ. އެ ހުރިހާ އެންމެންނަކީ ވެސް ތަފާތު ވަޒީފާތަކުގައި އުޅެމުން ބޮޑުބެރުގައި ހަރަކާތްތެރިވާ ޒުވާނުންނެވެ. އިސްކޮށް ހުރީ މުހައްމަދު ޝާން އެވެ. އޭނާގެ މޭސްތިރިކަމުގެ ދަށުން ގްރޫޕް އަންނަނީ ހަރުފަތްތަކެއް ގިރާކޮށް ކުރިއެރުމަށް މަސައްކަތްތަކެއް ކުރަމުންނެވެ.\nނަޔާރޭގެ އެންމެ ހާއްސަ އެއް ކަމަކީ ރާއްޖޭގައި މިހާރު ހަރަކާތްތެރިވާ ބޮޑުބެރު އެހެން ގްރޫޕްތަކާ ހިލާފަށް އެންމެ އިހުގެ ވައްޓަފާޅި އަށް، އިހުގެ ގޮތްގަނޑަށް ހަދާ ރާގުތަކާ އެކު އެންމެ އިހުގެ އިހުސާސްތައް އެ މީހުންގެ ލަވަތަކުން ގެނުވައިދިނުމެވެ. ނަޔާރޭގެ ލަވަތައް ހަދަނީ ވެސް އެކަމަށް ހާއްސަ ބައެކެވެ. ސާދާ އެހެނަސް ވަރުގަދަ މާނަ ފުން ޅެންތަކަކީ ނަޔާރާގެ އެންމެ ހާއްސަ އެއް ސިފަ އެވެ.\nނަޔާރޭ ބޮޑުބެރު ގްރޫޕްގެ އަލްބަމް "ނަޔާރޭ"ގެ ވީޑިއޯ ލަވައެއްގެ ޝޫޓިން ކުރިއަށް ދަނީ\nވުޖޫދަށް އައިތާ އެންމެ ހަތަރު މަސް ފަހުން އެ ގްރޫޕް މިހާރު އޮތީ ފުރަތަމަ އަލްބަމް ވެސް އެހުންތެރިންނަށް ދޫކޮށްލަން ތައްޔާރަށެވެ. އަށް ލަވަ ހިމެނޭ "ނަޔާރޭ" އަލްބަމް މި އީދުގެ ތެރޭގައި ރިލީޒް ކުރާނެ އެވެ. އޯޑިއޯ ރިލީ ކުރާއިރު، އަލްބަމްގެ ލަވަތަކުގެ ތެރެއިން ލަވައެއްގެ ވީޑިއޯ ވެސް ނެރެން ވަނީ ނިންމައިފަ އެވެ. ގްރޫޕްގެ މެމްބަރުންނާއި ޒުވާން ފިލްމީ ބަތަލާ މަލީހާ ވަހީދު (މަލް)ގެ ހަރަކާތްތައް ފެނިގެންދާ ވީޑިއޯ ލަވައިގެ ޝޫޓިން ވެސް މިހާރު ވަނީ ނިންމައިފަ އެވެ.\nއަލްބަމް ނެރުމުގެ އެންމެ ފަހުގެ ތައްޔާރީތައް ނަޔާރޭ ބޮޑުބެރު ގްރޫޕުން އަންނަނީ ވަމުންނެވެ.\nމި ގްރޫޕް މާކެޓް ކުރުމާއި އޭގެ ވީޑިއޯ މަސައްކަތްތަކާ ހަވާލުވެގެން ހުރި އަހުމަދު ޒާހިރު (އުންމީދު) ބުނި ގޮތުގައި "ނަޔޭރާ" އަލްބަމްވެގެން ދާނީ ރާއްޖޭގައި މިހާތަނަށް ނީވޭ ކަހަލަ ހިތްގައިމު ބޮޑުބެރު ލަތަކެއް އިވިގެން ދާނެ އަލްބަމަކަށެވެ.\n"އެންމެ ހާއްސަ ކަމަކީ އެންމެ އިހުގެ ގޮތަށް ނަޔާރޭ އިން ބޮޑުބެރު ލަވަތައް ކިޔާތީ،" އޭނާ ބުންޏެވެ. "މި ގްރޫޕްގެ ފޯކަސް އޮތީ ރާއްޖެ އަންނަ ޓޫރިސްޓުންނަށް ރާއްޖޭގެ ސަގާފީ މިއުޒިކް ތަޖުރިބާކޮށްލަދިނުން. އެހެންވެ ބޮޑަށް ރިސޯޓްތަކާއި ސަފާރީތަކުގައި ޝޯ ދިނުން އަމާޒަކީ."\n"ނަޔާރޭ" ގެ ފުރަތަމަ އަލްބަމާއި ފުރަތަމަ ވީޑިއޯ ލަވަ ބޮޑު އީދުގައި ނެރޭނެ.\nއުންމީދު ބުނީ "ނަޔާރޭ"ގެ އޯޑިއޯ ނެރުމަށް ފަހު، ހުރިހާ ލަވައެއްގެ ވީޑިއޯ ވެސް ވަރަށް އަވަހަށް ގެނެސްދޭނެ އެވެ.\n"މީތި ބޮޑަށް އަޅުގަނޑުމެން ޕްރޮމޯޓް ކުރަން ވެސް ބޭނުން ވަނީ ޓޫރިސްޓުންނަށް. އަސްލު ނަޔާރޭ އިން މި ކުޅޭ ބޮޑުބެރަށް ޓޫރިސްޓުންގެ ތަރުހީބާއި ޝައުގު ވަރަށް ބޮޑު،" އޭނާ ބުންޏެވެ. "ހަމައެއާ އެކު ރާއްޖޭގެ ވިޔަފާރިތަކާ ގުޅިގެން އަލްބަމް ޕްރޮމޯޓް ކުރަން ވެސް އިތުރު މަސައްކަތްތަކެއް ކުރަން ރާވާފައި ހުރީ."\nއުންމީދު ބުނީ ފުލިދޫ ކަހަލަ ކުޑަކުޑަ އާބާދީއެއް އޮތް ރަށަކުން ނަޔާރޭ ކަހަލަ ބޮޑުބެރު ގްރޫޕެއް އުފަންވުމަކީ ރާއްޖޭގެ ބޮޑުބެރަށް އަންނާނެ އިތުރު ކުރިއެރުމެއް ކަމަށެވެ. ރިސޯޓްތަކާއި ސަފާރީތަކުގައި ޝޯތައް ދޭން ބޮޑަށް އަމާޒު ހިފާފައި އޮތަސް، ނަޔާރޭގެ ހުނަރު ރާއްޖޭގެ ރައްޔިތުންނަށް ވެސް ދައްކައިލަން ބޭނުންވެ އެވެ.\nނަޔާރޭ ބޮޑުބެރު ގްރޫޕަކީ ލަނގިރި އަށް ވެސް ކުޅަދާނަ ބައެއް.\n"ބޮޑު އީދުގައި ވެސް ބައެއް ރަށްރަށުގައި ޝޯތައް ދޭން ރޭވިފައި ހުރީ،" އުންމީދު ބުންޏެވެ.\nނަޔާރޭ ބޮޑުބެރު ގުރޫޕުގެ މަސައްކަތް އަދި ކިރިޔާ ފެށުނީ އެވެ. މަސައްކަތްތަކާއި އެ މީހުންގެ ހުނަރު ދައްކައިލުން ކުރިއަށް އަދި އޮތީ އެވެ. އެކަމަކު ބުނަން ހެއްޔެވެ؟ ނަޔާރޭއަކީ ހަމައެކަނި ބޮޑުބެރަށް ހާއްސަ ގްރޫޕެއް ވެސް ނޫނެވެ. މިއީ ލަނގިރި ޖަހަން ވެސް ހަމަ ކުޅަދާނެ ބައެކެވެ. އެ މީހުން ދޭ ޝޯތައް ފުރިހަމަވެގެން އަންނާނީ ލަނގިރީގެ ފާޑުވެރިކަމާ ވެސް އެކުގަ އެވެ. އެ މީހުންގެ ހުރި ކުޅަދާނަކަން މި އީދުގައި ފެންނާނެ ކަމާ މެދު ސުވާލެއް ނެތެވެ.\nއިތުރު ލިޔުންތައް ބޮޑު ބެރު ވ. ފުލިދޫ އީދު އަޟްހާ އީދު އީދު ފާހަގަކުރުން ވ. އަތޮޅު


Afghanistan gai America dollar neelan kiyanee\nއަފްޣާނިސްތާންގައި އެމެރިކާ ޑޮލަރު ނީލަން ކިޔަން ނިންމައިފި އެވެ. މަރުކަޒީ ބޭންކުން ބަޔާނެއް މެދުވެރިކޮށް ބުނެފައިވާ ގޮތުން އެމެރިކާ ޑޮލަރު ނީލަން ކިޔުމުގެ މަގުސަދަކީ އަފްޣާން ފައިސާގެ އަގު ދެމެހެއްޓުމެވެ.\nމިނިވަން މާކެޓްގައި އެމެރިކާ ޑޮލަރު މާރު ކުރެވޭ ރަސްމީ ރޭޓަކީ ޑޮލަރަކަށް 92.26 އަފްޣާން ފައިސާ -- އަފްޣާން އަފްޣާނީ އެވެ. މަރުކަޒީ ބޭންކުން ބުނީ 10 މިލިއަން އެމެރިކާ ޑޮލަރު ނީލަން ކިޔަން ނިންމާފައިވާ ކަމަށެވެ.\nމަރުކަޒީ ބޭންކުގެ ބަޔާނުގައި ބުނެފައިވާ ގޮތުން ޑޮލަރު ގަންނަ ފަރާތްތަކުން ފައިސާގެ މުއާމަލާތު ދުވަހުން ދުވަހަށް ނިންމަން ޖެހެ އެވެ. ބޭރު ފައިސާ މާރުކުރާ ކުންފުނިތަކާއި ވިޔަފާރި ބޭންކުތަކުން ނީލަމުގައި ބައިވެރި ވުމަށް މަރުކަޒީ ބޭންކުން ވަނީ އެދިފަ އެވެ.\nއަފްޣާން މަރުކަޒީ ބޭންކުން އެމެރިކާ ޑޮލަރު ނީލަން ކިޔަން ނިންމީ އެމެރިކާގައި ހިފަހައްޓާފައި ހުރި އަފްޣާން ފައިސާތައް، ސެޕްޓެމްބަރު 11 ގައި އެމެރިކާގެ ވޯލްޑް ޓްރޭޑް ސެންޓަރަށް ދިން ޓެރަރިސްޓް ހަމަލާގައި ގެއްލުން ލިބުނު އާއިލާތަކަށް ބަދަލުގެ ގޮތުގައި ދިނުމަށް އެމެރިކާ ސަރުކާރުން ނިންމާފައި ވަނިކޮށެވެ.\nމަރުކަޒީ ބޭންކުން ބުނީ އަފްޣާނަށް ލިބެން ހުރި ފައިސާތައް ބަންދުކުރުމުން ގޮތްހުސްވެ މާލީ ނިޒާމު ހުއްޓިފައި އޮތް ކަމަށެވެ. އަދި ބުނީ އެމެރިކާގެ ނިންމުން ދުވަހަކު ވެސް ބަލައި ނުގަންނާނެ ކަމަށެވެ.\nއެމެރިކާ ސަރުކާރުން އަފްޣާން ފައިސާތައް ނުހައްގުން ބޭނުންކުރަން ނިންމުމާ ގުޅިގެން އަފްޣާންގެ ކުރީގެ ރައީސް ހާމިދު ކަރުޒާއީ ވަނީ އެކަން އެގޮތަށް ނުކުރެއްވުމަށް ބައިޑަންއަށް ދަންނަވާފަ އެވެ.\nއެމެރިކާ ޓެރަރިޒަމް އަފްޣާނިސްތާން + އެމެރިކާ ޑޮލަރު ޖޯ ބައިޑަން ޓެރަރިސްޓް ހަމަލާ\n"އަފްޣާނުން ސިފައިން ބޭލުމަކީ ބޮޑު ގޯހެއް"


Balimadu kama ekuvess dhuniyay ge dhifai kharadhu thah2trillion dollar ah | ThePress\nބަލިމަޑުކަމާއެކުވެސް ދުނިޔޭގެ ދިފާއީ ހަރަދުތައް2ޓްރިލިއަން ޑޮލަރަށް!\n27 April 2021, 17:17\nކޮވިޑް-19ގެ ހަންގޭރީގެ ސިފައިންގެ މީހަކު، އެ ގައުމުގެ ސްކޫލެއް ޑިސްއިންފެކްޓް ކުރަނީ / ފޮޓޯ: އޭޕީ\nމުޅި ދުނިޔެ އިނދަޖައްސާލި ކޮރޯނާވައިރަސް ޑިޒީޒް (ކޮވިޑް-19)ގެ ބަލިމަޑުކަމާއެކު ކުރިމަތިލާންޖެހުނު އިގުތިސޯދީ ތަކުލީފުތަކާއެކުގައިވެސް، ނިމިދިޔަ 2020 ވަނަ އަހަރު ދުނިޔޭގެ އެކި ކަންކޮޅުތަކުން އަސްކަރީއްޔާއަށް ކުރި ހޭދައިގެ އަގު، ގާތްގަނޑަކަށް2ޓްރިލިއަން ޑޮލަރަށް އަރާ ކަމަށް ދިރާސާ ކުރާ ފަރާތްތަކުން ބުނެފިއެވެ.\nސްޓޮކްހޯމް ޕީސް ރިސާޗް އިންސްޓިޓިއުޓް (ސިޕްރީ) އިން އާންމު ކުރި ރިޕޯޓްގައި ވާ ގޮތުން، މިދިޔަ އަހަރު އަސްކަރީ ކަންކަމަށް، 1981 ބޮލިއަން ޑޮލަރު ހަރަދު ކޮށްފައި ވާއިރު، މިއީ 2.6 ޕަސެންޓްގެ އިތުރުވުމެކެވެ. ނަމަވެސް މި މުއްދަކީ ދުނިޔޭގެ ޖީޑީޕީ ނުވަތަ އުފެއްދުންތެރިކަމުގެ ނިސްބަތް، 4.4 ޕަސެންޓް ދަށަށް ދިޔަ ވަގުތެއްކަންވެސް މި ރިޕޯޓްގައި ފާހަގަ ކޮށްފައިވެއެވެ.\nރިޕޯޓް އެކުލަވާލެއްވުމުގައި މަސައްކަތް ކުރެއްވި އެއް މުސައްނިފު ކަމަށްވާ ޑިއޭގޯ ލޯޕޭސް ޑަ ސިލްވާ ވިދާޅުވީ، ހޯދުންތަކުން ލިބުނީ އުއްމީދުކުރެއްވި ފަދަ ނަތީޖާއެއް ނޫން ކަމަށެވެ. ޑަ ސިލްވާ ވިދާޅުވީ، ކޮވިޑް-19ގެ ސަބަބުން އަސްކަރިއްޔާއަށް ކުރާ ހޭދަތައް މަދުވާނެ ކަމަށް ހީވި ކަމުގައި ވީ ނަމަވެސް، އެކަމުގެ އަސަރު 2020 ވަނަ އަހަރުން ފެނިފައި ނުވާ ކަމަށެވެ.\nބައެއް ގައުމުތަކުން އަސްކަރީ ކަންކަމަށް ހޭދަ ކުރަމުން އަންނަ ގޮތަށް ބަލާއިރު، ދުނިޔެއަށް މި ލިބުނު ޝޮކަށް އަހަލުވެރިވުމަށް ވަގުތު ނެގުން އެކަށީގެންވާ ކަމަށްވެސް ޑަ ސިލްވާ ވަނީ ފާހަގަ ކުރައްވާފައެވެ.\nއަސްކަރީ ކަމަށް ހޭދަ ކުރި މިންވަރު އަހަރުން އަހަރަށް އިތުރުވީ ގޮތަށް ބަލާއިރު، 2.2 ޕަސެންޓުން 2.4 ޕަސެންޓަށް އިތުރުވިއިރު، މިއީ 2009 ވަނަ އަހަރުގެ މާލީ ކާރިސާއަށްފަހު މިއަދަދު މިހާ މަތިން ރެކޯޑް ކުރި ފުރަތަމަ ފަހަރެވެ.\nކޮވިޑް-19ގެ ބަލިމަޑުކަމާ ގުޅިގެން ދިފާއީ ހަރުދުތަކަށް ބަދަލުގެނައި ގައުމުތަކުގެ ތެރޭގައި ދެކުނު ކޮރެއާ އަދި ޗިލީ ހިމެނެއެވެ. އަދި ބްރެޒީލްއާއި ރަޝިއާއިންވެސް ނުސީދާ ގޮތެއްގައި ދިފާއީ ހަރަދުތައް ކުޑަކުރި ކަމަށް ޑަ ސިލްވާ ފާހަގަ ކުރެއްވިއެވެ.\nބައިނަލްއަގުވާމީ ފެންވަރުގައި ބަލާއިރު، ދިފާއަށް އެންމެ ބޮޑު ހަރަދެއް ކޮށްފައި ވަނީ އެމެރިކާ އަދި ޗައިނާއިންނެވެ. އެމެރިކާއިން ކުރި ހޭދައިގެ 39 ޕަސެންޓަކީ ދިފާއީ ކަންކަމަށް ކުރި ހޭދަ ކަމަށް ވާއިރު، ޗައިނާއިން ކުރި ހޭދައިގެ 13 ޕަސެންޓް ހިއްސާ ކުރަނީ ދިފާއީ ހަރަދުތަކެވެ.


Natheejaa olhi Turkey inthihaabu kaamiyaabuvehjekamah dhekolhun ves bunefi\nނަތީޖާ އޮޅި ތުރުކީ އިންތިހާބު ކާމިޔާބުވެއްޖެކަމަށް ދެކޮޅުން ވެސް ބުނެފި\nއިސްޓަންބުލް ކާމިޔާބުވެއްޖެކަމަށް ބުނެ، އިދިކޮޅު ސަޕޯޓަރުންވަނީ މަގުތަކަށްނުކުމެ އުފާފާޅުކޮށްފައި. -- ފޮޓޯ: އީޕީއޭ\nއަންކާރާ (އޭޕްރީލް 4) - ތުރުކީގެ ލޯކަލް އިންތިހާބުގައި ވޯޓު ގުނުމުގައި ބޮޑެތި މައްސަލަތަކެއް ކުރިމަތިވެފައިވާއިރު، ނަތީޖާ އޮޅި، ދެ ފަރާތުންވެސް އިންތިހާބު ކާމިޔާބުވެއްޖެކަމަށް ބުނެފި އެވެ.\nވަގުތީ ނަތީޖާތައް ދައްކާގޮތުން، އިސްޓަންބުލްގެ އާ މޭޔަރަކަށް 25،000 އަށް ވުރެ ގިނަ ވޯޓުން އިންތިހާބުވެފައިވަނީ އިދިކޮޅު ޕާޓީގެ ކެންޑިޑޭޓެވެ. ނަމަވެސް، ރަޖަބު ތޮއްޔިބު އުރުދުގާނުގެ ވެރިކަންކުރާ ޕާޓީން ވަނީ އިންތިހާބު ކާމިޔާބުވެއްޖެކަމަށް ބުނެ ޝުކުރުގެ ޕޯސްޓަރުތައް ހަރުކަރުން ފަށައިފަ އެވެ.\nއެކަމާއި ގުޅިގެން، ވެރިކަންކުރާ އޭކޭ ޕާޓީންވަނީ އިސްޓަންބުލްގެ ވޯޓުތައް އަލުން ގުނަން އެދިފަ އެވެ. ގިނަ ސަރަހައްދުތައް އޭކޭ ޕާޓީން ކާމިޔާބުކުރި ނަމަވެސް، އިސްޓަންބުލްގެ އިތުރުން ވެރިރަށް އަންކާރާ އާއި، އިޒްމީރުވެސް ވަނީ ގެއްލިފަ އެވެ.\nތުރުކީގެ 57 މިލިއަން މީހުން ނުކުމެ ވޯޓުލާފައިވަނީ އެގައުމުގެ އެކި ސަރަހައްދުތަކުގެ މޭޔަރުންނާއި ކައުންސިލަރުން އިންތިހާބު ކުރުމަށެވެ. މި އިންތިހާބަކީ، ސީދާ އުރުދުގާނަށް ތާއީދުއޮތް މިންވަރު ހާމަވެގެންދާނެ އިންތިހާބެއް ކަމަށް މަސްރަހު ދިރާސާ ކުރާ ފަރާތްތަކުން ވަނީ ބުނެފަ އެވެ.\nއަންކާރާގެ އިތުރުން، އިސްޓާންބުލްވެސް އުރުދުގާނުގެ އޭކޭ ޕާޓީއަށް ގެއްލިއްޖެނަމަ، އެއީ ފާއިތުވި 25 އަހަރުގެ ތެރޭގައި އެ ޕާޓީއަށް ކުރިމަތިވާނެ އެންމެ ބޮޑު ނާކާމިޔާބީ އެވެ. މިއީ މިދިޔަ އަހަރުގެ ރިޔާސީ އިންތިހާބު ކާމިޔާބު ކުރައްވައި، ދައުލަތް ހިންގުމުގެ ހުރިހާ ބާރެއް އުރުދުގާނު ނެންގެވުމުގެ ފަހުން އެމަނިކުފާނަށް ކުރިމަތިވި ފުރަތަމަ މުނިސިޕަލް ވޯޓެވެ. އުރުދުގާނަށް މީގެ ކުރިން ތާއީދުކުރަމުން އައި ގިނަ ބަޔަކު ތިބީ، ތުރުކީއަށް ކުރިމަތިވެފައިވާ އިގުތިސޯދީ ހީނަރުކަމުގައި، މަތިވަމުން އަންނަ އަގުތަކާއެކު ވަރަށް ބޮޑަށް ހިތްހަމަނުޖެހިފައިކަމަށް ތަޖުރިބާކާރުން ވަނީ ބުނެފަ އެވެ.


މަރުވާން އެދެނީ ތައުހީދުގެ މަތީގައި ހެއްޔެވެ؟ ތިބާގެ ދައުރު ފުރިހަމައަށް އަދާކުރާށެވެ!\nކޮންމެ މުސްލިމަކުވެސް މަރުވާން ބޭނުންވާނީ ފުރިހަމަ ތައުހީދުގެމަތީގައެވެ. ނަމަވެސް ތައުހީދުގެ މަތީގަ މަރުވުމަކީ އުންމީދު ކުރުމުން އެކަނި ޙާޞިލުކުރެވޭނެ ކަމެއް ނޫނެވެ. ތައުޙީދުގެ މަތީގައި މަރުވަން އެދޭމީހާއަށް އޮތީ އެކަމަށް މަސައްކަތް ކުރުމެވެ. އަބަދުވެސް އެކަމަށްއެދިގެން މަސައްކަތްކޮށްކޮށް ހުރުމެވެ. އަމަލުންނެވެ. ދުލުން ބުނާ ބަސްތަކަކުން ނޫނެވެ.\nދުނިޔޭގައި އުޅޭއިރު ދިމާވާ ކަންކަމުގައި ދެން ތިމާ އަމަލުކުރާނީ މިހެން ކަމަށް ބުނެ މީސްތަކުންގެ ލޮލުގައި އަދުން އަޅުވައިލެވިދާނެއެވެ. އެއީ އިންސާނުންނަށް ޣައިބު ނުއެނގޭތީއެވެ. އެއްވެސް މީހަކު ކުރިއަށް އޮތްތަނުގައި ކަންކަން ކުރާނެ ގޮތް އެއްވެސް މީހަކަށް ނުއެނގޭތީއެވެ. މީހުން ދައްކާ ވާހަކަތަކަށް އިތުބާރު ކުރެވެނީ އެހެންވެގެންނެވެ. ނަމަވެސް ﷲ ތަޢާލާއީ ވީހައި ވާނޭހައި ކަންކަން އެންމެ މޮޅަށް ދެނެވޮޑިގެންވާ އިލާހްއެވެ. ވީމާ ތިމަން އަދި ފަހުން އެވެނި ކަމެއް މިވެނި ގޮތަކަށް ކުރާނެ ކަމަށް ބުނުމަކުން ނުފުދޭނެއެވެ.\nފަހުން މިވެނި އެވެނި އަޅުކަން ކުރާނަން ކަމުގައި މީސްތަކުންގެ ގާތު ބުނުމަކީ ޘަވާބު ލިބޭ ކަމެއް ނޫނެވެ. އެކަމެއް ކުރިކަމުގެ ޘަވާބުލިބޭނީ އެކަމެއް ކުރުމުންނެވެ. ނަމަވެސް ﷲ ތައާލާގެ ދީލަތިވަންތަކަން ބޮޑުކަމުން ރަނގަޅު ނިޔަތާއިއެކު ހެޔޮއަމަލެއް ކުރަން ނިޔަތްގަނެފިނަމަ އެމީހާޢަށްޓަކައި 1 ހެޔޮކަން ލިޔުއްވަވައިދެއްވަވަތެވެ! އަދި އެ އަމަލުކޮށްފިނަމަ 10 ހެޔޮކަމުން ފެށިގެން 700 ގުނަ އާއި ހަމައަށް އިތުރުކުރައްވަވައި ދެއްވަވަތެވެ.\nތައުހީދުގެމަތީގައި މަރުވުމަށް އެދޭ މީހާ މިފަދަ ހުރިހާ ކަންކަމަށް ސަމާލުކަން ދޭން ޖެހޭނެއެވެ. ހެޔޮ އަމަލު ކުރުމުގައި ތިމާއަށް އެކަމަކުން އެންމެ ގިނަ ސަވާބާއި ދަރުމަ ލިބޭނެ ގޮތަށް ވިސްނައިގެން ނޫނީ ކަންކަން ނުކުރާށެވެ! ހެޔޮ އަމަލު ކުރުމުގައި އިޚްލާޞްތެރިވުމަކީ އެއީއެވެ.


Anekkaa ves Kulhudhuffushi monitoring ah\nއަނެއްކާވެސް ކުޅުދުއްފުށި މޮނިޓަރިން އަށް\nހދ. ކުޅުދުއްފުށި: އުތުރުގެ އެ ސިޓީ ވަނީ މޮނިޓަރިން އަށް ގެންގޮސްފައި\nއުތުރުގައި އޮތް ހަމައެކެނި ސިޓީ، ކުޅުދުއްފުށީގައި ގާއިމުކޮށްފައިވާ ފުލޫ ކްލިނިކަށް ދެއްކި މީހަކު ކޮވިޑް-19 އަށް ޕޮޒިޓިވް ވުމާ ގުޅިގެން ކުޅުދުއްފުށި އަނެއްކާ ވެސް މޮނިޓަރިން އަށް ގެންގޮސްފި އެވެ.\nކުޅުދުއްފުށި ރީޖަނަލް ހޮސްޕިޓަލްގެ އޮފިޝަލަކު ވިދާޅުވީ ޕޮޒިޓިވްވި މީހަކީ ކުޅުދުއްފުށްޓާއި މާލެއާއި ދެމެދު ދަތުރުކުރާ ބޯޓެއްގެ ފަޅުވެރިއެއް ކަމަށެވެ. އޭނާ ވިދާޅުވި ގޮތުގައި އެ މީހާ ފުލޫ ކްލިނިކަށް ދެއްކީ ބަލީގެ އަލާމާތްތަކެއް ހުރިކަން ފާހަގަ ކުރެވިގެން ކަމަށާއި ކޮންޓެކްޓް ވެފައިވާ މީހުން ހޯދައި އެމީހުންގެ ސާމްޕަލް ނެގުމުގެ މަސައްކަތް ކުރަމުންދާ ކަމަށެވެ.\n"ރަށް މޮނިޓަރިން އަށް ލާން ޖެހުނީ ބޯޓެއްގައި އުޅެފައި ހުރި މީހެއް ވީމާ އެހެން މީހުންނާ ކޮންޓެކްޓްވެފައި ހުރި ގޮތުން އިތުރަށް ހާލަތު ގޯސްވިޔަ ނުދިނުމަށް.. މިހާތަނަށް 27 މީހަކު ވަނީ ކޮންޓެކްޓުންގެ ގޮތުގައި ރެކޯޑް ކުރެވިފައި،"\nއިތުރަށް ވިދާޅުވީ ކޮންޓެކްޓްވީ މީހުންގެ ތެރެއިން 24 މީހެއްގެ ސާމްޕަލް ނަގާފައިވާ ކަމަށާއި މިއަދު އިރުއޮއްސޭއިރު އެ މީހުންގެ ނަތީޖާ ލިބޭނެ ކަމަށެވެ.\nމި ކޭސްއާ ގުޅިގެން ކުޅުދުއްފުށީގެ 13 ގެއެއް މިހާރު ވަނީ ކަރަންޓީނުގަ އެވެ.\nކުޅުދުއްފުށި މޮނިޓަރިން އަށް ގެންގޮސްފައި ވަނީ ރޭ ދަންވަރުގެ ވަގުތެއްގަ އެވެ. އުތުރުން އެންމެ ގިނަ ބަޔަކު ތަފާތު ހިދުމަތްތައް ހޯދަން ވަކިން ހާއްސަކޮށް ސިއްހީ ހޯދުމަށްދާ ރަށަށް ދެން އެރޭނީ ހާއްސަ ހުއްދައެއްގެ ދަށުންނެވެ. ކުޅުދުއްފުށި ވަނީ މިދިޔަ މަހުގެ ތެރޭގައި ވެސް މޮނިޓަރިން އަށް ގެންގޮސްފަ އެވެ. ކުޅުދުއްފުށިން ކޮވިޑް ކޭސްތައް ދޭތެރެދޭތެރެއިން ފެނުނު ނަމަވެސް އެރަށުގައި ސަރުކާރުގެ ރަސްމީ ކޮވިޑް ފެސިލިޓީ އެއް އަދި ގާއިމުކޮށްފައެއް ނުވެ އެވެ.\nކުޅުދުއްފުށި އެޗްޕީއޭ މިނިސްޓްރީ އޮފް ހެލްތު + ކުޅުދުއްފުށި ސިޓީ\nކުޅުދުއްފުށީ މޮނިޓަރިން އުވާލައިފި\nކުޅުދުއްފުށީގައި ކޮވިޑް ފެސިލިޓީ ނާޅާތީ ކަންބޮޑުވުން


Wathan Edhey Gothah – MDP » އަތްފޯރާއަގުގައި ބޯހިޔާވަހިކަން\n1- ސުނާމީއަށްފަހު4އަހަރު ފާއިތުވާން އުޅޭއިރުވެސް، ސުނާމީގައި ގެދޮރު ގެއްލުނު 8327 މީހުންގެ ތެރެއިން 5071 މީހުން އަދިވެސް ދިރިއުޅެމުންދަނީ ވަގުތީ ހިޔަލުގައި. ނަމަވެސް، މިތަންތަނަކީ ދިގު މުއްދަތަކަށް ދިރިއުޅުމަށް އެކަށީގެންވާ ގޮތަށް ބިނާ ކޮށްފައިވާ ތަންތަނެއް ނޫން.\n2- އަތޮޅުތައް ތަރައްޤީ ކުރުމުގައި ސަރުކާރުން ގެންގުޅުނު، ފޭލިވެފައިވާ ބޯދާ ސިޔާސަތު ތަކުގެ ނަތީޖާއަކީ، މާލެ ތޮއްޖެހި، ގެދޮރުގެ ޖާގަ ދަތިވެ، ކުލިތައް އަތްނުފޯރާ ހިސާބަށް ބޮޑުވެގެން ދިއުން. މީގެ ސަބަބުން މާލޭގައި ދިރިއުޅޭ ކޮންމެ ފަސް އާއިލާއަކުން އެއް އާއިލާ ދިރިއުޅެމުން ގެންދަނީ، އެއް ކޮޓަރީގައި ކައްކާ ކައިބޮއި ނިދައިގެން.\n3- މާލޭގެ ރަށްވެހިންގެ ގެދޮރުގެ ދަތިކަން ހައްލު ކުރުމުގެ ނަމުގައި، ސަރުކާރުން ހުޅުމާލޭގެ މެގަޕްރޮޖެކްޓް ހިންގުމަށް، 50 މިލިއަން ޔޫ. އެސް ޑޮލަރަށްވުރެ ގިނަ ފައިސާ އިސްރާފް ކޮށްފައިވޭ. މި މެގަޕްރޮޖެކްޓްގައި ހިއްކާފައިވާ ބިމުން، މާލޭގެ ރަށްވެހިންގެ ވަރަށް މަދު ބަޔަކަށް މެނުވީ، ގެދޮރު ލިބިދީފައި ނުވުން.\n4- ހުޅުމާލެ ނުވަތަ ރާއްޖޭގެ އެހެން ރަށަކުން ވިއަސް، ގޯތި ލިބިފައިވާ މީހުންނަށް ލިބުނު ބިމުގައި، ގެދޮރު އިމާރާތް ކުރުމަށްޓަކައި، ފަސޭހައިން ފައިސާ ހޯދޭނެ ގޮތެއް ހޯދައިދީފައި ނެތުން.\n5- ހައުސިންގ ޑެވަލޮޕްމަންޓް ފައިނޭންސް ކޯރޕަރޭސަން ލިމިޓެޑް (އެޗް. ޑީ. އެފް. ސީ) ގެ ނަމުގައި، ގެދޮރު އިމާރާތް ކުރަން ލޯނު ދޫކުރުމަށް ތަނެއް ގާއިމްވެފައި ވީނަމަވެސް، މިކަން ފުޅާ ދާއިރާއެއްގައި، ދެމެހެއްޓެނެވި ގޮތެއްގައި ކުރުމަށް ބޭނުންވާ މާލީ އެހީތެރިކަމާއި އިންތިޒާމްތައް، ހަމަޖައްސާފައި ނުވުން. ނަތީޖާއަކީ، ގެދޮރު އެޅުމަށް ލުއި ލޯން ބޭނުންވެފައިވާ އެތައް އާއިލާ ތަކެއް ތިބިކަމުގައިވީ ނަމަވެސް، އެފުރުސަތު ލިބެން ނެތުން.\n6- ބިންވެރި ކުރުމަށް ބޭނުންވާ މީހުންނަށް މާލީގޮތުން އެކަން ކުރެވޭނެ ލުއި ފަސޭހަ ގޮތްތަކެއް ހަމަޖައްސާފައި ނެތުމާއި، ބިމަކީ އަގުހުރި “މުދަލަކަށް” ހަދާ، އޭގެ ނަފާ ގިނަ އާންމު ރައްޔިތުންނަށް ލިބުމުގެ ފުރުސަތު ބަންދުކޮށްފައި އޮތުން. އަދި ލިބޭ އާމްދަނީ ރައްކާކޮށްގެން މައިންބަފައިންގެ ގޯތީގައި ކޮޓަރިއެއްހަދައިގެން ދިރިއުޅެ، ދަރިން ލިބޭފަހުން ގޯއްޗެއް ލިބޭއިރު ދަރިންނަށް ކިޔަވައިދީފަ ގެދޮރު އިމާރަތްކުރާނެ ފައިސާއެއް އަތްމަތީގައި ބާކީ ނުކުރެވުން.\n7- އަތޮޅުތައް ތަރައްގީ ކުރުމުގައި، ސަރުކާރުގެ ސިޔާސަތުތައް ގެންގުޅެފައިވާ ދޯހަޅި ގޮތުން، އަތޮޅުތަކުގެ ރައްޔިތުންނަށް އިމާރާތް ކުރުމަށް ބޭނުންވާ ސާމާނު، މާލެއިން ލިބޭ އަގަށްވުރެ ބޮޑު އަގުގައި ގަންނަށް ޖެހުން.\n8- ވިޔަފާރީގެ އުސޫލުން ގެދޮރު އިމާރާތްކޮށް ވިޔަފާރިކުރާ ފަރާތްތަކަށް، ފުޅާ ދާއިރާއެއްގައި އެކަން ކުރުމަށް މަގުފަހިވާނެ ފަދަ، އެކަށީގެންވާ ޤާނޫނީ އޮނިގަޑެއް ނެތުން. ވުމާއިއެކު ރާއްޖޭގައި ވާދަވެރި ގެދޮރުގެ ބާޒާރެއް، ތަރައްގީވެފައި ނުވުމުގެ ސަބަބުން، ގެދޮރު އިމާރާތް ކުރުމުގައި އަމިއްލަޔަށް ހައްލު ހޯދަން ގިނަމީހުންނަށް ޖެހިފައިވުން.\n9- މާލެއާއި އެހެނިހެން ރަށްރަށުގައި މީހުން ދިރިއުޅޭ ސަރަޙައްދު ތަކުގައި، މީހުންނަށް އުނދަގޫވެ ސިއްޙަތަށް ގެއްލުންވާ ފަދަ މަސައްކަތްކުރާ ތަންތަން ހުރުން.\n1- އިންސާނުން ދިރިއުޅެން އެކަށީގެންވާ ފެންވަރުގެ ބޯހިޔާވެހިކަން ދިވެހި ކޮންމެ އާއިލާއަކަށް ވެސް ތަނަވަސް ކޮށްދޭނެ.\n-2ތަރައްޤީއަށް ޖާގަ އޮތް ރަށްތަކަށް، ދިމާވާނެ ގެދޮރުގެ ދަތިކަން ހައްލު ކުރުމުގެ ގޮތުން، ގެދޮރު އެޅުމަށް ބޭނުންވާ ތަކެތި، އެސަރަހައްދަކުން ލިބެން ހުންނާނެ އިންތިޒާމް ރާވާނެ. މިގޮތުން ގެދޮރު އެޅުމަށް ކުޑަ އިންޓެރެސްޓެއްގައި ލޯނު ދޫކުރުމާއި، ފުލެޓްއެޅުމާއި، އަދި ގެދޮރުގެ ވިޔަފާރިއަށް (ރިއަލްއެސްޓޭޓް ބިޒިނަސް) ބޮޑު ފުރުސަތެއް ހުޅުވާލާނެ.\n1- ސުނާމީގައި ގެދޮރު ގެއްލުނު ހުރިހާ އާއިލާ ތަކަށް، އެއް އަހަރު ދުވަހުގެ ތެރޭގައި ދާއިމީ ގެދޮރު ފޯރުކޮށްދޭނަން.\n2- ރައްޔިތުންނަށް ލުއިފަސޭހަވާނޭ ގޮތަށް ގެދޮރު ގެ ވިޔަފާރި ކުރަން ބޭނުންވާ ފަރާތްތަކަށް، އެކަން ކުރުމަށް މަގުފަހިވާ ފަދަ އިތުބާރު ހުރި ޤާނޫނީ އޮނިގަނޑެއް ހަދާނަން.\nއެމްޑީޕީގެ ސަރުކާރުން ދިގު މުއްދަތުގެ ތެރޭގައި ކުރާނެ ކަންތައްތައް\n1- ގެދޮރުގެ މައްސަލައިގެ މައިގަނޑު އެއްސަބަބަކީ، ސަރުކާރުގެ އެކިއެކި ސިޔާސަތުގެ ދަށުން، މާލެއަށް މީހުން ތޮއްޖެހުން ކަމުގައި އެމްޑީޕީ ޤަބޫލުކުރާ ހިނދު، މި މައްސަލައަށް ދާއިމީ ހައްލެއް ހޯދޭނީ، ސަރަހައްދު ތަކަކަށް ރާއްޖެ ތަރައްޤީ ކުރެވިގެން. ވީއިރު، އަތޮޅުތަކުގެ ރައްޔިތުން ޒަރޫރީ ކަންކަމަށް ބޭނުންވެގެން މާލެ އަންނަ ސަބަބުތައް ފިލައިދާނީ، އެ ސަރަހައްދުތަކުން ރަށްރަށުގެ ރައްޔިތުން ބޭނުންވާ އެއްމެހާ ޚިދުމަތްތަކާއި އިޤްތިސާދީ ފުރުސަތުތައް ލިބިގެން ކަމަށްވާއިރު، އެފުރުސަތު އެމްޑީޕީއިން ހޯދައި ދޭނަން.\n2- އެންމެ ބޮޑަށް ގެދޮރުގެ ދަތިކަން އިޙުސާސް ކުރަން ޖެހިފައިވާ އާއިލާ ތަކަށް، ގެދޮރުގެ ދަތިކަމަށް ހައްލެއް ހޯދައިދިނުމުގެ މަޤުސަދުގައި، އެމް. ޑީ. ޕީ ގެ ސަރަހައްދީ ތަރައްޤީއާގުޅޭ ސިޔާސަތުގެ ދަށުން، މީހުންނަށް ގެދޮރު އެޅުމުގެ މަގު ފަހިކޮށް، އެކަން ޙާސިލްކުރާނަން.\n3- ހުރިހާ ރަށަކަށް ފުރިހަމަ ލޭންޑް ޔޫސް ޕްލޭނަކާއި (ބިން ބޭނުންކުރުމުގެ ރޭވުން) ޑިވެލޮޕްމަންޓް ޕްލޭނެއް (ތަރައްގީ ގެ ރޭވުން) ތައްޔާރުކޮށް، އަމަލީ ގޮތުން އެއާއި ގުޅޭގޮތަށް ކަންތައްތައް ކުރާނަން.\n4- އެޗް. ޑީ. އެފް. ސީ އަކީ ރައްޔިތުންނަށް އޭގެ އެންމެ ފައިދާވާނެ ގޮތަކަށް، ދެމެހެއްޓެނިވި ގޮތެއްގެ މަތިން، އަބަދުވެސް ލޯނު ލިބޭނެ އިންތިޒާމް ހަމަޖެހިފައި އޮންނަ ތަނަކަށް ހަދާނަން.\nއެމް،ޑީޕީގެ ސަރުކާރެއްގައި ވެސް ޕާސްޕޯޓް ހަދަން މާލެ އަންނަން ޖެހޭނެ ތަ؟\nComment by Abdulla Shareef — September 20, 2008 @ 1:16 pm\nބަލަ މިހާރު ބޯހިޔާވަހިކަން މިހުންނަނީ އަތްފޯޜާފަށަކު ނޫންތަ؟ އަތް ދިއްކޮށްލީމާ އަތުޖެހޭނޫންތަ؟ އަންނީ ގެ ސްރުކާރުގައި ކުކުޅުހާލަށްވެސް އައިޑީ ކާޑު ހަދާދޭނަންތަ؟\nComment by Abdulla — September 25, 2008 @ 1:24 pm\nބުރުމާޔަށް އައިޑީ ކާޑު ހަދާދެންޏާ ކުކުޅުހާ ލަށް ހަދާ ނުދޭންވީ ސަބަބެއް އެބައޮތްތަ.\nComment by Hussain — September 25, 2008 @ 1:50 pm\nއަހަރެމެން ރާއްޖެތެރެ މީހުންވެސް މާލޭގައި އުޅެންޖެހޭނީ ހަމަ ބޮޑު ކުލި ދައްކައިގެންތޯ……..\nComment by nawaa — October 11, 2008 @ 2:49 pm\nިައެމްޑީޕީގެ މިސިޔާސަތަށް ތާއީދު އެބައޮތް…\nComment by axza — October 14, 2008 @ 11:50 pm\nސިޔާސަތުތަކަށް ވަރަށް ތާއިދު ކުރާވާހަކަ ދަންނަވަން. އެކަމު މިއަށްވުރެ ތަފުސީލްކޮށް ބަޔާން ކުރުން މިވަގުތަށް މުހިއްމު ކަމަށް ފެނޭ…. ތިކުރާ ހިތްވަރަށް މަރުހަބާ …. ވޯޓް42\nComment by maanu — October 25, 2008 @ 2:58 pm


މިނިވަން ޗެމްޕިއަންޝިޕް 2017 އުނގޫފާރުގައި ބޭއްވުމަށް ހުށައަޅައިފި – Ungoofaaru\nބަނޑޭރިގަނޑު/ޙަބަރު/މިނިވަން ޗެމްޕިއަންޝިޕް 2017 އުނގޫފާރުގައި ބޭއްވުމަށް ހުށައަޅައިފި\nމިނިވަން ޗެމްޕިއަންޝިޕް 2017 އުނގޫފާރުގައި ބޭއްވުމަށް ހުށައަޅައިފި\nއިބްރާހީމް ޒަޔާން 8 ފެބްރުއަރީ 2017\n0 109 މިނެޓެއް ނުވަނިސް ކިޔާލެވޭ\nމިނިވަން ޗެންޕިއަންޝިޕް 2016 ރ.އަތޮޅު މުބާރާތުގެ ފައިނަލްގައި އިންނަމާދޫ އެފްސީ އަދި އުނގޫފާރު އެފްސީ ބައްދަލު ކުރި މެޗް – ފޮޓޯ: ޠާހާ ހުސެއިން\nމިނިވަން ޗެމްޕިއަންޝިޕް 2017 ރ އަތޮޅު މުބާރާތް އުނގޫފާރުގައި ބޭއްވުމަށް އެދި އުނގޫފާރު ކައުންސިލުން އެފްއޭއެމްއަށް ހުށައަޅައިފިއެވެ. އުނގޫފާރު ކައުންސިލުން މިކަމަށްއެދި ހުށައެޅީ އެފްއޭއެމްއިން މުބާރާތް ބާއްވާނެ ރަށެއްހޯދުމަށް އެދި ހުޅުވާލި ފުރުސަތުގައެވެ. މުބާރާތް ބޭއްވުމަށްއެދި ޕްރޮޕޯސަލް ހުށައެޅުމުގެ ފުރުސަތު ހަމަވާނީ މިއަދުއެވެ.\nއުނގޫފާރު ޑޮޓްކޮމް އަށް މައުލޫމާތު ލިބިފައިވާ ގޮތުން އުނގޫފާރު ކައުންސިލުން މިފަހަހަރުވެސް ހުށައެޅީ މިދިޔައަހަރު ހުށައެޅި ޕްރޮޕޯސަލްއާއި އެއްފެންވަރުގެ ޕްރޮޕޯސަލްއެކެވެ.\nމިނިވަން ޗެމްޕިއަންޝިޕް 2016 ގެ ރ އަތޮޅު މުބާރާތް ވެސް ބޭއްވުމަށްއެދި އެފްއޭއެމްއިން ފުރުސަތު ހުޅުވާލިއެވެ. ފުރިހަމަ ޕްރޮޕޯސަލް އަކާއިއެކު ރ އަތޮޅުގެ ބައެއްރަށްތަކާއި ވާދަކޮށް އެމުބާރާތް ބޭއްވީ އުނގޫފާރުގައެވެ. އުނގޫފާރުން ޕްރޮޕޯސަލް ކާމިޔާބުކުރުމާއެކު ބައެއްރަށް ރަށުން އެފަހަރު މުބާރާތުން ވަކިވި ކަމުގެ އަޑުފެތުރިގެން ގޮސްފައިވެއެވެ.\nރ.އުނގޫފާރު ކުޅިވަރު އުނގޫފާރު ކައުންސިލް ފްޓްބޯޅަ\nއުނގޫފާރުގައި ކުރިއަށްދިޔަ ނިޔަމި ކޯސް މިއަދު ނިމިއްޖެ\nބްލެކް ޕްރޮޑަކްޝަން އިން އުނގޫފާރު ގޮނޑުދޮށް ސާފުކޮށްފި


Nasheed bully kurehvi kamuge thuhumathu\nނަޝީދު ބުލީ ކުރެއްވި ކަމަށް ޝަރީފް ތުހުމަތު ކުރައްވައިފި\nރައީސް ނަޝީދު މަޖިލީހުގެ ރިޔާސަތުގައި: ޝަރީފަށް ބުލީ ކުރެއްވި ކަމަށް އޭނާ ވިދާޅުވޭ -- ފޮޓޯ: މަޖިލިސް\nރައްޔިތުންގެ މަޖިލީހުގެ ރައީސް މުހައްމަދު ނަޝީދު ބުލީ ކުރެއްވި ކަމަށް މަރަދޫ ދާއިރާގެ މެންބަރު އިބްރާހީމް ޝަރީފް ތުހުމަތު ކުރައްވައިފި އެވެ.\nޝަރީފް މި ތުހުމަތު ކުރައްވާފައި ވަނީ މަޖިލީހުގެ މިއަދުގެ ޖަލްސާގައި މެންބަރުންނަށް އިތުރު ސުވާލު ކުރަން ހުޅުވާލި ފުރުސަތުގައި އޭނާ ކުރެއްވި ސުވާލަކަށް ހައުސިން މިނިސްޓަރު މުހައްމަދު އަސްލަމް ދެއްވެވި ޖަވާބާ މެދު ހިތްހަމަޖެހިވަޑައިނުގެން ނިޒާމީ މައްސަލަ ނެންގެވި ވަގުތު މަޖިލީހުގެ ރައީސް އަމަލު ކުރެއްވި ގޮތުންނެވެ.\nސުވާލު ކުރެއްވުމަށް ލިބިވަޑައިގެންނެވި ފުރުސަތުގައި ޝަރީފް ވަނީ މަރަދޫ އާއި މަރަދޫފޭދޫގެ ފެނާއި ނަރުދަމާގެ ނިޒާމުގެ ހޮޅިތައް އަޅާފައިވީ ނަމަވެސް ހިދުމަތް ލިބެމުން ނުދާ ކަމަށް ވިދާޅުވެ ހިދުމަތް ދޭން ފަށާނެ ދުވަހެއް ސާފު ކޮށްދޭން އެދިވަޑައިގެންފަ އެވެ. އަދި އެ ސަރަހައްދުގެ ބިން ހިއްކުމާއި މަގު ހެދުމުގެ އަމަލީ މަސައްކަތް ފެށޭނެ ދުވަހެއް ސާފު ކޮށްދޭން ވެސް އެދިވަޑައިގެންނެވި އެވެ.\nއޭނަގެ އެ ސުވާލުތަކަށް ޖަވާބު ދެއްވަމުން މިނިސްޓަރު އަސްލަމް ވިދާޅުވީ މަރަދޫ އާއި މަރަދޫފޭދޫގައި ހޮޅި އެޅިއިރު އެ މަސައްކަތް ކޮށްފައިވާ ގޮތުން މަގުތައް ރީސާފަސް ކުރަންޖެހޭ ކަމަށެވެ. އެހެންކަމުން ބައެއް މަގުތައް އަލުން ކަނޑާ، ރީސާފަސް ކުރުމުގެ މަސައްކަތް ފެނަކައިން ކުރަމުންދާ ކަމަށާއި އެ މަސައްކަތަށްފަހު އެހެން ކަންކަން ކުރާނެ ކަމަށެވެ. އިންޑިއާގެ އެހީގައި ބިން ހިއްކުމާއި މަގުތައް ހެދުމަށް ނިންމާފައިވާ ކަމަށާއި އަދި މަގުތައް ހަދަން ހަތަރު ޕާޓީއެއް ޕްރީ ކޮލިފައިކޮށް އެކަން މިހާރު އޮތީ ޓެންޑާ މަރުހަލާގައި ކަމަށްވެސް މިނިސްޓަރު ވިދާޅުވި އެވެ.\n"އަޅުގަނޑު ގަބޫލުކުރަނީ 'ރަށްވެހި ފަތިސް' އަޅުގަނޑުމެން ބެލީމާ މިދުވަސްވަރު ވަރަށް ރަނގަޅަށް ސާފުވާނެ ރަށްރަށުގެ ޕްރެޖްކްޓްތަކުގެ ސްޓޭޓަސް ހުރި ގޮތް. ދާދިފަހުން އަޅުގަނޑުމެން އައްޑޫ ސިޓީގެ އިއްޒަތްތެރި މެންބަރު ތިކުރެއްވި ސުވާލެއްގެ ހުރިހާ ޖަވާބެއް ވާނެ އަރުވާފައި. އަޅުގަނޑަށް ހަމަ ޔަގީން އިއްޒަތްތެރި މެންބަރު ބައްލަވާލައްވާނެ ކަމަށް" އެމްޑީޕީން ކޮންމެ ރެއަކު ކުރިއަށް ގެންދާ ރަށްވެހި ފަތިސް ކެމްޕޭނަށް އިޝާރާތް ކުރައްވާ އަސްލަމް ވިދާޅުވި އެވެ.\nމިނިސްޓަރު މިހެން ވިދާޅުވުމާ އެކު އެ ވާހަަކަފުޅަށް ތާއީދު ކުރައްވާ މަޖިލީހުގެ ރައީސް ނަޝީދު ވިދާޅުވީ "މެންބަރުން ނޫސް، ޚަބަރު ކަނުލާ އަޑުއައްސަވަމުން ގެންދިއުން ވަރަށް ބޭނުންތެރި" ކަމަށެވެ. އަދި އެމަނިކުފާނަށް ވެސް ފެނި ވަޑައިގަންނަވަނީ މިނިސްޓަރު ވިދާޅުވި ގޮތަށް އަމަލު ކުރެއްވުމަށް ކަމަށެވެ.\nމިނިސްޓަރު އަސްލަމާއި ރައީސް ނަޝީދުގެ ވާހަކަފުޅާ ގުޅިގެން ނިޒާމީ މައްސަލައެއް ނަންގަވާ ޝަރީފް ވިދާޅުވީ ގާނޫނުއަސާސީ އާއި މަޖިލީހުގައި ގަވައިދުގައި ބުނެފައި ވަނީ މަޖިލީހުގައި މެންބަރުން ކުރައްވާ ސުވާލުތަކަށް ވަޒީރުން ޖަވާބުދާރީވާން ޖެހިވަޑައިގަންނަވާނެ ކަމަށެވެ.\nމަޖިލީހުގެ ޖަލްސާގައި ޝަރީފް ވާހަކަދައްކަވަނީ -- ފޮޓޯ: މަޖިލިސް\nޝަރީފް މިހެން ވިދާޅުވުމާއެކު ރައީސް ނަޝީދު ވަނީ ޝަރީފް އިށީދެވަޑައިގަތުމަށް ތަކުރާރުކޮށް އެދިވަޑައިގެން ޝަރީފް ބޭނުން ކުރައްވާ މައިކުގެ އަޑު ކަނޑުއްވާލައްވާފަ އެވެ. އަދި ޝަރީފަށް މަޖިލީހުގައި ވާހަކަފުޅު ދެއްކެވޭނީ މަޖިލީހުގެ ރިޔާސަތުން އެމަނިކުފާނު ފުރުސަތު ދެއްވުމުން ކަމުގައި ވެސް ވިދާޅުވި އެވެ. އެކަމަކު ޝަރީފް އޭރު ވެސް ގެންދެވީ އޭނާގެ ސުވާލަށް ވަޒީރު ޖަވާބުދާރީވެ ވަޑައި ނުގަންނަވާ ކަމަށް ވިދާޅުވަމުންނެވެ. މަޖިލީހުގެ މެންބަރުންގެ ސުވާލުތަކަށް ޖަވާބު ހޯދަން ޖެހޭނީ ރަށްވެހި ފަތިސް ބަލައިގެން ނޫން ކަމަށާއި ވަޒީރުން ޖަވާބުދާރީވެ ވަޑައިގަންނަވަން ޖެހި ވަޑައިގަންނަވަނީ މަޖިލީހުގެ ތަޅުމުގައި ކަމަށްވެސް ޝަރީފް ވިދާޅުވި އެވެ.\n"މަޖިލީހުގެ ރައީސް ވެސް އަމަލު ކުރައްވަން ޖެހިވަޑައިގަންނަވާނީ މަޖިލީހުގެ ގަވައިދާ އެއްގޮތަށް،" ޝަރީފް ވިދާޅުވި އެވެ.\nޝަރީފްގެ ނިޒާމީ މައްސަލައާއި ގުޅިގެން މިނިސްޓަރު އަސްލަމް އިތުރަށް ވިދާޅުވީ އެމަނިކުފާނުގެ ވާހަކަފުޅުގައި ރަށްވެހި ފަތިހަށް އިޝާރާތް ކުރެއްވި ނަމަވެސް ޝަރީފްގެ ސުވާލަށް އެމަނިކުފާނު ޖަވާބުދާރީވެފައި ވާނެ ކަމަށެވެ.\nތަޅުމުގައި ހިނގައިދިޔަ ދެބަސްވުމަށް ފަހު ޝަރީފް ފަހުން ކުރެއްވި ޓްވީޓެއްގައި ވިދާޅުވީ މަރަދޫ ދާއިރާގެ މެންބަރަށް ބުލީ ކުރުމަކީ އެއްގޮތަކަށް ވެސް އޭނާއަށް ރައްދުވާ ކަމެއް ނޫން ކަމަށެވެ. އެކަމަކު އެއީ އޭނާ ތަމްސީލް ކުރައްވާ މުޅި ދާއިރާގެ ރައްޔިތުންނަށް ކުރާ މަލާމާތެއް ކަމަށް ޝަރީފް ވިދާޅުވެފައި ވެއެވެ.\nޝަރީފް މި ޓްވީޓް ކުރައްވާފައި ވަނީ ރައީސް ނަޝީދާއި ރައީސް އިބްރާހީމް މުހައްމަދު ސޯލިހް ޓެގް ކުރެއްވުމަށް ފަހު އެވެ.\nމަޖިލީހުގެ ތަޅުމުގައި ރައީސް ނަޝީދާއި މެންބަރު އިބްރާހީމް ޝަރީފާ ދެމެދު ހިޔާލުތަފާތުވުންތައް އުފެދި ބަހުގެ ހަމަލާތައް މީގެ ކުރިން ވެސް ތަކުރާރުކޮށް ބަދަލުކޮށްފައި ވެއެވެ. އަދި ރައީސް ނަޝީދު ރިޔާސަތުގައި އިންނަވައިގެން މެންބަރު ޝަރީފްގެ ނަން އިއްވާ އޭނާ މަޖިލީހުން ބޭރު ކުރައްވާފައިވެސް ވެއެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް އިބްރާހިމް ޝަރީފު


Ingireysi shaahee aailaaah lonumedhu keun manaa!\nއިނގިރޭސި ޝާހީ އާއިލާއަށް ލޮނުމެދު ކެއުން މަނާ!\nއިނގިރޭސި ޝާހީ އާއިލާގެ މެމްބަރަކަށް ވުމުން ދުނިޔޭގެ ކުރިމަތީގައި އެމީހެއްގެ ހައިބަތާއި ގަދަރު ވަރަށް މަތިވެރިވެ އެވެ. ޝާހީ އާއިލާގެ މެމްބަރުންނަށް އެންމެންވެސް އިހުތިރާމްކޮށް ކަމޭ ހިތަ އެވެ. ނަމަވެސް ޝާހީ އާއިލާގެ މެމްބަރަކަށް އުފުލަން ޖެހޭ ތަކުލީފުތައް ވެސް މަދެއް ނޫނެވެ. އާދައިގެ މީހުންނަށް ކުރެވޭ ވަރަށް ގިނަ ކަންތައްތައް އެ ބޭފުޅުން ކުރުން މަނާ ވާނެ އެވެ.\nއާދައިގެ މީހުން ހެދުންއަޅާ ގޮތަށް ހެދުމެއް ނޭޅޭ އެވެ. އެ ބޭފުޅުން ހެދުން އަޅަން ވަކި ގޮތެއް، ހިނގަން ވަކިގޮތެއް، އަތް ދަބަހުގައި ހިފަން ވަކިގޮތެއް، ކެއުމަށް ވަކި ގޮތެއް އަދި މީހުންނާ ބައްދަލު ކުރަން ވެސް ވަކި ގޮތްތަކެއް ކަނޑައަޅާފައި ހުރެ އެވެ.\nމީގެ ތެރެއިން ވެސް ކެއިން ބުއިމުގައި އެ ބޭފުޅުން ކަންކަން ކުރަން ޖެހޭ ގޮތް މިއީ ވެސް ވަރަށް ފާހަގަ ކޮށްލެވޭ ކަމެކެވެ. އިނގިރޭސި އާއިލާގެ މެމްބަރުންނަށް ލޮނުމެދާއި ފިޔާ ކެއުން މުޅިން މަނަލެވެ.\nސްކޮޓިސް ޑެއިލީ އެކްސްޕްރެސްގައިވާ ރިޕޯޓެއްގައިވާ ގޮތުން އިނގިރޭސި ޝާހީ ގަނޑުވަރު ބަކިންހަމް ޕެލަސް އަށް ލޮނުމެދު ވެއްދުން ވެސް މުޅިން މަނަލެވެ. އެއީ ކޮންމެހެން އޭގައި ގޯހެއް ހުރެގެނެއް ނޫނެވެ. އިނގިރޭސި ރާނީ މާ ފޫހިފުޅުވާ އެއްޗަކަށް ވާތީ އެވެ.\nމާސްޓާ ޝެފް އޮސްޓްރޭލިޔާގެ އެޕިސޯޑެއްގައި އިނގިރޭސި ރާނީގެ ދަރިކަލުން ޕްރިންސް ޗާލްސްގެ އަނބިކަނބަލުން ޑަޗަސް އޮފް ކޯންވޯލް ކެމީލާ ޕާކާ ބައިވެރިވެ ވަޑައގެން ވާހަކަފުޅު ދައްކަވަމުން މި ވާހަކަ ވަނީ ޔަގީންކޮށް ދެއްވާފަ އެވެ.\nޝާހީ އާއިލާގައި ކެއުން މަނާ އެއްޗިއްސާ ބެހޭ ގޮތުން ސުވާލު ކުރުމުން އެކަމަނާ ވިދާޅުވީ ލޮނުމެދު ކެއުން މުޅިން މަނާކޮށްފައި އޮންނަ ކަމަށެވެ. ޝާހީ އާއިލާގެ ޝެފަކު މީގެ 15 އަހަރު ކުރިން ވެސް މި ގަވާއިދުގެ ވާހަކަ ދައްކާފައި ވެއެވެ. އޭނާ ބުނި ގޮތުގައި ޝާހީ ގަނޑުވަރުގައި ތައްޔާރުކުރާ އެއްވެސް މެނޫއެއްގައި ލޮނުމެދު އަޅައިގެން ހަދާ އެއްވެސް ކެއުމެއް ނުހުންނާނެ ކަމަށެވެ.\nލޮނުމެދުގެ ކުޑަ މިންވަރެއް ނަމަވެސް އެކުލެވޭ އެއްވެސް އެއްޗެއް ގަނޑުވަރުގައި ކާން ދިނުން މަނަލެވެ. އަދި ފިޔާ ވެސް އަޅަން ޖެހޭނީ ނަމަކަށެވެ.\nވަރަށް ގިނަ މީޑިއާ ރިޕޯޓުތަކުގައި ފާހަގަ ކޮށްފައިވާ ގޮތުގައި ރާނީގެ ގަނޑުވަރުގައި ލޮނުމެދު ކެއުން މަނާކޮށްފައި ވަނީ އެ ބޭފުޅުންނަކީ އަބަދު ވެސް ވަރަށް ގިނަ ބަޔަކާ ބައްދަލުކޮށް ވާހަކަ ދައްކަން ޖެހޭ ބޭފުޅުންނަށް ވާއިރު މީހުންނާ ވާހަކަދައްކާއިރު ލޮނުމެދުގެ ނުބައި ވަސް އަނގައިން ދުވާފާނެތީ އެވެ.\nއިނގިރޭސިވިލާތް އިނގިރޭސި ރާނީ


ދަނޑުވެރިކަން ކުރަން އެގްރޯނެޓަށް ދޫކުރާ2ރަށުގެ އެއްބަސްވުމުގައި ސޮއިކޮށްފި ދަނޑުވެރިކަން ކުރަން އެގްރޯނެޓަށް ދޫކުރާ2ރަށުގެ އެއްބަސްވުމުގައި ސޮއިކޮށްފި\nދަނޑުވެރިކަން ކުރަން އެގްރޯނެޓަށް ދޫކުރާ2ރަށުގެ އެއްބަސްވުމުގައި ސޮއިކޮށްފި\nދަނޑުވެރިކަން ކުރަން އެގްރޯނެޓަށް ދޫކުރާ ފަޅުރަށްތަކުގެ އެއްބަސްވުމުގައި ސޮއިކުރުން. ފޮޓޯ: އެގްރޯނެޓް\nދަނޑުވެރިކަން ކުރުމަށް އެގްރޯނެޓަށް ސަރުކާރުން ދޫކުރާ2ރަށެއްގެ އެގްރިމަންޓްގައި ސޮއިކޮށްފިއެވެ. ދަނޑުވެރިކަމުގެ މަސައްކަތް ކުރުމަށްޓަކައި އެގްރޯނެޓަށް ސަރުކާރުން ވަނީ3ރަށެއް ދޫކޮށްފައެވެ.\nރާއްޖޭގެ ދަނޑުވެރިކަމުގެ ސިނާއަތް ކުރިއެރުވުމަށް ސަރުކާރުން އުފައްދާފައިވާ ކުންފުނި އެގްރޯ ނޭޝަނަލް ކޯޕަރޭޝަންއަށް ސަރުކާރުން ދޫކޮށްފައިވަނީ ހއ. މުލިދޫ އާއި ލ. ގާދޫ އާއި ގދ. ގަމެވެ. މިރަށްތަކުގެ ތެރެއިން ސޮއިކޮށްފައިވަނީ ހއ. މުލިދޫ، ލ. ގާދޫގެ އެއްބަސްވުމުގައެވެ. އެގްރޯނެޓަށް މިރަށްތައް ދަނޑުވެރިކަމަށް ދޫކުރުމުގެ އެއްބަސްވުމުގައި ސޮއިކޮށްފައިވަނީ އެގްރޯނެޓާއި މިނިސްޓްރީ އޮފް ފިޝަރީޒް މެރިން ރިސޯސަސް އެންޑް އެގްރިކަލްޗަރއާ ދެމެދުއެވެ.\nދަނޑުވެރިކަން ކުރަން އެގްރޯނެޓަށް ދޫކުރާ ފަޅުރަށްތަކުގެ އެއްބަސްވުމުގައި ސޮއެކުރުން. ފޮޓޯ: އެގްރޯނެޓް\n2 ރަށުގެ އެއްބަސްވުމުގައި މިހާރު ސޮއިކުރުމާއިއެކު ދެން ކުރިއަށްދާނީ މިރަށްތަކުގައި ދަނޑުވެރިންނަށް ބޭނުންވާ އަސާސީ އެކިއެކި ވަސީލަތްތައް ލިބޭނެ އިންތިޒާމް ހަމަޖެއްސުން ކަމަށް އެގްރޯނެޓުން ބުނެއެވެ. އޭގެތެރޭގައި ފެނާއި ކަރަންޓް ފަދަ ވަސީލަތްތައް ލިބޭނެ އިންތިޒާމް އެގްރޯނެޓުން ހަމަޖައްސާނެއެވެ.\nއެއަށްފަހު އެގްރޯނެޓާއެކު ދަނޑުވެރިކަން ކުރާ ދަނޑުވެރިންނަށް ކޮންޓްރެކްޓް އުސޫލުން މި ރަށްރަށުގައި ދަނޑުވެރިކަން ކުރުމަށް ބިން ދޫކުރާނެއެވެ. އެގްރޯނެޓްގެ ކޮންޓްރެކްޓް ފާމިން މަޝްރޫޢު ފެށުމާއި އެކު، އެކުންފުންޏާއެކު މަސައްކަތް ކުރުމަށް މިހާތަނަށް 1500 ދަނޑުވެރިން ވަނީ ތައްޔާރުވެފައެވެ. އަދި މީގެ ތެރެއިން 787 ފަރާތްތަކާއި އެކު އެއްބަސްވުންތައް އެކުލަވާލުމާއި ހަމައަށް ދެވިފައިވާކަމަށް އެގްރޯނެޓުން ބުނެއެވެ.


ފިޝަރީޒަށް ހުސެއިން، އެންވަޔަރަމަންޓަށް ޝައުނާ ފިޝަރީޒަށް ހުސެއިން، އެންވަޔަރަމަންޓަށް ޝައުނާ\nފިޝަރީޒަށް ހުސެއިން، އެންވަޔަރަމަންޓަށް ޝައުނާ\nފިޝަރީޒް މިނިސްޓަރުކަމަށް އައްޔަންކުރެއްވި ޑރ ހުސެއިން ރަޝީދާއި އެންވަޔަރަމެންޓް މިނިސްޓްރީއަށް އައްޔަންކުރެއްވި އައިމިނަތު ޝައުނާ ހުވާކުރައްވަނީ\nފިޝަރީޒް މިނިސްޓަރުކަމަށް ޑރ ހުސެއިން ރަޝީދު އައްޔަންކުރައްވާ އެންވަޔަރަމެންޓް މިނިސްޓްރީއަށް އައިމިނަތު ޝައުނާ އައްޔަންކުރައްވައިފިއެވެ. ޑރ ހުސެއިން މިހާތަނަށް ހުންނެވީ މިނިސްޓަރ އޮފް އެންވަޔަރަންމަންޓްގެ މަގާމުގައެވެ. އަދި ޝައުނާ މިހާތަނަށް ހުންނެވި ރައީސް އޮފީހުުގެ ޕޮލިސީ ސެކްރެޓަރީގެ މަގާމުގައެވެ. އެ މަޤާމަކީ ސްޓޭޓް މިނިސްޓަރު ފެންވަރުގެ މަޤާމެކެވެ.\nސަރުކާރުންގެ ހިންގުމަށް މި ގެންނެވި ބަދަލާއި އެކު ކުރިން ހިގަމުން އައި މިނިސްޓްރީ އޮފް ކޮމިއުނިކޭޝަން، ސައިންސް އެންޑް ޓެކްނޯލޮޖީ މިވަނީ އުވާލާފައެވެ. އެ މިނިސްޓްރީގެ މަސައްކަތް އެންވަޔަރަމެންޓް މިނިސްޓްރީގެ ދަށަށް ބަދަލުކުރައްވާ އެންވަރަމެންޓް މިނިސްޓްރީގެ ނަން މިހާރު ވަނީ މިނިސްޓަރ އޮފް އެންވަޔަރަމެންޓް ކްލައިމެޓް ޗޭންޖް އެންޑް ޓެކޮނޯލިޖީއަށް ބަދަލުކުރައްވާފައެވެ.\nސައިންސް އެންޑް ޓެކްނޮލޮޖީ މިނިސްޓްރީ އުވާލެއްވުމުން އެ މިނިސްޓްރީން ކުރައްވަމުން ގެންދެވި ހުރިހާ މަސައްކަތްތަކެއް ކުރައްވަނީ އަލަށް އުފެއްދެވި މިނިސްޓްރީންނެވެ. އަދި އެ މިނިސްޓްރީގައި ތިބި ހުރިހާ މުވައްޒަފުން މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޮލޮޖީއަށް ބަދަލުވެގެންދާނެކަމަށްވެސް ރައީސް އޮފީހުން ވިދާޅުވެއެވެ.\nޑރ ހުސެއިންނާއި ޝައުނާ ހުވާކުރައްވާ މަޤާމުގެ ފަތްކޮޅު އެރުއްވީ މިއަދުު ހެނދުނު ރައީސުލްޖުމްހޫރިއްޔާގެ އޮފީހުގައި ބޭއްވި ރަސްމިއްޔާތެއްގައެވެ.\nTo improve our services and achieve our pledged objectives the President has decided to bring changes to the following government positions:\nMinister of @MoFMRAmv\nDr. Hussain Rasheed Hassan\nMinister of Environment, Climate Change and Technology, @anuahsa pic.twitter.com/IDYZdu57sJ\n— Mabrook Azeez (@MvSpokesperson) May 5, 2021\nފިޝަރީޒް މިނިސްޓަރަކަށް ޑރ.ޙުސައިން އައްޔަންކުރައްވާފައި މިވަނީ ކުރިން އެ މަޤާމުގައި އެމްއާރުއެމްގެ ސްލޮޓެއްގައި ހުންނެވި ޒަހާ ވަޙީދު މަޤާމުން ވަކިކުރެއްވުމަށްފަހުއެވެ. މިނިސްޓްރީ އޮފް ކޮމިއުނިކޭޝަން، ސައިންސް އެންޑް ޓެކްނޮލޮޖީގެ މަޤާމުގައި ހުންނެވި މަލީހު ޖަމާލުގެ އިތުބާރު ނެތްކަމަށް މަޖިލީހުން ފާސްކޮށް އެނާ އެ މަޤާމުން ވަކިކުރީ މިއަހަރުގެ މާރިޗު 1 ވަނަދުވަހުއެވެ. މަލީހު ޖަމާލު އެ މަޤާމަށް އައްޔަންކުރައްވާފައިވަނީ ޖުމްހޫރީ ޕާޓީގެ ސްލޮޓެއްގައެވެ.\nރައީސް އޮފީހުގެ ތަރުޖަމާނު މުހައްމަދު މަބްރޫކް އަޒީޒް ވިދާޅުވީ ސަރުކާރުގެ ބައެއް އިސް މަޤާމުތަކަށް ބަދަލު މި ގެންނެވީ ސަރުކާރުން ރައްޔިތުންނަށް ދެއްވަމުން ގެންދަވާ ހިދުމަތްތައް އިތިރަށް ރަނގަޅުކުރެއްވުމާއި ސަރުކާރުގެ ވައުދުތައް ފުއްދެވުމަށްކަމަށެވެ.\nސަރުކާރު ހިންގެވުމަށް ބަދަލުތަކެއް ސަރުކާރުން ގެންނަވާފައި މިވަނީ މިދޔަ މަހު ބޭއްވި ލޯކަލް ކައުންސިލް އިންތިހާބުން މާލެއިން އެމްޑީޕީއަށް ނާކާމިޔާބުވުމުން އެކަމާއި ގުޅޭ ކަންކަން ދިރާސާކުރައްވާ ސަރުކާރު ހިންގެވުން އިތުރަށް ހަރުދަނާ ކުރައްވާނެކަމުގެ ޔަޤީންކަން ރައީސް ދެއްވުމަށްފަހުއެވެ. އަދި ސަރުކާރުގެ ވައުދުތައް ފުއްދެވުމަށް އިތުރު މަސައްކަތް ކުރައްވާނެކަމުގެ ޔަޤީންކަންވެސް ރައީސް ވަނީ ދެއްވާފައެވެ.


ވުޟޫކުރާއިރު ބޮލުގައި ފެންލެވެނީ ރަނގަޅަށްކަން ޔަޤީންކުރާށެވެ! – ދިވެހި ނޫސް\nHome ⁄ ދީން ⁄ ވުޟޫކުރާއިރު ބޮލުގައި ފެންލެވެނީ ރަނގަޅަށްކަން ޔަޤީންކުރާށެވެ!\n“އޭ އީމާންވެއްޖެ މީސްތަކުންނޭވެ! ތިއަބައިމީހުން ނަމާދަށް ތެދުވެއްޖެނަމަ، (އެބަހީ: ނަމާދުކުރާން ޤަޞްދު ކޮށްފިނަމަ) ފަހެ، ތިއަބައިމީހުންގެ މޫނުތަކާއި، ތިއަބައިމީހުންގެ އަތްތައް، އުޅަނބޮށިތަކާ ހަމައަށް ދޮންނާށެވެ! އަދި ތިއަބައިމީހުންގެ ބޯތަކުގައި (ފެން) ފުހޭށެވެ! އަދި ތިއަބައިމީހުންގެ ފައިތައް ދެތަނބިކަށްޓާހަމައަށް ދޮންނާށެވެ!….” (އަލްމާއިދާ: 6)\nމިއާޔަތުން އެނގިގެން މިދަނީ ވުޟޫކުރުމުގެ ފަރުޟުތަކެވެ. ބޮލުގައި ފެންފުހުމަކީ ފަރުޟެކެވެ. އެހެންކަމުން ބޮލުގައި ފެންފުހެން ސުންނަތުގައި އޮތް ގޮތަށް ފެންފުހުމަކީ ވަރަށް މުހިންމު ކަމެކެވެ.\n“ރަސޫލް (ޞޢވ) ވަޑައިގެންނެވުމުން ތިމަންމެން އެކަލޭގެފާނަށް ލޯކަންވާރެއްގައި ފެން ނެރުމުން އެކަލޭގެފާނު ވުޟޫ ކުރެއްވެވިއެވެ. އެކަލޭގެފާނުގެ މޫނުފުޅު3ފަހަރު ދޮންނެވިއެވެ. އަދި ދެ އަތްޕުޅު ދެ ފަހަރު ދޮންނެވިއެވެ. ދެން ބޮލުގައި ދެ އަތްޕުޅުން ކުރިމަތިން ފަށައިގެން ފުރަގަހަށް ގެންދަވައި ފުރަގަހުން ކުރިމައްޗަށް ގެންނަވައި ފެން ފުއްސެވިއެވެ. ދެން ދެފައިންޕުޅު ދޮންނެވިއެވެ.” (ޞަޙީޙް ބުޚާރީ: 197)\nވުޟޫކުރުމަކީ ނަމާދަށް އޮތް އެންމެ މުހިންމު ކަންތަކެވެ. ވުޟޫ އާއި ނަމާދު ޞައްޙައެއް ނުވާނެއެވެ. ވީމާ ވީހައި ފުރިހަމައަށް ވުޟޫކުރުމަކީ ކޮންމެހެން ކުރަންޖެހޭނެ ކަމެކެވެ. އެކަމަށް ވަރަށް ފަރުވާތެރިވެ ސަމާލުކަން ދޭންވާނެއެވެ!


Hashigandu varah firiheney kiyaathee Taapsee dhin javaabu\nތާޕްސީ ޕަންނޫގެ ހަށިގަނޑު ވަރަށް ފިރިހެން ކަމަށް ބުނެ ސޯޝަލް މިޑިއާގައި އޭނާއަށް މަލާމާތްކުރި ބަޔަކަށް ވަރަށް ރަނގަޅަށް ތާޕްސީ ރައްދު ދީފަ އެވެ.\n"މި ފިރިހެން ހަށިގަނޑެއް ލިބިފައިވާ މީހާއަކީ ތާޕްސީ ނޫން މީހަކަށް ނުވާނެ،" ތާޕްސީގެ ފޮޓޯއެއް ޝެއާ ކުރަމުން ޓުވިޓާގައި މީހަކު ލިޔެފައި ވެއެވެ. އެއާއެކު އޭނާއަށް ޓްރޯލް ކުރުމުގެ އޮއިވަރެއް ޓުވިޓާގައި ކުރިޔަށް ދިޔަ އެވެ.\nފާޑުކިޔާ މީހުންނަށް ތާޕްސީ ޖަވާބު ދެމުން ކުރި ޓުވީޓުގައި ބުނީ އެމީހުން އެ ދައްކާ ވާހަކަތައް ހަނދާން ކޮށްގެން ސެޕްޓެމްބަރު 23 އަންނަންދެން މަޑުކޮށްލުމަށެވެ. އަދި އެޑްވާންސްކޮށް ޝުކުރު އަދާ ކުރުމަށާއި އެމީހުންގެ ފާޑުކިއުމަކީ އަސްލު ތައުރީފެއް ކަމަށް ގަބޫލުކުރާ ކަމަށެވެ. ސަބަބަކީ ހަށިގަނޑު އެގޮތަށް ބަދަލުކުރަން އޭނާ ވަރަށް ބުރަ މަސައްކަތް ކޮށްފައިވާތީކަމަށް ވެސް ތާޕްސީ ބުންޏެވެ.\nތާޕްސީގެ އާ ފިލްމު "ރަޝްމީ ރޮކެޓް" ޒީ5 އިން އޮކްޓޯބަރު 15 އިން ފެށިގެން ސްޓްރީމް ކުރަން ފަށާނެ އެވެ. އާކާޝް ކުރާނާ ޑައިރެކްޓް ކޮށްފައިވާ މި ފިލްމުގެ ރޯލަށް ތާޕްސީ ވަރަށް ބޮޑަށް ފިޓްނަސް ޓްރޭނިން ހަދާފައި ވެއެވެ. ސަބަބަކީ މި ފިލްމުގައި އޭނާ ކުޅެނީ ސްޕްރިންޓާ (ހަލުވި ދުވުންތެރިއެއް) ގެ ރޯލު ކަމަށް ވާތީ އެވެ.\n"ރަޝްމީ ރޮކެޓް" އަކީ ކުޑަ އަވަށެއްގައި ދިރިއުޅޭ އާދަޔާޚިލާފު ހުނަރެއް ލިބިފައިވާ ޒުވާން އަންހެންކުއްޖެއްގެ ވާހަކަ އެވެ. ބާރަށް ދުވުމުގެ ހުނަރެވެ. މޮޅު އެތުލީޓެއްގެ ހުނަރެވެ. ނަމަވެސް އެތުލެޓިކް މުބާރާތް މި އަންހެންކުއްޖާއަށް ވެގެން ދަނީ އޭނާގެ އަމިއްލަ ނަފްސާއި އިއްޒަތާއި ގަދަރު އަދި އައިޑެންޓިޓީ ހޯދުމުގެ ހަނގުރާމަ އަކަށެވެ.


Addu ge current ge massalaahalle nei! – adduLIVE\nއައްޑޫގެ ކަރަންޓުގެ މައްސަލައަށް ހައްލެއް ނެތް!\n1 Jul 09, 2019, 09:17\nއައްޑޫ ސިޓީގެ ގުޅިފައިވާ ރަށްތަކަށް ކަރަންޓު ދިނުމަށް ގާއިމް ކުރެވިފައިވާ މަރުކަޒީ އިންޖީނުގޭގައި ބެހެއްޓިފައިވާ އިންޖީނުތައް ފެއިލްވެ ކަރަންޓު ކެނޑޭ މައްސަލައަށް ތިން ސަރުކާރުންވެސް ހައްލެއް ހޯދައި ނުދެވޭތީ ރައްޔިތުން ކަންބޮޑުވުން ފާޅު ކުރަން ފަށައިފިއެވެ.\nރައީސް މައުމޫންގެ ވެރިކަމުގައި ޖަޕާން ސަރުކާރުގެ ހިލޭ އެހީގެ ދަށުން 1992 ވަނަ އަހަރު ގާއިމް ކުރި އިންޖީނުގޭގައި އަދިވެސް މައިގަނޑު ގޮތެއްގައި ބޭނުން ކުރަނީ އޭރު ބެހެއްޓި3ޖަނަރޭޓަރެވެ. މަރާމާތު ނުކުރެވި އިންޖީނުތައް ފެއިލްވެ 2008 ވަނަ އަހަރާްއި ހަމައަށްވެސް އިންޖީނުގެ ހިންގަމުން އައީ ޖަޕާނު ސަރުކާރުން ދިން ތިން ޖަނަރޭޓަރާއި އެކުއެވެ.\nއައްޑޫގެ އާބާދީ އިތުރުވެ ކަރަންޓު ބޭނުން ކުރާ މިންވަރު އިތުރުވުމުގެ ސަބަބުން ކަރަންޓުގެ ލޯޑު ނުހިފެހެއްޓިގެން ކަރަންޓު ކެނޑެެން ފެށިއެވެ. 2011 ވަނަ އަހަރު އައްޑޫގައި ބޭއްވި ސާކް ސަމިޓާއި ދިމާކޮށް ބިނާ ކުރި ކޮންވެންޝަން ސެންޓަރަަށް ބޭނުންވާ ކަރަންޓު މަރުކަޒީ އިންޖީނުގެއިން އުފެއްދެން ނެތިގެން އެތަނަށް ހާްއްސަ ޖަނަރޭޓަރާއި އެކު އިންޖީނުގެއަށްވެސް ކެޕޭސިޓީ އިތުރު ކުރުމަށް އިންޖީނުތައް ގެނެވުނެވެ.\nކުރިން ސްޓެލްކޯއިން ހިންގަމުން އައި މި އިންޖީނުގެ ސަދަން ޔޫޓިލިޓީގެ ނަމުގައި އުފެއްދި ކުންފުންޏަކާއި ހަވާލުކޮށް އިންޖީނުގޭގެ ކެޕޭސިޓީ އިތުރުކުރުމަށް މަސައްކަތްތަކެއް ކުރެވުނެވެ. ނަމަވެސް އޭރުވެސް ދޭތެރެދޭތެރެއިން ދިޔައީ ގުޅިފައިވާ ރަށްތަކުން ކަރަންޓު ކެނޑެމުންނެވެ. ނަޝީދުގެ ވެރިކަން 2012 ވަނަ އަހަރުގެ ފެބްރުއަރީ މަހު ނިމުނު އިރު އައްޑޫގެ ކަރަންޓުގެ މައްސަލައަށް ހައްލެ ނުހޯދެއެވެ. އޭގެ ފަހުން ސަދަން ޔޫޓިލިޓީ އުވާލައި ރައީސް ވަހީދުގެ ސަރުކާރުން ފެނަކަ ކޯޕަރޭޝަންގެ ނަމުގައި ކުންފުންޏެއް އުފައްދައި އައްޑޫ މަރުކަޒީ އިންޖީނުގޭގެ ބެލެނިވެރިކަން ނެގިއެވެ.\nވަހީދުގެ ސަރުކާރުގައި އޭރު ފެނަކައިގެ އިސް ފަރާތްތައް އައްޑޫގެ ކަރަންޓުގެ މައްސަލައަށް ދާއިމީ ހައްލެއް ހޯދައިދިނުމަށްކަމަށް ބުނެ އެކި ފަހަރުމަތިން އިންޖީނުތަކެއް އައްޑޫއަށް ގެނައެވެ. މުހައްމަދު ނިމާލުގެ މެނޭޖިން ޑިރެކްޓަރުގެ ދަށުން ފެނައިން އައްޑޫގެ ކަރަންޓުގެ މައްސަލަ ހައްލު ހޯދައިދިނުމަށްކަމަށް ބުނެ ބޮޑެތި ޖަރީމާތައް ހިންގާފައިވާ ކަން ފެނަކައިގެ ރިކޯޑުތަކުން މިހާރުވެސް އެހެރީ ފެންނާށެވެ. ވަހީދުގެ ވެރިކަން ނިމިގެން ދިޔައީ ކަރަންޓުގެ ކެނޑި ކެނޑިއޮވެއެވެ.\n2013 ވަނަ އަހަރު ރައީސް ޔާމީން ވެރިކަމާއި ހަވާލުވެވަޑައިގެންނެވި އިރުވެސް ފެނަކަ އޮތީ ނިމާލުގެ މުށުތެރޭގައެެވެ. އައްޑޫ އޮތީ ކަނު އަނދިރީގައެވެ. ޔާމީންގެ އެންމެ ބޮޑު އެއް ވައުދަކަށްވީ އައްޑޫގެ ކަރަންޓުގެ މައްސަލައަށް ދާއިމީ ހައްލެއް ހޯދަވައި ދެއްވުމެވެ. އިސްލާމިކް ބޭންކުގެ ލޯނު އެހީގެ ދަށުން އެތައް ސަތޭކަ އިންޖީނު ގެނެސް އިއްލާން ކުރެއްވީ އައްޑޫ އާއި އެކު ކަރަންޓު "ޔަގީން"ވީ ކަމަށެވެ. ނަމަވެސް ކަރަންޓު ކެނޑުމަކަށް ބަދަލެއް ނުގެނެވުނެވެ. ޔަގީންވީ ވައްކަމާއި ކަރަޕްޝަނެވެ. ފުރުނީ ފެނަކައިގެ އިސްވެރިންގެ ޖީބާއި ބޭންކު އެކައުންޓެވެ.\nޔާމީންގެ ވެރިކަމުގައި އައްޑޫއަށް އެކި ފަހަރު މަތިން4ޖަނަރޭޓަރު ސެޓު ގެނެވުނެވެ. އޭގެ ތެރޭގައި2މެގަވޯޓުގެ ދެ ޖެން ސެޓު ހިމެނެއެވެ. މިއަދުވެސް "ކަރަޕްޝަންގެ މޮނިއުމެންޓެއްގެ" ގޮތުގައި އެ ޖަނަރޭޓަރު ސެޓު އެހެރީ މަރުކަޒީ އިންޖީނުގޭގައި ފެންނާށެވެ. ޗައިނާއިން ގެނައި މި ދެ ޖަނަރޭޓަރު ސެޓު އުފެއްދި ކުންފުންޏެއް ސްޕެއާއެއް އެނގޭ މީހަކު ނެތެވެ. އެކަން އެނގެންޏާ އެނގެނީ ފެނަކައިގެ އެންމެ އިސް ފަރާތްތަކަށެވެ. އެތަކެތި މިއަދު އެވަނީ ބޭނުން ނުކުރެވޭ ބާ ދަގަނޑަށްވެފައެވެ.\nޔާމީންގެ ވެރިކަން ނިމި ރައީސް އިބްރާހިމް މުހައްމަދު ސޯލިހު ވެރިކަމާއި ހަވާލުވިފަހުން9މަސް ވެގެންދާއިރު އަދިވެސް ކަރަންޓު ކެނޑުމަށް ބަދަލެއް ނުގެނެވެއެވެ. އައްޑޫގެ ކަރަންޓުގެ މައްސަލަ ހައްލު ކުރުމަށް މި ސަރުކާރުން މިހާތަނަށް3ޖަނަރޭޓަރު ގެނެސްފިއެވެ. ތަނުގައި ޖުމްލަ 18 އިންޖީނު މިހާރު ވަނީ ބެހެއްޓިފައެވެ. ނަމަވެސް އައްޑޫއަށް ބޭނުންވާ7މެގަވޯޓު ކަރަންޓު އުފެއްދޭނެ ޔަގީންކަމެއް ނެތެވެ.\nއައްޑޫގެ ކަރަންޓާއި ގުޅޭ ގޮތުން ހުރިހާ ސަރުކާރުންވެސް ދައްކަނީ ހުސް ވާހަކަތަކެވެ. މައްސަލައަށް ދާއިމީ ހައްލެއް ހޯދުމަށް މަސައްކަތް ކުރަމުންދާ ކަމުގެ އަޑެއް އިވެނީ ކަރަންޓު ކެނޑިގެން ޕްރެޝަރު ބޮޑުވާ ވަގުތު އެކަނިއެވެ. އެފަދަ ދަނޑިވަޅުގައި މޮޅެތި ޕްލޭންތައް ހުރި ވާހަކަ އާއި މަސައްކަތް ކުރަމުންދާ ކަމުގެ އަޑު އިވެއެވެ. ނަމަވެސް އިންޖީނެއް ގެނެސް ވަގުތީ ހައްލެއް ލިބުމާއި އެކު ޕްލޭންގެ ވާހަކަ ކެނޑި އަޑު މަޑުވެއެވެ. އެއްވެސް ކަމެއްގެ އަމަލީ މަސައްކަތެއް ކުރާތަނެއް ނުފެނެއެވެ. ދޭތެރެއަކުން ފެންނަނީ އެމްޑީ، ޑީއެމްޑީ ފަދަ ބޭފުޅުން ވަޑައިގެން ކާރުކޮޅުގައި ފިނި ބުރު ޖެހާލުމަށްފަހު ފުރާ ވަޑައިގަންނަވާ މަންޒަރެވެ.


Gellunu Fathuruveriyaage Ai Miyarehgge Bandu Therey,Ei Kaaku Kan Engunee Angotin - Vaguthu\nގެއްލުނު ފަތުރުވެރިޔާގެ އަތް މިޔަރެއްގެ ބަނޑު ތެރޭގައި، އެއީ ކާކުކަން އެނގުނީ އަނގޮޓިން\nއިންޑިއާ ކަނޑުގެ ޖަޒީރާ ޤައުމެއް ކަމަށްވާ ރީޔޫނިއަން އަށް ޗުއްޓީ ހޭދަކޮށްލުމަށްޓަކައި ދިޔަ ފަތުރުވެރިޔަކު ގެއްލިގެން ހޯދަން ފަށައިފިއެވެ. ސްކޮޓްލޭންޑްގެ 44 އަހަރުގެ ފަތުރުވެރިޔާ ގެއްލިފައިވަނީ މިދިޔަ ހަފްތާ ބަންދުގައި ރީޔޫނިއަންގައި ފަތާފައި ދަނިކޮށެވެ. ކަމާބެހޭ ފަރާތްތަކުން މިހާރު ޤަބޫލުކުރަނީ މިޔަރެއް އޭނާ ކާލާފައިވާ ކަމަށެވެ.\nނަން އެނގިފައިނުވާ 41 އަހަރުގެ ސްކޮޓްލެންޑު ރައްޔިތަކާއި، އޭނާގެ އަނބިމީހާ ރީޔޫނިއަން އަސް ގޮސްފައިވަނީ ހަފްތާއެއްހާ ދުވަހަށެވެ. ފަތުރުވެރިޔާ ކާލާފައިވާ ކަމުގެ ނިޝާންތައް ފެނިފައިވަނީ ރީޔޫނިއަންގެ މަޝްހޫރު ގޮނޑުދޮށްތައް ކައިރިން ފަތުރުވެރިންނަށް ނުރައްކާވާ ގޮތަށް 'ޓައިގަރ ޝާކް' މިޔަރެއް އުޅޭތީ، އޭތި މަރާލުމުންނެވެ. މިޔަރުގެ ބަނޑުތެރެއިން ޗިސްޗިސްވެފައި އޮއްވާ ފެނުނު އިންސާނެއްގެ އަތާއި އެއްކޮށް ހުރިހާ ޝައްކުތަކަށް ޖަވާބު ލިބިގެން ދިޔައެވެ.\nއެދެމަފިރިން ހަރމިޓޭޖް ލެގޫން' ގޮނޑުދޮށަށް މޫދަށް އެރިލުމަށް ގޮސް ތިއްބާ ފިރިމީހާ ގެއްލުމުގެ ސަބަބުން އެކަން ސަމާލުކަށް ގެނައީ އޭނާގެ އަނބިމީހާ އެވެ. ފިރިމީހާ އެނބުރި ނައިސް، ގިނަ އިރުތަކެއް ވުމުން އޭނާގެ އަންހެނުން ވަނީ ފުލުހުންގެ ސަމާލުކަމަށްވެސް އެކަން ގެނެސްފައެވެ. އެއާއެކު، އޭނާ ހޯދުމުގެ ބޮޑު އޮޕަރޭޝަނެއް ފެށިގެން ދިޔައެވެ. ބޯޓާއި، ހެލިކަޕްޓަރު ބޭނުންކޮށްގެން އޭނާ ހޯދުމުގެ މަސައްކަތް ކުރިއަށް ގެންދިޔައިރު، ކުއްތާ ވެސް މި އޮޕަރޭޝަނުގައި ބޭނުންކޮށްފައިވެއެވެ\nފުލުހުންގެ އެ އޮޕަރޭޝަނުގައި އެ ސަރަޙައްދުގެ ފަރުތައްވެސް ވަކި ވަކިން ބެލިއެވެ. ނަމަވެސް އެއްވެސް ކުރިއެރުމެއް ލިބިފައެއް ނުވެއެވެ. ފަތުރުވެރިންނަށް މާ ބޮޑަށް ނުރައްކާވާ ގޮތަށް ހަލަބޮލިކޮށް އުޅުނު މިޔަރު މަރާލިއިރު އޭތީގެ ބަނޑުތެރެއިން ފެނުނު އިންސާނެއްގެ 'އަތް' މިހާރު ޑީއެންއޭ ތަހުލީލަށް ވަނީ ފުލުހުންގެ ބެލުމުގެ ދަށުގައެވެ.\nއެ އަތުގައި އޮތް ކައިވެނީގެ އަނގޮޓީގެ ސަބަބުން އެއީ ސްކޮޓްލޭންޑުގެ ފަތުރުވެރިޔާކަން ޔަޤީންކުރެވޭ ކަމަށް ރީޔޫނިއަންގެ ނޫސްތަކުން ބުނެއެވެ. އެއީ އޭނާގެ އަންހެނުންނަށް އެ އަނގޮޓި ވަކިކުރަން މާ ރަނގަޅަށްވެސް އެނގޭތީއެވެ. އެ ހާދިސާގައި މަރާލެވުނު 'ޓައިގަރ ޝާކް' އަކީ 10 ފޫޓުގެ ބޮޑު މިޔަރެކެވެ. އަދި އެއީ އެ ގޮނޑުދޮށް ކައިރީގައި ނުރައްކާ ގޮތަށް އުޅުނު5މިޔަރުން ކުރެ އެކަތި ކަމަށް މަޢުލޫމާތު ލިބެއެވެ.\nމިޔަރެއް ދަތް އެޅުމުގެ ސަބަބުން ރާޅާ އެޅުންތެރިއަކު މަރުވެއްޖެ\nރީޔޫނިއަން އިން ކޮވިޑް-19 ފެނިއްޖެ\nމިޔަރެއްގެ ނުރައްކާތެރި ހަމަލާއެއް!\nނޮވެމްބަރު 7, 2019 14:15\nމިޔަރެއް މީހަކަށް ހަމަލާ ނުދޭނެ. އެއީ ވަރަށް ޕީސްފުލް ލަވިންގ އުއްމައެއް.\nނޮވެމްބަރު 7, 2019 14:49\nމިރާއްޖޭގައި ވެސް މިޔަރު އުނދަގޫ ވަރަށް ބޮޑު އިންސާނެއްގެ ފުރާނަ ނުދަނީސް މިކަމަށް ޙައްލެއް ހޯދަން ޖެހޭ\nނޮވެމްބަރު 7, 2019 14:54\nމިރާއްޖޭގައި ވެސް މިޔަރުގެ އުނދަގޫ ވަރަށް ބޮޑު އިންސާނެއްގެ ފުރާނަ ނުދަނީސް މިކަމަށް ޙައްލެއް ހޯދަން އެބަ ޖެހޭ\nނޮވެމްބަރު 7, 2019 16:01\nމިސަރުކާރަކީ ކަމެއް ދިމާވީމަ ފިޔަވަޅު އަޅާ ސަރުކާރެއް. މަޑުކޮއްލާ މީހަކަށް އަނިޔާ ވީމަ ވަގުތުން އެކްޝަން ނަގާނެ.\nކޮޕީކެޓް ނެވާ ކެޗް އަސް އަ މަ އުސް


ދިވެހި ސްކްރީން-ރީޑިންގ ސޮފްޓްވެއަރ 'ޝާމިލު އަޑު' އިފުތިތާހުކޮށްފި\nދިވެހިރާއްޖޭގައި ފުރަތަމަ ފަހަރަށް ތައްޔާރުކުރެވި، ތަޢާރަފުކުރާ ދިވެހި ސްކްރީން-ރީޑިންގ ސޮފްޓްވެއަރ 'ޝާމިލުއަޑު' އިފުތިތާހުކޮށްފިއެވެ. މި ސޮފްޓްވެއަރ އިފުތިތާޙުކޮށްދެއްވީ އެކަމަށްޓަކައި މިއަދު ބޭއްވުނު ޚާއްޞަ ރަސްމިއްޔާތެއްގައި ނައިބު ރައީސް ފައިސަލް ނަޞީމެވެ.\nމި ސޮފްޓްވެއަރ ތައްޔާރުކުރުމުގެ މަސައްކަތްކޮށްފައިވަނީ ޑިޕާރޓްމަންޓް އޮފް އިންކްލޫސިވް އެޑިޔުކޭޝަނާއި ޖަވާބު ޕްރައިވެޓް ލިމިޓެޑާގުޅިގެންނެވެ. މިމަސައްކަތުގައި އެންމެ ބޮޑު އިސްކަމެއް ދީފައިވަނީ، ފެނުމުގެ ނުކުޅެދުންތެރިކަން ހުންނަ ކުދިންނަށް އެންމެ ފަސޭހަކަމާއެކު ބޭނުންކޮށްލެވޭ ގިނަ ޕްލެޓް ފޯމް ތަކަކަށް ސަޕޯޓް ކުރާނެފަދަ ސޮފްޓްވެއަރ އެއް ފަރުމާކުރުމަށެވެ. މިއީ ދިވެހިރާއްޖަށް އައު މަސައްކަތަކަށްވެ، ގިނަ ދިރާސާތަކަކާއި ހޯދުންތަކެއްގެ މައްޗަށް ބަރޯސާވެފައިވާ މަސައްކަތަކަށް ވުމުން މިމަސައްކަތް ކުރިށްއަށް ގެންގޮސްފައިވަނީ ރިސާޗް އެންޑް ޑިވެލޮޕްމެންޓް މަސައްކަތެއްގެ ގޮތުގައިކަން ޑިވެލޮޕަރ ފާހަގަކުރައްވައެވެ.\nދިވެހި ސްކްރީން ރީޑިންގ ސޮފްޓްވެއަރ ޝާމިލުއަޑު، ޑެސްކްޓޮޕް، އެންޑްރޮއިޑް އަދި އައި. އޯ. އެސް ގައި ބޭނުންކުރެވޭނެހެން ތަރައްގީކޮށްފައިވާނެއެވެ. އަދި މީގެ އިތުރުން މި ސޮފްޓްވެއަރ ބޭނުންކޮށްގެން މިޑިޕާޓްމަންޓްގެ ވެބްސައިޓްވެސް އިތުރަށް އެކްސެސިބަލްކޮށްފައިވާނެއެވެ.\nޝާމިލުއަޑު މިސޮފްޓެވައަރ އަކީ އޮފްލައިންކޮށް އެއްވެސް އިންޓަރނެޓް ކަނެކްޝަންއެއް ނެތި، ބޭނުންކުރެވޭ ސޮޕްޓްވެއަރ އެކެވެ. އަދި ކޮޕީ ޕޭސްޓްކޮށް ދިވެހި ލިޔުންތައް ކިޔުމަށް މިސޮޕްޓްވެއަރ ބޭނުންކުރުމުގެ އިތުރުން އެންޓްރޮއިޑް ޕްލެޓްފޯމުގައި ޓޯކްބެކް ސަރވިސްއާއި އެކު ސިސްޓަމް ޓީޓީއެސް ސާވިސްއެއްގެ ގޮތުގައި މިސްފްޓްވެއަރ ބޭނުންކުރުވޭނެއެވެ.\nކުރިއަށް އޮތްތަނުގައިވެސް މި ޕްރޮގްރާމަށް ގެންނަން ޖެހޭ މުހިއްމު އަޕްޑޭޓްތައް ގެނެސް އިތުރަށް ތަރައްގީކުރުމަށް ވަނީ ހަމަޖެހިފައެވެ. ޝާމިލުއަޑުގެ ޔޫޒަރ އެކްސެޕްޓެންސް ޓެސްޓްގެ މަރުހަލާ ކުރިއަށް ގެންދިޔައީއަމީނިއްޔާ ސްކޫލާއި ބްލައިންޑް އެންޑް ވިޜުއަލް އިމްޕަޔަރޑް އެސޯސިއޭޝަން އޮފް މޯލްޑިވްސް އާއި ގުޅިގެންނެވެ.\nދިވެހި ރާއްޖޭގައި ދިވެހި ބަހުން ސްކްރީން-ރީޑީންގ ސޮފްޓްވެއަރއެއް ރަސްމީ ގޮތެއްގައި ބޭނުންކުރެވެން ފަށާ ފުރަތަމަ ފަހަރަށް މިޕްރޮޖެކްޓް ވެގެންދާއިރު، މިއީ ދިވެހިބަހަށްވެސް ލިބިގެންދާ ކުރިއެރުމެކެވެ. އަދިއެންމެހާ މުދައްރިސުންނަށާއި ދަރިވަރުންނަށް ނުހަނު ބޮޑު ފަސޭހައެއް މިސޮފްޓުވެއަރއިން ލިބިގެންދާނެކަމަށް އުންމީދުކުރަމެވެ.


Alex aki alhuganduge nurasmee account eh: Raees Nasheed | Hurihaa.mv\nއެލެކްސް އަކީ އަޅުގަނޑުގެ ނުރަސްމީ އެކައުންޓެއް: ރައީސް ނަޝީދު\nPublished on 13 Oct 2021, 14:53\nރައްޔިތުންގެ މަޖިލީހުގެ ރައީސް މުހައްމަދު ނަޝީދު މިއަދު ނޫސްވެރިންނާ ބައްދަލުކުރައްވައި ވާހަކަދައްކަވަނީ. ފޮޓޯ: މަޖްލިސް\nޓުވިޓާގައި ހަދާފައިވާ އެލެކްސް އަހުމަދު އެކައުންޓަކީ ރައީސް މުހައްމަދު ނަޝީދުގެ ނުރަސްމީ އެކައުންޓެއް ކަމަށް އެމަނިކުފާނު ވިދާޅުވެއްޖެ އެވެ.\n"އަނެއް ދިވެހިރާއްޖެ" ނަމުގައި ހަދާފައިވާ ހޭންޑަލްގެ ވެރިފަރާތަކީ އެމަނިކުފާނުކަމަށް ވިދާޅުވެފައި ވަނީ މިއަދު ބޭއްވި ނޫސްވެރިންގެ ބައްދަލުވުމެއްގައި ނޫސްވެރިއަކު ކުރި ސުވާލަކަށް ޖަވާބުދެއްވަމުންނެވެ. އަދި އެ އެކައުންޓަކީ އެމަނިކުފާނުގެ ނުރަސްމީ އެކައުންޓެއް ކަމަށް ފާހަގަކުރައްވައި ރައީސް ނަޝީދު ވިދާޅުވީ، އެމަނިކުފާނު އެ އެކައުންޓުން ވިދާޅުވާ ބަސްފުޅަކީ ރަސްމީކޮށް ވިދާޅުވާ އެއްޗިއްސެއް ނޫން ކަމަށެވެ.\nއަޅުގަނޑަކަށް ނުފެނޭ ރަސްމީ ގޮތެއްގައި އަޅުގަނޑު ބުނާ އެއްޗެހީގެ ގޮތުގައި ތިބޭފުޅުން ބޭނުން ކުރައްވާކަށް\nއެ އެކައުންޓަކީ ރައީސް ނަޝީދުގެ ނުރަސްމީ އެކައުންޓު ކަމުގައި އެލެކްސް ގެ ޓުވީޓެއްގައިވެސް ބުނެފައިވެ އެވެ. އަދި މި އެކައުންޓަކީ ރައީސް ނަޝީދު ގެންގުޅުއްވާ އެކައުންޓެއް ކަމަށް އެމަނިކުފާނު ރަސްމީކޮށް އެފަދައިން ބުނުމުގެ ކުރިންވެސް ގިނަ ބަޔަކު ގަބޫލުކުރެ އެވެ.\nރާއްޖެ މިއަދު ކުރީގެ ރައީސް މުހައްމަދު ނަޝީދު އެމްޑީޕީ


ކޮވިޑް ޖެހޭ މީހުންގެ އަދަދު އެންމެ ބާރަށް ބަލި ފެތުރުނު ދުވަސްތަކަށްވުރެ މަދުވެލާފައި އޮތްނަމަވެސް އަދިވެސް ހުއްޓުމަކަށް ނާދެއެވެ. ބަލިޖެހޭ މީހުންގެ އަދަދު ބައެއް ދުވަސްތަކުގައި މިއުޅެނީ 50 ގެ އަދަދުތަކުގައެވެ.\nރަށެއް އެކަހެރިކުރަން ޖެހުމުން ހާލުގައި ޖެހިގެން އެހެން ރަށްތަކުން ދަނީ އެހީތެރިވަމުންނެވެ. ބައެއް ރިޒޯޓުތަކުގައިވެސް ބަލި ފެތުރެނީއެވެ. ފަތުރުވެރިކަމަށް އެކަމުގެ އަސަރުކުރާނެ މިންވަރަކާއިމެދު އިންތިހާއަށް ކަންބޮޑުވުން އުފެދެނީއެވެ.\nޙާލަތު މިހިސާބަށް ދިއައިރު ވެސް "ކޮވިޑް ހުއްޓުވާނީ އަހަރެން" ކަމަށް ބުނެ ގޮށްމުށްކެވި މީހުން މިއިން އެއްވެސް ރަށަކަށް ގޮސް ބަލި ހުއްޓުވަން އެއްވެސް މަސައްކަތެއްކުރާކަމުގެ އެއްވެސް ޚަބަރެއް އަދިމިހައިތަނަށް ލިބިފައެއް ނުވެއެވެ. މިކަމުގައި އެންމެ އިސްކޮށް ޙަރަކާތްތެރިވި ދައުލަތުގެ މީޑިއާގެ އެއްވެސް މުވައްޒިފަކުވެސް އެކަމުގައި ހަރަކާތްތެރިވެއުޅޭކަން އެނގިފައެއް ނެތެވެ.\nކޮވިޑް ހުއްޓުވުމުގެ ބާރުލިބިގެން ތިބިކަމަށްބުނާ މީހުން ކޮބައިހެއްޔެވެ؟ ނުކުމެ ކޮރޯނާ ބަލިކޮށް ރާއްޖެއިން ފައްސައި ނުލަނީ ކީއްވެގެން ހެއްޔެވެ؟\n"ދިވެހި މީޑިއާ"ގެ ނަމުގައި ޤަވާއިދާއި ޚިލާފަށް ރާއްޖޭގެ ހުރިހާ މީޑިއާތަކެއްގެ ނަން ބާރުހުރި ފަރާތްތަކުން ބޭނުންކުރިނަމަވެސް މެދުނުކެނޑި ރާއްޖޭގައި ނެރޭ އެންމެ ދުވަސްވީ ނޫސްކަމުގައިވާ މިއަދުނޫހުގައި ކޮވިޑް ހުއްޓުވޭފަދަ ބާރެއްހުރި މުވައްޒިފަކު ނެތުމުން އެޙަރަކާތުގައި މިއަދުނޫސް ބައިވެރިއެއް ނުވެއެވެ. މިއަދުނޫހުން ޤަބޫލުކުރަނީ ދުނިޔޭގެ މަޝްހޫރު ދީނީ ޢިލްމުވެރިޔާ މުފްތީ މެންކް ފަދަ ޢިލްމުވެރިން "ކޮވިޑް ހުއްޓުވޭނެ އެއްވެސް މީހަކު ނެތް" ކަމަށްވިދާޅުވާ ބަސްފުޅެވެ. ޙައްލުލިބުން އޮތީ "ސަބަބުތަކުގައި ހިފަހައްޓައިގެންތިބެ މާތް ﷲ އަށް ދުޢާކުރުމުން" ކަމަށް ވިދާޅުވާ ބަސްފުޅުކަން މިފުރުޞަތުގައިވެސް ތަކުރާރުކޮށްލަމެވެ.


Hajjuverin muzdhalifaa ah dhathuru fashaifi - vNews.mv\nހައްޖުވެރިން މުޒްދަލިފާއަށް ދަތުރުފަށައިފި\nޝުރުފާ މުޙައްމަދު 10 August 2019, 21:00\nދިވެހި ހުރިހާ ހައްޖުވެރިން މުޒްދަލިފާއަށް ދަތުރުކުރަން ފަށާފައިވާ ކަމަށް ހައްޖު ކޯޕަރޭޝަނުން ބުނެފިއެވެ.\nއެ ކޯޕަރޭޝަނުން ބުނީ މިރޭ މަޣުރިބް ނަމާދަށް ފަހު ހައްޖަށް މީހުން ގެންގޮސްފައިވާ ގްރޫޕުތަކުން ވަކިވަކިން މުޒުދަލިފާއަށް ދަތުރުފަށާފައިވާ ކަމަށެވެ.\nހައްޖު ކޯޕަރޭޝަނުން ބުނީ ހައްޖަށް ގޮސްފައިވާ ހުރިހާ ދިވެހިންގެވެސް ހާލު ރަނގަޅު ކަމަށެވެ. އާންމުގޮތެއްގައި ހައްޖަށް ގޮސް މީހުން އުޅޭ އުޅުމުގައި ރޯގާ ފަދަ ބަލިތަކަކީ އާންމު ކަންކަން ކަމަށާއި އެހެންނަމަވެސް މިފަހަރު ހައްޖަށް ގޮސްފައިވާ ދިވެހިންގެ ތެރޭގައި އެފަދަ ކަންކަން ވަރަށް މަދު ކަމަށެވެ.\nހައްޖުވެރިން މުޒްދަލިފާއަށް ދަތުރުފަށާފައިވާއިރު މުޒްދަލިފާގައި ތިބޭ ތިބުމުގައި ޖަމްރާއަށް އުކުމަށް ހިލަ ހޮވާނެއެވެ. މުޒްދަލިފާގައި ރޭ ކުރުމަށްފަހު ހައްޖުވެރިން އެނބުރި މިނާއަށްގޮސް ތިން ޖަމްރާއަށް ހިލައުކަން ފަށާނީ އީދު ދުވަހުއެވެ. ޖަމްރާއަށް ހިލައުކުން ތިން ދުވަހަށް ދެމިގެންދާނެއެވެ.\nރާއްޖެއިން މިފަހަރު ހަތަރު ޖަމާއަތަކުން ގާތްގަނޑަކަށް 2،000 އެއްހާ މީހުން ވަނީ ހައްޖަށް ގޮސްފައެވެ. އެމީހުން ގޮސްފައި ވަނީ ހައްޖު ކޯޕަރޭޝަން، ތަޒްކިއާ، މިނާ އަދި އެކްރޯ ޕްރައިވެޓް ލިމިޓެޑުންނެވެ. މިހަތަރު ގްރޫޕުންވެސް ހައްޖަށް ދިޔަ އެންމެންނާ އަމީރުލް ހައްޖުގެ ގޮތުގައި މިއަހަރު ރާއްޖެއިން ވަޑައިގެންނެވި ޕްލޭނިން މިނިސްޓަރު މުހައްމަދު އަސްލަމް ބައްދަލު ކުރައްވާފައެވެ.


Feydhoo Pataas kolhah FC Sprint in5landu jahaifi - AO News Feydhoo Pataas kolhah FC Sprint in5landu jahaifi\nފޭދޫ ޕަޓާސް ކޮޅަށް އެފްސީ ސްޕްރިންޓުން ފަސް ލަނޑު ޖަހައިފި\nހެޕީމާކެޓު ގޯދިއްޔާ ފުޓުސަލް ކަޕް 2019 ގައި މިރޭގެ ފުރަތަމަ މެޗުގައި ބައްދަލުކުރީ ގްރޫޕް އޭ ގެ ދެ ޓީމް ކަމަށްވާ ފޭދޫ ޕަޓާސް އާއި ހިތަދޫ އެފްސީ ސްޕްރިންޓެވެ.\nމިމެޗު ފަސޭހަ ކަމާއެކު 5-0 ލަނޑުން ކާމިޔާބު ކުރީ އެފްސީ ސްޕްރިންޓެވެ. މިމެޗުގައި އެފްސީ ސްޕްރިންޓުންޖެހި5ލަނޑުގެ ތެރެއިން ޖާޒީ ނަމްބަރ 11 މުޙައްމަދު ސުޖަން ވަނީ2ގޯލް ޖަހައިފައެވެ. އަދި ޖާޒީ ނަމްބަރު3ނާއިފް ޝަފީގު ވެސް ވަނީ2ލަނޑު ޖަހައިފައެވެ. އެމީހުންގެ އަނެއް ލަނޑު ޖަހައިދިނީ ޖާޒީ ނަމްބަރ 23 އަޙުމަދު ޙުސައިނެވެ.\nމިރޭގެ ދެވަނަ މެޗުގައި ކުޅެމުންދަނީ އެފްސް ސްކޫޕް ކަންމައްޗާއި، ވެމްބޮޅު ޔުނައިޓެޑެވެ.\nމި މުބާރާތުގައި ޖުމްލަ 16 ޓީމު ވަނީ ބައިވެރިވެފައެވެ. މުބާރާތް ކުރިއަށް ގެންދަނީ4ގުރޫޕަކަށް ބަހާލައިގެންނެވެ. އޭ ގުރޫޕުގައި ހިމެނޭ ޓީމުތަކަކީ އެފްސީ ބޭރުމަތި، މާކަރީ ޔުނައިޓެޑު، ޕަޓާސް، އެފްސީ ސްޕްރިންޓެވެ. ބީ ގުރޫޕުގައި ހިމެނެނީ ޔުނައިޓެޑު ފުރެންޑްސް، އެފްސީ ޒެފިއާ، އެފްސީ ސްކޫޕް ކަންމަތި، ވެންބޮޅު ޔުނައިޓެވެ. މިއީ މުމުބާރާތުގައި އަލަށް ވާދަކުރާ ޓީމެކެވެ. ގުރޫޕް ސީގައި ހިމެނެނީ ޒިލޯން، އެފްސީ އަފިރިން، ޔަންގަ ވަންސް، އެފްސީ ޒިޔާރަތް ފަންނަ އެވެ. ގުރޫޕް ޑީ ގައި ހިމެނެނީ ފްރެންޑްސް ކުލަބު، މަލްޓި ޖީނިއަސް، އެސްއެމްޓީ، ކުލަބު ސްކަވެންޖާސް އެވެ.


REPORT: Thibaa ah takai adhadhuthah thiri kuraanee aharen! | ThePress\nތިބާއަށްޓަކައި އަދަދުތައް ތިރި ކުރާނީ އަހަރެން!\nއާއިލާއެއްގެ މެންބަރުން މާލޭ ތޮށިގަނޑު މަތީގައި ވަގުތު ހޭދަކޮށްލަނީ\nމިދިޔަ އޮގަސްޓް މަހުގެ ކުރީކޮޅު ކޮވިޑް-19ގެ ދެ ވަނަ ރާޅު ބޯމަތިވެ، އަނެއްކާވެސް ނަމްބަރުތައް އުފުލިގެން ދިއުމާ އެކު، އެޗްޕީއޭ އިން ފިޔަވަޅުތައް އަޅައި އާންމުންނަށް ނަސޭހަތްތެރިވީ އަލުން ލޮކްޑައުންއަކަށް ނުގޮސް ސަލާމަތްވެވެން އޮތީ ކޮންމެ މީހެއް ވެސް އަމިއްލަ ޒިންމާއެއް އޮތްކަން ދެކިގެން ކޮވިޑް-19 އިން ރައްކާތެރިވެ ހުރެގެން ކަމެވެ.\nއެންމެ ފަހުން ފެންނަ ތަފާސްހިސާބުތަކަށް ބަލާއިރު ނަމްބަރުތަކުގެ އަދަދު ދަނީ ދަށްވަމުންނެވެ. މިއީ އަނެއްކާވެސް، ކޮވިޑް ހުއްޓުވުމުގައި ސިއްހީ މާހިރުންގެ ލަފާ އަޑުއަހާ ކަމުގެ ހެއްކެކެވެ. މިދިޔަ މަހު ފަހުކޮޅު ބޭއްވި ނޫސްވެރިންގެ ބައްދަލުވުމެއްގައި، ޓެކްނިކަލް އެޑަވައިޒަރީ ގްރޫޕް (ޓެގް)ގެ މެމްބަރު، ޑރ. އަހުމަދު ޝަހީދު ވިދާޅުވެފައިވާ ގޮތުގައި އޮގަސްޓް މަހާ އަޅާބަލާއިރު މިދިޔަ މަހު ބަލި ކޮންޓްރޯލް ކުރުމުގައި ކުރިއެރުން ހޯދުނެވެ. އެއީ ހަގީގަތުގައި، އެޅި ފިޔަވަޅުތަކުގެ މުހިއްމުކަން ދަނެގެން އާންމުން އެއާ އެއްގޮތަށް އަމަލުކުރުމުގެ ނަތީޖާއެވެ.\nއެއްބައިވަންތަކަމުގެ ނަމޫނާ ދައްކަންޖެހޭ\nގައުމީ ރޫހުގައި އެއްބައިވަންތަކަން ދައްކަންޖެހޭ ވަގުތުތަކުގައި މީގެ ކުރިން ވެސް ދިވެހި ރައްޔިތުން ވަނީ ނަމޫނާ ދައްކާފައެވެ. މުޅި ދުނިޔޭގެ ނިސްބަތުން ބެލިޔަސް ކޮވިޑް-19 އިން އަވަހަށް ސަލާމަތްވެވުނު ކޮންމެ ގައުމެއްގައި ވެސް އެކަން ހާސިލްކުރެވިފައި އޮތީ، އެއް ރޫހެއްގައި، އެކަތިގަނޑެއްގެ ގޮތުގައި އެންމެން މަސައްކަތްކޮށްގެންނެވެ. ރާއްޖެ އަށް ވެސް އޮތީ އެ ގޮތެވެ. ވަކިވެނުގަނެ، އެއް މިސްރާބެއްގައި ތިބެގެން ކޮވިޑް-19ގެ ދެ ރާޅާ ދިވެހިން ކުރިމަތިލައިފި އެވެ. ބަލި ކޮންޓްރޯލް ކުރުމުގައި ކުރިއެރުން ދެ ފަހަރެއްގެ މަތިން ހޯދައިފި އެވެ. އެކަމަކު، މިހިސާބުން އަދި ނުނިމެ އެވެ. މި ވައިރަހަށް ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) އިން ރުހުންދޭ ވެކްސިނެއް ލިބެންދެން އޮތީ ފަރުވާތެރިވެގެން، ސިއްހީ ރައްކާތެރިކަމާއި އެންމެންގެ ސަލާމަތަށް ވިސްނައިގެން އުޅުމެވެ.\nހެލްތު މިނިސްޓްރީ ހިންގެވުމާ ހަވާލުވެވަޑައިގެން ހުންނެވި ޕްލޭނިން މިނިސްޓަރު މުހައްމަދު އަސްލަމް މިދިޔަ މަހު ބޭއްވި ނޫސްވެރިންގެ ބައްދަލުވުމެއްގައި ވިދާޅުވީ ކޮވިޑް-19ގެ އިތުރު ރާޅެއް ނައިސްފި ނަމަ، އެ ބަލި ކޮންޓްރޯލްވާނެ ކަމަށް ބެލެވެނީ އަދި ދޮޅު މަސް ފަހުން ކަމަށެވެ. ހަގީގަތުގައި މިއީ އަހަރެމެން އެންމެން ކުރަމުން އައި މަސައްކަތުން އާދެވިފައިވާ ހިސާބެކެވެ. އެކަމަކު، މި ހިސާބުން ވެސް، އެކަކު އަނެކަކަށް އެހީތެރިވުމާއި ބަލިން ރައްކާތެރިވުމުގައި ފަރުވާކުޑަކޮށްލައިފިނަމަ، އަނެއްކާވެސް އުނދަގޫ ހާލަތަކަށް ދިއުމުގެ ބިރު ބޮޑެވެ.\nކޮވިޑް-19 ފަދަ ފަސޭހައިން ގައިން ގަޔަށް އަރާ ބަލިތައް އޭގެ ޒާތުގައި، ކޮންޓްރޯލް ކުރަން ބަލާއިރު ވަރަށް ގިނަ ޗެލެންޖުތަކެއް ހުންނާނެއެވެ. އަމުދުން، މާލެ ކަހަލަ ކާރޫބާރު ބޮޑު ސިޓީއެއްގައި، މީހުން ތޮށްޖެހިގެން އުޅޭ ތަންތަނުގައި މި ބަލި ކޮންޓްރޯލްކުރުން ވާނީ ނުހަނު އުނދަގޫކަމަކަށެވެ. އެކަމަކު، މިހާތަނަށް ވެސް ބަލީގެ ނުރައްކާ ބޮޑުވި ކޮންމެ ދަނޑިވަޅެއްގައި ދިވެހިން ދައްކާފައިވާ ކެތްތެރިކަމާއި އެއްބައިވަންތަކަމުގެ ރޫހުގެ ސަބަބުން ބަލީގެ ހާލަތު އަތުންދޫވާ ހިސާބަށް ގޮސްފައެއްނުވެއެވެ.\nބަލި ކޮންޓްރޯލް ވުމުގެ އެންމެ މުހިއްމު އެއް ސަބަބު ގުޅިފައި އޮތީ ސިއްހީ މާހިރުން ދޭ އިރުޝާދު ކަނުލާ އަޑުއަހާ މީހުން ގިނަވުމެވެ. އެކަމަކު، މަދުން ނަމަވެސް ކޮވިޑާ ގުޅޭ ގޯސް މައުލޫމާތު ނުވަތަ ނުރަނގަޅު މެސެޖެއް ދޭ ވާހަކަތައް އާންމުވެ، އޭގެ ފަހަތުން ދާ މީހުންއެބައުޅެއެވެ. ހަގީގަތުގައި، ގޯސް މައުލޫމާތު ފަތުރައިގެން ލިބޭނެ ފައިދާއެއް ނެތްއިރު، އެކަން ކޮށްގެން ނުރައްކަލެއްގެ ތެރެއަށް އެ ހުށަހެޅެނީ ދުރުހިލޭ ބައެއް ނޫނެވެ. އޭގެ ތެރޭގައި، އެ ނުރަނގަޅު ވާހަކަތައް ފަތުރާ މީހާ އާއި އޭނާގެ ލޯބިވާ އެހެން މީހުން ވެސް ހިމެނެއެވެ.\nމީގައި އަޅުގަނޑުމެން ވިސްނަންވީ ކަމަކީ، ވީހާ ވެސް ސައްހަ މައުލޫމާތު އެންމެނަށް ފޯރުކޮށްދޭށޭ. ހަގީގަތުގައި މީގެ ހަގީގަތާ ހިލާފު ވާހަކަތަކެއް ދައްކައިގެން ވާނެ ފައިދާއަކަށް ވުރެން ބޮޑަށް ލިބޭނެ ގެއްލުން އިންތިހާ އަށް ބޮޑު. އެއްބައެއްގެ ގޮތުގައި ތިބެގެން ކޮވިޑް އިން އަރައިގަނެވޭނީ،\nވަކިވެގެން މީގެ މޮޅުވާނެ ކަމަށް ދެކިގެން ނުވާނެ. އަޅުގަނޑުމެން މި ނަމްބަރުތައް ތިރިކުރާނަމަ ކުރުން ރަނގަޅުކަމަކީ ސާފު ތާހިރުކަމަށް އިސްކަންދޭން އެންމެނަށް ނަސޭހަތްތެރިވުން.\nޑރ. ނަޒްލާ ފާހަގަކުރެއްވި އެ ވާހަކައިގައި އެންމެ މުހިއްމު ކަމަކީ، ބަލި ކޮންޓްރޯލްކުރުމުގެ ހަގީގީ ބާރު އޮތީ ސިއްހީ ތަޖުރިބާކާރުންގެ އަތުގައި ނޫނެވެ. ކޮވިޑުގެ ހާލަތުން އަރައިގަނެ، އާއާމު ހާލަތަށް ރުޖޫއަވާންކުރަން ޖެހޭ އެންމެ މުހިއްމު ކަންތައް ކަމަށްވާ ޕޮޒިޓިވްވާ ނަމްބަރު ތިރިކުރުމަކީ އަހަރެމެން އެންމެންނާ ގުޅިފައިވާ ކަމެކެވެ. ބަލިން ސަލާމަތްވެ ހުރެވޭނީ އެކަކު އަނެކަކަށް އެހީތެރިވެގެންނެވެ.\nކޮންމެ މީހެއް ވެސް އިސްކުރަންވީ ކޮވިޑް-19 އިން ރައްކާތެރިވެ ތިބުމަކީ ތިމާގެ އަމިއްލަ ނަފްސަށް ކޮށްދޭ ކަމެއްގެ އިތުރުން، އަމިއްލަ އާއިލާ އަށް އަދި ގައުމަށް ވެސް ކޮށްދޭ ކަމެއްގެ ގޮތުގައެވެ. މި ވައިރަހުގެ ނުރައްކަލުން ސަލާމަތްވެގެން ނޫނީ މި ވަގުތު އާންމު ދިރިއުޅުމަށް ކުރިމަތިވެފައިވާ ދަތި އުނދަގޫ ހާލަތުން އަރައިގެނެވޭނެ ގޮތެއް ނެތެވެ. ދުނިޔޭގެ ނިސްބަތުން ބަލާއިރު ރާއްޖޭގައި މާ ވަރުގަދަ ސިއްހީ ނިޒާމެއް ނެތް ނަމަވެސް، މިހާތަނަށް ކޮވިޑްގެ އަދަދުތައް ހެލްތު ސިސްޓަމްގެ ތެރެއިން ހިފެހެއްޓޭ ވަރަށް ކޮންޓްރޯލްވެފައި އޮތީ ކޮވިޑް ޖެހޭ މީހުންގެ އަދަދު ތިރިކުރުމުގައި އެކި ފަހަރު މަތިން ކުރި މަސައްކަތުން ލިބުނު ކުރިއެރުންތަކުގެ ސަބަބުންނެވެ. އެހެންކަމުން އެ އަދަދުގެ ކޮންޓްރޯލް ނުގެއްލި ބޭއްވޭނީ އެހެން މީހުންނަށްޓަކައި ތިބާ ވެސް އަމިއްލަ ޒިންމާ އަދާކޮށްގެންނެވެ.\nރިޕޯޓް ކޮވިޑް ހުއްޓާނީ އަހަރެން ކެމްޕޭން\nމިއީ "ކޮވިޑް ހުއްޓުވާނީ އަހަރެން" ގެ ނަމުގައި ދިވެހި މީޑިއާއިން އިސްނަގައިގެން ކުރިޔަށް ގެންދާ ގައުމީ ކެމްޕޭންގެ ދަށުން ގެނެސްދީފައިވާ ރިޕޯޓެކެވެ.\nLast updated on 17 Oct 2020, 11:07. Article was published on 17 Oct 2020, 11:07


Council thakuge inthihaab ge candidate in nah anburaa gendhan beynun vaa meehunnahefurusath – Iru\nކައުންސިލްތަކުގެ އިންތިޚާބުގެ ކެންޑިޑޭޓުން ނަން އަނބުރާ ގެންދަން ބޭނުންވާ މީހުންނަށް އެ ފުރުސަތު\nގާނޫނުއަސާސީ އަށް އިސްލާހު ގެނެސް ފަސްކޮށްފައިވާ ލޯކަލް ކައުންސިލްތަކުގެ އިންތިޚާބުގައި ވާދަކުރާ ކެންޑިޑޭޓުންގެ ތެރެއިން ނަން އަނބުރާ ގެންދަން ބޭނުންވާ މީހުންނަށް ވަރަށް އަވަހަށް އެ ފުރުސަތު ހުޅުވައިލާނެ ކަމަށް އިލެކްޝަންސް ކޮމިޝަނުން މިއަދު ބުނެފި އެވެ.\nނައިބު ރައީސް އަހްމަދު އަކްރަމް ވިދާޅުވީ، އިންތިޚާބުގައި ވާދަކުރަން ޝަރުތު ހަމަވެފައިވާ ކަމަށް ކަނޑައަޅާފައިވާ ކެންޑިޑޭޓުންގެ ތެރެއިން، ބޭނުންވާ ބަޔަކަށް ނަން ނެގުމުގެ ފުރުސަތު ދިނުމާ ގުޅޭ ގޮތުން ކޮމިޝަނުން ވަނީ މަޝްވަރާ ކޮށްފައި ކަމަށެވެ.\nކޮވިޑް-19ގެ ބަލިމަޑުކަމުގެ ހާލަތާ ގުޅިގެން ކުރިމަތިވެފައިވާ ދަތިތަކާ އެކު، އިންތިޚާބުގައި ކުރިއަށް ނުދާން ބޭނުންވާ މީހުންނަށް އެ ފުރުސަތު ދޭން ނިންމީ ރައްޔިތުންގެ މަޖިލީހުން ފާސްކުރި އިންތިޚާބާ ބެހޭ ޚާއްސަ ގާނޫނުގަ އެވެ.\nލޯކަލް ކައުންސިލްތަކުގެ އިންތިޚާބުގައި، ސިޓީ ކައުންސިލްތައް ހިމެނޭ ގޮތުން 982 ކައުންސިލަރުން ހޮވާނެ އެވެ. މި އިންތިޚާބަށް އެމްޑީޕީން 877 ގޮނޑި އަށް، ޕީޕީއެމުން 673 ގޮނޑި އަށް ވަނީ ކުރިމަތިލައިފަ އެވެ.\n7 ފެބުރުވަރީ 2021\nޔާމީން ރަޝީދަށް ޙަމަލާދިން ވީޑިއޯ ކޯޓުގައި ދައްކައިފި\nނަން އަނބުރާ ނެގުމުގެ ފުރުސަތު އޮތަސް ގާނޫނުގައި ބުނެފައިވާ ގޮތުގައި، އެ ގޮނޑިތަކަކަށް އިތުރަކަށް ކުރިމައްޗެއް ނުލެވޭނެ އެވެ. އެހެންކަމުން، ބައެއް ކައުންސިލްތަކުގައި އިންތިޚާބު ކުރަންޖެހޭ އަދަދަށް ވުރެ މެމްބަރުން މަދުވުން އެކަށީގެންވެ އެވެ.


ރައީސް މައުމޫނުގެ ސެކިއުރިއުރިޓީއާ މެދު ސެކިއުރިޓީ ޓީމުން ކަންބޮޑުވެއްޖެ | Sandhaanu\nރައީސް މައުމޫނުގެ ސެކިއުރިއުރިޓީއާ މެދު ސެކިއުރިޓީ ޓީމުން ކަންބޮޑުވެއްޖެ\nކުރީގެ ރައީސް މައުމޫން އަބްދުލްގައްޔޫމް ދިރިއުޅުއްވާ ގެކޮޅު ކުރިމަތީ ޕާކުކުރުން ހައްލަކަށް ނުގެނެސްގެން އެމަނިކުފާނުގެ ސެކިއުރިޓީ ޓީމުން ކަންބޮޑުވެއްޖެއެވެ.\nރައީސް މައުމޫނުގެ ސެކިއުރިޓީ ޓީމުގައި އިސްކޮށް އުޅުއްވާ އަހުމަދު ސޮފްވާން ކުރެއްވި ޓްވީޓެއްގައި ވިދާޅުވީ މައުމޫނުގެ ދިރިއުޅުއްވާ ގެކޮޅު ކަމަށްވާ މ. އެންދެރިމާގެ ގަރާޖު ކުރިމަތީ ވެހިކަލް ޕާކުކުރާ މައްސަލަ ހައްލު ހައްލުކޮށްދޭން އެދުނުތާ އެތައް ދުވަހެއްވީއިރުވެސް އެކަން ހައްލު ވެފައިނުވާކަމަށެވެ.\n“ވަރަށް ދުވަސްވެއްޖެ ކުރީގެ ރައީސް މައުމޫން ދިރިއުޅުއްވަމުން ގެންދަވާ މ. އެންދެރިމާގެ ގަރާޖު ކުރިމަތީގަޔާއި ގަރާޖު އަށް ކާރު ނުވެއްދޭ ވަރަށް ސައިކަލް ޕާކުކުރާތީ އެ މައްސަލަ ހައްލު ކުރަން މަސައްކަތް ކުރާތާ. ކުރިއެރުމެއް ނުލިބުނު،” ސޮފްވާންގެ ޓްވީޓްގައި ވިދާޅުވިއެވެ.\nސޮފްވާން މިހެން ޓްވީޓް ކުރެއްވީ ރާއްޖޭގައި ވެރިކަން ކުރައްވާފައިވާ ރައީސުންގެ ގެކޮޅު ކައިރީ ވެހިކަލް ޕާކުކުރުން މަނާ ކުރަމުންދާ ކަމަށް މާލެ ސިޓީ ކައުންސިލުން ބުނެފައިވަނިކޮށެވެ.\nމިދަޔަ މަހުގެ ހަވަނަ ދުވަހު ރައީސް މުހައްމަދު ނަޝީދަށް އަމާޒުކޮށް ދިން ހަމަލާއަށް ފަހު ވެރިކަން ކުރައްވާފައިވާ ރައީސުންނާއި އަދި އިސް ބައެއްފަރާތްތަކުގެ ސެކިއުރިޓީވަނީ ވަރުގަކޮށްފައެވެ.\nރައީސް ނަޝީދަށް ޓެރަރިސްޓް ހަމަލާއެއް ދީފައިވަނީވެސް އެމަނިކުފާނަށް ސެކިއުރިޓީ ދިނުމަށް ދަތިތަކެއް ހުރުމުން އެމަނިކުފާނުގެ ގެކޮޅުކަމަށްވާ ގ. ކެނެރީގެ ގޯޅީގައި ޕާކު ނުކުރެވޭ ގޮތް ހަދައިދިނު ކަމަށް ކަމާބެހޭ އިދާރާތަކުގައި ސިފައިން އެދިފައިވަނިކޮށެވެ.\nހަމަލާގެ ފަހުން މިހާރު އެ ގޯޅިގަނޑުގެ ސެކިއުރިޓީން ބޭނުންވާ ބަދަލުތަކެއް ވަނީ ގެނެސްފައެވެ.\nއިއްޔެ ވަނީ ކުރީގެ ރައީސް އަބްދުﷲ ޔާމީން ދިރިއުޅުއްވާ ހ. ދޫވެހި ކައިރީގައި ވެހިކަލް ޕާކްކުރުން ވެސް މަނާކޮށްފައެވެ.


ނ.މިލަދޫ ބްރާންޗުގެ އިދާރީ މަސައްކަތް ކުރުމަށްޓަކައި ޢިމާރާތެއް ކުއްޔަށް ހިފުމާއިގުޅޭ:\nމިކުންފުނީގެ ނ. މިލަދޫ ބްރާންޗުގެ އިދާރީ މަސައްކަތް ކުރުމަށްޓަކައި ޢިމާރާތެއް ކުއްޔަށް ހިފުމަށް ފުރަތަމަ ފަހަރަށް ކުރެވުނު ނަންބަރ FNK-I/IUL/2019/195(15 ސެޕްޓެމްބަރ 2019) އިޢުލާންއާއި ގުޅިގެން އެކަށީގެންވާ ތަރުޙީބު ލިބިފައިނުވާތީ، އެ އިޢުލާން ބާޠިލްކޮށް އަލުން މިފުރުޞަތު ހުޅުވާލަމެވެ. މި އިޢުލާންއާއި ގުޅޭ މަޢުލޫމާތު ކަރުދާސް މި ކުންފުނީގެ ނ. މިލަދޫ ބްރާންޗުން އަދި މިކުންފުނީގެ ހެޑްއޮފީސް (ޕޯރޓް ކޮމްޕްލެކްސް،7ވަނަ ފަންގިފިލާ) ރިސެޕްޝަނުން ލިބިވަޑައިގަންނަވާނެއެވެ. އަދި މަޢުލޫމާތު ކަރުދާސް މި ޢިޢުލާނާއި އެކު އެއްއުރަ ކުރެވިފައިވާނެއެވެ.\nވީމާ، މިކަމަށް ޝައުޤުވެރިވެލައްވާ ފަރާތްތަކުން 15 އޮކްޓޯބަރ 2019ވާ އަންގާރަ ދުވަހުގެ 13:30 އަށް މި ކުންފުނީގެ ހެޑްއޮފީސް (ޕޯރޓް ކޮމްޕްލެކްސް،7ވަނަ ފަންގިފިލާ)އަަށް ނުވަތަ ނ. މިލަދޫ ބްރާންޗަަށް ވަޑައިގެން އަންދާސީ ހިސާބު ހުށަހެޅުއްވުން އެދެމެވެ.\nހަމަޖެހިފައިވާ ގަޑީގެ ފަހުން ހުށަހެޅޭ އަންދާސީހިސާބުތަކާއި މި އިޢުލާނާއި ގުޅިގެން ދޫކުރެވޭ މަޢުލޫމާތު ކަރުދާހުގައި ހުށަހެޅުމަށް ބަޔާންކޮށްފައިވާ ލިޔުންތައް ހުށަނާޅާ އަންދާސީ ހިސާބުތައް ބަލައިނުގަނެވޭނެ ވާހަކަ މައުލޫމާތަށްޓަކައި ދެންނެވީމެވެ. އަދި މި ބިޑް ކޮންމެ ވަގުތެއްގައި ބާތިލް ކުރުމުގެ ފުރިހަމަ އިޙްތިޔާރު މި ކުންފުންޏަށް ލިބިގެންވެއެެވެ.\n03 ޞަފަރު 1440\n04 އޮކްޓޫބަރު 2019\nޕަބްލިޝްކުރި ތާރީޚު: 04 އޮކްޓޫބަރު 2019\nސުންގަޑި: 15 އޮކްޓޫބަރު 2019 1330